# ΒΟΥΛΗ ΤΩΝ ΕΛΛΗΝΩΝ

**ΠΕΡΙΟΔΟΣ Κ΄- ΣΥΝΟΔΟΣ Α΄**

# ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ

**ΠΡ Α Κ Τ Ι Κ Ο**

# (Άρθρο 40 παρ. 1 Κ.τ.Β.)

Στην Αθήνα, σήμερα, 12 Ιανουαρίου 2024, ημέρα Παρασκευή και ώρα 10.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χρήστου Κέλλα, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας, Θρησκευμάτων και Αθλητισμού «Ενίσχυση του Εθνικού Συστήματος Επαγγελματικής Εκπαίδευσης και Κατάρτισης».

Στη συνεδρίαση παρέστησαν ο Υπουργός Παιδείας, Θρησκευμάτων και Αθλητισμού, κ. Κυριάκος Πιερρακάκης, η Υφυπουργός, κυρία Ζωή Μακρή, η Υφυπουργός, κυρία Ιωάννα Λυτρίβη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Λινού Αθηνά, Μάλαμα Κυριακή, Μεϊκόπουλος Αλέξανδρος, Ξανθόπουλος Θεόφιλος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Στολτίδης Λεωνίδας, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Κατσιβαρδάς Χαράλαμπος, Μανούσος Γεώργιος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Καλημέρα, σε όλους σας. Καλή χρονιά, με υγεία και εύχομαι και η καινούργια χρονιά να είναι ακόμα καλύτερη και με περισσότερη συνεργασία από την περσινή.

Ξεκινάμε τη συνεδρίαση της Επιτροπής μας, με την επεξεργασία και εξέταση του νομοσχεδίου του Υπουργείου Παιδείας και Θρησκευμάτων και Αθλητισμού, με τίτλο

«Ενίσχυση του Εθνικού Συστήματος Επαγγελματικής Εκπαίδευσης και Κατάρτισης», η οποία θα ολοκληρωθεί σε τέσσερις συνεδριάσεις.

Με το σχέδιο νόμου, που εξετάζουμε σήμερα, επιχειρείται η περαιτέρω ενίσχυση του Εθνικού Συστήματος Επαγγελματικής Εκπαίδευσης και Κατάρτισης, μέσω, αφενός μεν της διεύρυνσης της συνεργασίας, μεταξύ της Επαγγελματικής Εκπαίδευσης και της Επαγγελματικής Κατάρτισης και αφετέρου, μέσα από την ουσιαστική βελτίωση της συνέργειας, μεταξύ των διαφορετικών επιπέδων του Εθνικού Πλαισίου Προσόντων.

Απώτερος στόχος του νομοσχεδίου δεν είναι άλλος από την αναβάθμιση των γνώσεων, των ικανοτήτων και των δεξιοτήτων των αποφοίτων των σχετικών σχολών, καθώς και τη διασφάλιση της ομαλής ένταξης των νέων στην αγορά εργασίας.

Αγαπητοί συνάδελφοι, ξεκινάμε την πρώτη συνεδρίαση. Θα ακολουθήσουν η ακρόαση των φορέων, τη Δευτέρα, 15 Ιανουαρίου, στις 13.00΄. Θα ακολουθήσει η επί των άρθρων συζήτηση, επίσης, τη Δευτέρα στις 16.00΄. Η τέταρτη συνεδρίαση θα διεξαχθεί την Τετάρτη, 17 του μηνός και ώρα 10.00΄. Θα είναι η δεύτερη ανάγνωση. Θα σας αποσταλούν βεβαίως και οι σχετικές προσκλήσεις.

Πριν ξεκινήσουμε με τον Εισηγητή της Πλειοψηφίας, θα παρακαλούσα τους Εισηγητές και τους Ειδικούς Αγορητές των Κομμάτων να μας καταθέσουν τη λίστα με τους φορείς, που επιθυμούν να καλέσουμε στην Επιτροπή, για τη Δευτέρα. Σας θυμίζω ότι ο Κανονισμός, το άρθρο 38, ορίζει ότι οι φορείς, οι οποίοι μπορούν να κληθούν, είναι μέχρι δέκα (10).

Περιμένοντας τις προτάσεις σας για τους φορείς, να δώσω τον λόγο στην κυρία Υφυπουργό, εάν θέλει να μιλήσει, στην αρχή της συνεδρίασης;

# ΙΩΑΝΝΑ ΛΥΤΡΙΒΗ (Υφυπουργός Παιδείας, Θρησκευμάτων και Αθλητισμού): Όχι.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ξεκινάμε, λοιπόν, με τον Εισηγητή της Πλειοψηφίας, κ. Μάνο Κονσόλα.

**ΕΜΜΑΝΟΥΗΛ ΚΟΝΣΟΛΑΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε. Καλημέρα σε όλους.

Κυρίες και κύριοι βουλευτές, κυρία Υπουργέ, να ευχηθώ καλή χρονιά, χρόνια πολλά και επειδή είναι η έναρξη της συζήτησης στη Διαρκή Επιτροπή Μορφωτικών Υποθέσεων, με αφορμή τις ευχές, να ευχηθώ να υπάρχει και μια παραγωγική συνεργασία σε ό,τι αφορά την διαβούλευση, συνεργασία και με τα Κόμματα και με τους Φορείς σε ένα πολύ σημαντικό νομοσχέδιο.

Γιατί η εισαγωγή σας, κύριε Πρόεδρε, έδειξε ότι είναι ένα πολύ σημαντικό νομοσχέδιο. Γιατί η «ενίσχυση» και μόνο αυτό το λήμμα, που υπάρχει στο πρόταγμα του τίτλου του νομοσχεδίου, υποδηλώνει τη φιλοσοφία, τις προθέσεις, αλλά και τη δυναμική αυτού του νομοσχεδίου και επίσης, θα ήθελα από την εισαγωγική αυτή ομιλία μου να πω στην κυρία Υπουργό, τα θερμά μας συγχαρητήρια, για την ανάληψη των νέων της καθηκόντων. Νομίζω ότι είστε άξια και θα τα καταφέρετε. Υπάρχει, παράλληλα, με την ανάληψη των καθηκόντων σας, αυτή η νομοθετική πρωτοβουλία, που έρχεται προφανώς και από τη συνεργασία, που είχατε με την κυρία Μακρή και με τον κ. Βρούτση. Σε εσάς και τα στελέχη σας συγχαρητήρια. Το σχέδιο νόμου αποτυπώνει και τη φιλοσοφία, τόσο του Υπουργού, του κυρίου Πιερρακάκη, όσο και του Πρωθυπουργού για τον εκσυγχρονισμό, την ενδυνάμωση και την ενίσχυση του Εθνικού Συστήματος Επαγγελματικής Εκπαίδευσης και Κατάρτισης, που είναι κάτι πολύ σημαντικό, διότι αφορά τους πολίτες, τους επιχειρηματίες, τους εργαζόμενους, τα στελέχη, που σχετίζονται με την εκπαίδευση, κατάρτιση και δια βίου, αλλά και επανακατάρτιση.

Στην Επιτροπή Μορφωτικών Υποθέσεων της Βουλής, έρχεται προς συζήτηση και ψήφιση ένα νομοσχέδιο, με αναμφισβήτητο μεταρρυθμιστικό πρόσωπο και το λέω αυτό στην εισαγωγή μου, γιατί, με πολύ σεβασμό στους συναδέλφους της Αντιπολίτευσης, θα αναμένω επιχειρήματα, που δε μηδενίζουν μια μεταρρυθμιστική προσπάθεια, αλλά ενδυναμώνουν τον πολιτικό διάλογο στα ζητήματα, που αφορά στην ίδια την κοινωνία και, κυρίως, στην κοινωνία των πολιτών για το μέλλον. Ο στόχος είναι η αναβάθμιση της επαγγελματικής εκπαίδευσης και κατάρτισης στη χώρα μας, η αντιστοίχιση και η διασύνδεσή της με την αγορά εργασίας.

Τα ερωτήματα, που προκύπτουν, είναι: Υπάρχει αντιστοίχηση με την αγορά εργασίας σήμερα; Τι φταίει σε αυτό; Υπάρχει παθογένεια, που εκπορεύεται από κακή νομοθέτηση ή αβελτηρίες ή από ανάγκες, που προκύπτουν από την αγορά εργασίας; Αυτά τα ερωτήματα, νομίζω, ότι τα απαντά το νομοσχέδιο και έχουμε δύο λύσεις. Στο πλαίσιο της διαβούλευσης, πολύ ενδιαφέρουσες προτάσεις από πολίτες και με πολύ ενδιαφέρον θα περιμένουμε και τη Δευτέρα από τους φορείς να δούμε αντίστοιχες παραμέτρους, που σχετίζονται, με την προοπτική αυτού του νομοσχεδίου, σε ό,τι αφορά στην εφαρμογή επί του πεδίου, που έχει ανάγκη η κοινωνία. Αυτός είναι ο στόχος, κυρίες και κύριοι συνάδελφοι. Ο στόχος είναι να υπάρχει αντιστοίχηση στη διασύνδεση και αυτή είναι η φιλοσοφία του νομοθέτη και με πολύ ενδιαφέρον θα ακούσουμε και την Υπουργό και τον Υπουργό, στη συνέχεια, να τοποθετούνται γι’ αυτό.

Όσο κι αν υπάρχουν κατά καιρούς, βέβαια, βελτιωτικές παρεμβάσεις στον τομέα της επαγγελματικής εκπαίδευσης, η τελευταία δεν πρόκειται να γίνει ελκυστική για τους νέους ανθρώπους, αν δε διασφαλίζει εργασία και επαγγελματική αποκατάσταση και το γνωρίζουμε όλοι. Βλέπω συναδέλφους, με τεράστια εμπειρία, εδώ. Ο κ. Καλαματιανός έχει εμπειρία τεράστια από τη θέση του την προγενέστερη και νομίζω ότι συμφωνεί, όχι μόνο αυτός, αλλά και πολλοί από τους συναδέλφους, γιατί είναι πολύ σημαντική η διασφάλιση της επαγγελματικής αποκατάστασης. Κυρίως, να είναι ελκυστική αυτή η πρότασή μας στους νέους και στους εργαζόμενους, σε μια σύγχρονη εποχή, που χρειάζεται επανακατάρτιση δια βίου και ενδυνάμωση δεξιοτήτων και αξιών της εργασίας.

Είναι εύλογο και σύνηθες η επιχειρηματολογία από κάθε πλευρά - και δεν λέω

«Δεξιά», «Αριστερά», αλλά από κάθε πλευρά - από όποια σκοπιά και αν δούμε αυτήν την προοπτική, η επιχειρηματολογία να εκκινεί από τη σκοπιά της υπεράσπισης ή της υπερτέρησης και της υπηρέτησης κομματικών θέσεων. Το κατανοώ αυτό, όταν, όμως, αναφερόμαστε στην Παιδεία, στην εκπαίδευση, στην κατάρτιση, στη δια βίου και στην έρευνα, οφείλουμε να βλέπουμε την αλήθεια και την πραγματικότητα και αυτό θέλω να δω και από τους συναδέλφους Εισηγητές, την επόμενη στιγμή, που θα πάρουν τη σκυτάλη, για να μιλήσουν γι’ αυτό το νομοσχέδιο. Κυρίως, να μιλάμε και με τη γλώσσα της αλήθειας. Ας καταθέσουμε τα επιχειρήματά μας, ένθεν κι ένθεν, αλλά πάντα, με το πρίσμα της πραγματικής και ρεαλιστικής διάστασης, σε ό,τι αφορά στις δεξιότητες και στην αγορά εργασίας.

Υπάρχουν συγκεκριμένα δεδομένα, κύριε Πρόεδρε. Επιτρέψτε μου να πω, ως πρώτη αναφορά, ότι στη χώρα μας καταγράφεται ένα από τα χαμηλότερα ποσοστά συμμετοχής μαθητών ή επιλογής των μαθητών, απέναντι στην επαγγελματική κατάρτιση. Είναι σύνηθες στην παγκόσμια κοινωνία της γνώσης; Μάλλον, όχι. Υπάρχει σαφής υστέρηση, έναντι του ευρωπαϊκού μέσου όρου. Το ποσοστό στη χώρα μας είναι 33,8%, ενώ ο ευρωπαϊκός μέσος όρος είναι 48,7%. Είναι μια παράμετρος, που δεν αμφισβητείται.

Επίσης, το δεύτερο στοιχείο - που επιτρέψτε μου να καταθέσω - είναι ότι το 33,3% των νέων ηλικίας 25 έως 29 ετών, που είναι απόφοιτοι σχολών επαγγελματικής εκπαίδευσης, είναι άνεργοι και το χειρότερο είναι ότι δεν έχουν τη δυνατότητα να συμμετάσχουν σε προγράμματα, για να αναπτύξουν νέες δεξιότητες, δηλαδή, αυτό που λέμε

«επανακατάρτιση» ή ακόμα και η δια βίου.

Το τρίτο είναι το χαμηλότερο ποσοστό στην Ελλάδα νέων, που παράλληλα και ταυτόχρονα με την επαγγελματική εκπαίδευση, έχουν τη δυνατότητα να κάνουν και μαθητεία – που έλεγε κι ο κ. Πασχαλίδης, που έχει τεράστια εμπειρία σε αυτό – ακριβώς σε αυτή τη διάσταση και αυτήν πρέπει να τη δούμε, με τα μάτια της αλήθειας και να μην το κρύψουμε κάτω από το χαλί, γιατί το ποσοστό αυτό είναι μόλις 35%, όταν σε όλες σχεδόν τις ευρωπαϊκές χώρες η εργασιακή εμπειρία αποτελεί μέρος του προγράμματος σπουδών του επίσημου προγράμματος, που οδηγεί σε πτυχίο επαγγελματικής εκπαίδευσης και κατάρτισης. Δεν είναι δυνατό να συμβαίνει αυτό στη χώρα.

Και αφήνω και μια άλλη αναφορά στον πρόλογο της συζήτησης, που ξεκινάει η Κυβέρνηση σήμερα στη Βουλή, που αφορά τα στοιχεία της κατάταξης της χώρας μας, που είναι η 24η θέση μεταξύ των χωρών της Ε.Ε., σε ό,τι αφορά τις ψηφιακές δεξιότητες του ανθρώπινου δυναμικού και την 32η θέση, ανάμεσα στις χώρες του ΟΟΣΑ, σε ό,τι αφορά στο ποσοστό συμμετοχής του ανθρώπινου δυναμικού σε προγράμματα κατάρτισης.

Δεν νομίζω ότι αυτοί οι δείκτες αμφισβητούνται, αλλά κυρίως δεν πιστεύω ότι υπάρχουν συνάδελφοι από όποια πλευρά και αν έχουν την ανάγνωση των στοιχείων αυτών, που είναι στοιχεία, που μας κάνουν υπερήφανους, ως χώρα, μια ιστορία, με τεράστια επιτεύγματα της χώρας μας από το παρελθόν, μέχρι και σήμερα. Νομίζω ότι πρέπει να δούμε με τα μάτια της αλήθειας αυτά τα στοιχεία και να προχωρήσουμε όλοι μαζί μπροστά, για να βελτιώσουμε αυτή την κατάσταση.

Γιατί τα τέσσερα αυτά δεδομένα, που παρέθεσα, κυρίες και κύριοι βουλευτές, δείχνουν παράλληλα την κατεύθυνση, που πρέπει να ακολουθήσουμε, από εδώ και πέρα, γιατί το έχουν κάνει και άλλες χώρες. Δεν διεκδικούμε «δάφνες» πρωτοτυπίας και καινοτομίας, αλλά πρέπει να είμαστε, τουλάχιστον, σύστοιχοι με αυτό, που συμβαίνει στην Ευρώπη.

Γι’ αυτό το νομοσχέδιο έχει στρατηγικές επιλογές, κυρίες και κύριοι βουλευτές. Πρώτη στρατηγική επιλογή είναι η βελτίωση και αναβάθμιση της επαγγελματικής εκπαίδευσης, προκειμένου να καταστεί ελκυστική. Δεύτερος στρατηγικός στόχος είναι η αντιστοίχιση και η διασύνδεσή της, με τις ανάγκες της αγοράς εργασίας.

Με βάση τις συγκεκριμένες στρατηγικές επιλογές, διαμορφώθηκε ένα νέο θεσμικό πλαίσιο, που προβλέπει, πρώτον, τη μετονομασία των Ινστιτούτων Επαγγελματικής Κατάρτισης σε Σχολές Ανώτερης Επαγγελματικής Κατάρτισης. Και δεν είναι απλά ότι

«αλλάζουμε το μανδύα». Έχει περιεχόμενο αυτή η μετεξέλιξη της μετονομασίας. Και αντίστοιχα, βέβαια, των ΙΕΚ Ειδικής Αγωγής και Εκπαίδευσης, σε Σχολές Ανώτερης Επαγγελματικής Κατάρτισης για τα Άτομα με Αναπηρία.

Δεν πρόκειται, επαναλαμβάνω, για μια απλή αλλαγή ονομασίας, αλλά για κάτι πιο ουσιαστικό. Ο στόχος είναι αυτές οι δομές, που βρίσκονται στο επίπεδο 5 του Εθνικού Πλαισίου Προσόντων, να αποκτήσουν μια νέα διάρθρωση, αλλά και μια στόχευση, που θα επικεντρωθεί στη διασύνδεσή τους με την αγορά εργασίας, σε τοπικό, υπερτοπικό, περιφερειακό και κλαδικό επίπεδο - το τονίζω - και κλαδικό επίπεδο. Γιατί είναι σχολές Ανώτερης Επαγγελματικής Κατάρτισης. Διαχωρίζονται σε δύο τομείς: Στον τομέα της επαγγελματικής κατάρτισης και στον τομέα της επαγγελματικής ανάπτυξης και συμβουλευτικής. Είναι δύο διαφορετικοί στόχοι, δύο διαφορετικές προτεραιότητες, που έχει ανάγκη η αγορά εργασίας. Γιατί οι δύο αυτοί τομείς λειτουργούν, με διακριτή στόχευση.

Ο τομέας της επαγγελματικής κατάρτισης, εκτός από τα βασικά προγράμματα επαγγελματικής κατάρτισης, θα προσφέρει προγράμματα αναβάθμισης δεξιοτήτων και επικαιροποίησης γνώσεων σε μη πιστοποιημένους αποφοίτους των σχολών, αλλά και προγράμματα εκπαίδευσης εκπαιδευτικών πρακτικής άσκησης, που θα γίνεται στις επιχειρήσεις. Άρα, θα γίνεται πρακτική άσκηση επί του πεδίου. Είναι πολύ σημαντικό να είναι η διασύνδεση, πάραυτα, από την πρώτη στιγμή.

Ο τομέας της επαγγελματικής ανάπτυξης και συμβουλευτικής θα παρέχει συμβουλευτική υποστήριξη και καθοδήγηση στους σπουδαστές και στους αποφοίτους σε ζητήματα, που σχετίζονται με τον επαγγελματικό προσανατολισμό και τη σταδιοδρομία τους. Κυρίως, όμως, θα έχουν την ευθύνη διασύνδεσης, με την αγορά και τις επιχειρήσεις, αλλά και την παρακολούθηση της πρακτικής άσκησης, γιατί είναι μια πολύ σημαντική παράμετρος, που χρειάζεται ενίσχυση.

Σημαντική καινοτομία είναι επίσης και η λειτουργία Ηλεκτρονικής Ψηφιακής Πύλης, που θα δίνει τη δυνατότητα στους σπουδαστές να έχουν πρόσβαση σε ό,τι αφορά στο πλαίσιο λειτουργιών, που σχετίζονται με την ολοκλήρωση της φοίτησής τους, αλλά και σε μια βάση δεδομένων και πληροφοριών, που σχετίζονται με την αγορά εργασίας. Μιλάμε για έναν ψηφιακό μετασχηματισμό, που πραγματικά έχει ανάγκη και ο σπουδαστής και ο εργοδότης και η αγορά εργασίας και τα προγράμματα σπουδών στις σχολές αυτές.

Σημαντικές είναι οι αλλαγές, που επέρχονται, σε ό,τι αφορά στη λειτουργία των Κέντρων Επαγγελματικής Εκπαίδευσης και Κατάρτισης. Οι αλλαγές αυτές έχουν, ως στόχο, να ενισχυθεί η εξωστρέφεια τους, απέναντι στην πραγματική οικονομία, αλλά και η διασύνδεσή τους με την αγορά εργασίας. Η ίδρυσή τους θα συνδέεται πλέον με την έρευνα και καταγραφή των ιδιαίτερων χαρακτηριστικών της τοπικής κοινωνίας, αλλά και των αναγκών της τοπικής αγοράς εργασίας.

Γιατί πρέπει να γίνεται αυτό; Για να παρέχονται ειδικότητες, που θα ανταποκρίνονται στα χαρακτηριστικά και τις ανάγκες της τοπικής οικονομίας, κάτι που μας προβλημάτιζε από το παρελθόν, όταν ήμουν στο Υπουργείο Τουρισμού, με τον κύριο Βρούτση και την τότε ηγεσία. Το θέσαμε, ως προτεραιότητα, και χαίρομαι τώρα, κυρία Υπουργέ, που εσείς υλοποιείτε αυτήν την προοπτική της επίλυσης αυτών των παθογενειών και της άμβλυνσης της δράσης των ειδικοτήτων, που θα ανταποκρίνονται στα χαρακτηριστικά και τις ανάγκες της τοπικής οικονομίας. Μάλιστα, είναι αξιοσημείωτο ότι δίνεται η δυνατότητα δημιουργίας θεματικών ερευνητικών ινστιτούτων επαγγελματικής εκπαίδευσης και κατάρτισης, που θα είναι προσανατολισμένα στην έρευνα, γύρω από τις ανάγκες της τοπικής οικονομίας συγκεκριμένων περιοχών.

Όλοι είμαστε, οι περισσότεροι, από εκλογικές περιφέρειες της επαρχίας, της περιφέρειας, που οι τοπικές οικονομίες και οι επιχειρήσεις οι μικρές είναι η ραχοκοκαλιά της οικονομίας στη χώρα και καταλαβαίνετε πόσο σημαντική είναι αυτή η παράμετρος. Σύμφωνα, μάλιστα, με τις προβλέψεις του νομοσχεδίου, σε κάθε Κέντρο Επαγγελματικής Κατάρτισης δημιουργείται το γραφείο επαγγελματικής ανάπτυξης και σταδιοδρομίας. Η λειτουργία του θα είναι επικεντρωμένη στην αναζήτηση και εξεύρεση θέσεων πρακτικής άσκησης ή μαθητείας, αλλά και στη συμβουλευτική υποστήριξη και καθοδήγηση των σπουδαστών για όσα ζητήματα σχετίζονται, με την επαγγελματική του πορεία και τον προσανατολισμό.

Κυρίες και κύριοι συνάδελφοι, είναι πολύ σημαντική αυτή η παράμετρος. Θέλω να στρέψω τη ματιά, τη δική σας ματιά και τη σκέψη, στις Σχολές Εμπορικού Ναυτικού, ως παράδειγμα το αναφέρω, όπου άνδρες και γυναίκες, απόφοιτοι ή φοιτητές, αναζητούν διασύνδεση με την αγορά εργασίας, για να προχωρήσουν τα εξάμηνα. Θα έχετε ασχοληθεί να δείτε τη δυσκολία να βρουν ένα πλοίο να μπαρκάρουν οι φοιτητές. Εδώ, αυτό το νομοσχέδιο λύνει την παθογένεια αυτής της παραμέτρου και έτσι δεν υπάρχουν αβελτηρίες και οι φοιτητές και οι σπουδαστές θα μπορούν, απρόσκοπτα, να συνεχίσουν την πρακτική άσκηση, για να μπορούν να πάρουν το πτυχίο τους.

Τα γραφεία, λοιπόν, επαγγελματικής ανάπτυξης και σταδιοδρομίας θα συνεργάζονται με επαγγελματικούς φορείς, θα μελετούν στατιστικά δεδομένα, θα μεριμνούν για την απασχόληση των σπουδών και των σπουδαστών, φυσικά, και θα παρέχουν συμβουλευτική υποστήριξη σε σπουδαστές, για τη μετάβαση, σε επόμενες βαθμίδες εκπαίδευσης στον επαγγελματικό προσανατολισμό και στις προοπτικές εξέλιξής τους. Με το νομοσχέδιο, επιχειρείται, επίσης, η αναδιάρθρωση των επαγγελματικών λυκείων ,που αποτελούν τον πυλώνα της επαγγελματικής εκπαίδευσης και, επαναλαμβάνω, με το νομοσχέδιο αυτό υπάρχει αναδιάρθρωση, αυτό που ήθελαν οι εκπαιδευτικοί και μαθητές, οι γονείς, αλλά και η ίδια η αγορά, της αναδιάρθρωσης των επαγγελματικών λυκείων, που αποτελούν βασικό πυλώνα της επαγγελματικής εκπαίδευσης και προβλέπεται, με το νομοσχέδιο αυτό, να ρυθμίζονται συγκεκριμένα στοιχεία, σε σχέση με τα εργαστηριακά κέντρα, στα οποία θα έχουν τη δυνατότητα ισότιμης άσκησης όλοι οι μαθητές και οι καταρτιζόμενοι των εκπαιδευτικών μονάδων επαγγελματικής εκπαίδευσης και κατάρτισης. Μάλιστα, οι εργαστηριακές υποδομές θα ενισχυθούν, με νέο εξοπλισμό.

Παράλληλα, η αναβάθμιση των επαγγελματικών λυκείων υπηρετείται, με καινοτομίες όπως, πολύ σύντομα, κύριε Πρόεδρε, επιτρέψτε μου μόνο ένα λεπτό, τόσο για την εισαγωγή των νέων εκπαιδευτικών μεθόδων, που στηρίζονται στις σύγχρονες διδακτικές μεθόδους, τεχνικές, θεωρίες, στρατηγικές, μέθοδοι, μορφές διδασκαλίας, που προσομοιάζουν τη σύνδεση της θεωρίας με την πράξη. Ένα νέο μοντέλο διοικητικής λειτουργίας αυτών των δομών, νέες και σύγχρονες ειδικότητες, που θα αποτελούν προϊόν έρευνας και από φορείς, αλλά και από συμβούλια εκπαίδευσης και σύνδεσης, με την παραγωγή και την αγορά εργασίας.

Επίσης, μια καινοτομία είναι η εισαγωγή στην επιχειρηματικότητα, η καθιέρωση εβδομάδας επαγγελματικού προσανατολισμού και, μάλιστα, αξίζει να τονίσω ότι στη νέα φιλοσοφία και αντίληψη της λειτουργίας των επαγγελματικών λυκείων εντάσσεται η δυνατότητα ανάπτυξης ερευνητικών και εκπαιδευτικών ευρωπαϊκών και διεθνών συνεργασιών, με δομές του εξωτερικού, η διαρκής επιμόρφωση των εκπαιδευτικών, που διδάσκουν σε αυτά και η διασύνδεση και συνεργασία των επαγγελματικών λυκείων, με επιχειρήσεις του δημοσίου και του ιδιωτικού τομέα, για να κάνουν πρακτική άσκηση οι μαθητές. Κάτι που είχαν οι μαθητές δημοτικού σχολείου, μέχρι τώρα, με τα ευρωπαϊκά προγράμματα και με τη διασύνδεση σχολείων της Ευρώπης. Άρα, είναι ιδιαίτερα θετική διάταξη, επίσης, που δίνεται και η δυνατότητα δημιουργίας επαγγελματικών σχολών κατάρτισης, για άτομα με αναπηρία, για τις περιπτώσεις ατόμων με αναπηρία, που δεν μπορούν να φοιτήσουν σε επαγγελματικές σχολές και, μάλιστα, επαγγελματικές σχολές κατάρτισης, που απευθύνονται στο γενικό πληθυσμό.

Κυρίες και κύριοι συνάδελφοι, κύριε Πρόεδρε, είναι αδιαμφισβήτητο το γεγονός ότι η αναβάθμιση της επαγγελματικής εκπαίδευσης και κατάρτισης αποτελεί κεντρική επιλογή της Κυβέρνησης, εδώ και τέσσερα χρόνια.

Η αρχή έγινε με το νόμο 4763/2020, αλλά, όπως όλοι αντιλαμβανόμαστε, χρειάζεται αφενός επικαιροποίηση, αλλά και βελτιστοποίηση του θεσμικού πλαισίου και αυτό είναι ως πρόταγμα, σε αυτό το νομοσχέδιο. Και απευθύνομαι στις φωνές, που λένε, ότι καταστρατηγείται η φιλοσοφία του προηγούμενου νόμου και αντικαθίσταται με τον καινούργιο νόμο. Όχι. Είναι το επόμενο βήμα εφαρμογής προτεραιοτήτων του ν. 4763/2020, που χρειάζεται ένα βήμα παραπέρα.

Πέρα από τις καινοτομίες, που εισάγονται, είναι πολύ σημαντικό, ότι το πλαίσιο, που διαμορφώνεται, με αυτό το νομοσχέδιο, αντιμετωπίζει προβλήματα της επικάλυψης, ανάμεσα στα διαφορετικά επίπεδα εθνικού πλαισίου προσόντων.

Ουσιαστικά, ακολουθούμε τις βέλτιστες ευρωπαϊκές πρακτικές, για την καθιέρωση ενός ενιαίου συστήματος διακυβέρνησης, με τη συμμετοχή των κοινωνικών εταίρων, για όλα τα ζητήματα επαγγελματικής εκπαίδευσης, κατάρτισης και δια βίου, σε εθνικό και περιφερειακό επίπεδο.

Στη σύνταξη και διαμόρφωση του νομοσχεδίου λειτούργησαν υποβοηθητικά τόσο οι συστάσεις της Ευρωπαϊκής Επιτροπής για την Αναβάθμιση Δεξιοτήτων, αλλά και οι μελέτες του Ευρωπαϊκού Κέντρου για την Ανάπτυξη της Επαγγελματικής Κατάρτισης.

Όπως είπα και στην αρχή της ομιλίας μου, κυρίες και κύριοι βουλευτές, η παιδεία αποτελεί πεδίο σύγκλισης. Είναι καιρός να προσδώσουμε μια νέα δυναμική στην επαγγελματική εκπαίδευση. Είναι καιρός να επενδύσουμε στην τεχνική και επαγγελματική εκπαίδευση, όπως είχε πει και ο ίδιος ο Πρωθυπουργός. Και πρέπει όλοι να ξέρουμε και να διαπιστώνουμε, ότι αυτό το νομοθετικό πλαίσιο, που προτείνει η Κυβέρνηση, η ηγεσία του Υπουργείου Παιδείας, ο κ. Πιερρακάκης, η κυρία Λυτρίβη και η κυρία Μακρή, είναι ένα παράθυρο στο μέλλον, που έρχεται, συντεταγμένα, με καλά παραδείγματα από άλλες χώρες της Ευρώπης. Ευχαριστώ, κύριε Πρόεδρε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Και εμείς ευχαριστούμε, κύριε Κόνσολα.

Το λόγο έχει η Εισηγήτρια της Μειοψηφίας, κυρία Ουρανία Θρασκιά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ (Εισηγήτρια της Μειοψηφίας):** Ευχαριστώ, κύριε Πρόεδρε. Χρόνια πολλά, καλή χρονιά σε όλους και καλή επιτυχία στα καθήκοντά σας, κύριε Υπουργέ.

Κυρίες και κύριοι βουλευτές, σήμερα συζητάμε το σχέδιο νόμου, που διακηρύσσει ότι έχει στόχο την ενίσχυση του Εθνικού Συστήματος Επαγγελματικής Εκπαίδευσης και Κατάρτισης. Στην πραγματικότητα, όμως, το νέο νομοσχέδιο δεν επιτυγχάνει τίποτα άλλο, παρά την απομάκρυνση της επαγγελματικής εκπαίδευσης και κατάρτισης από τις μορφωτικές ανάγκες των μαθητών και της κοινωνίας.

Τρία μόλις χρόνια μετά την ψήφιση του προηγούμενου νόμου για την επαγγελματική εκπαίδευση, αυτό το σχέδιο νόμου δεν αλλάζει την εικόνα και την πραγματικότητα της ουσιαστικής υποβάθμισης, που βιώνει η επαγγελματική εκπαίδευση, στη χώρα μας. Ουσιαστικά, συντελεί στην εμπορευματοποίηση και την υπαγωγή της επαγγελματικής εκπαίδευσης στις ανάγκες της τοπικής αγοράς και των επιχειρήσεων, χωρίς, όμως, εκπαιδευτικούς στόχους, χωρίς τη στόχευση, πόσω δε μάλλον, την επίτευξη ποιοτικής εκπαίδευσης και δυστυχώς, με κανένα κοινωνικό αποτύπωμα. Η Κυβέρνηση, ουσιαστικά,

επεκτείνει τις αλλαγές στα Πρότυπα ΕΠΑΛ, που επέβαλε, με τον προηγούμενο νόμο, σε όλα τα ΕΠΑΛ.

Αναφορές στο σχέδιο νόμου, όπως στην επίτευξη της βέλτιστης σύνδεσης της παροχής επαγγελματικής εκπαίδευσης και κατάρτισης με τις ανάγκες της αγοράς εργασίας, σε περιφερειακό επίπεδο και ως εκ τούτου, με την περιφερειακή ανάπτυξη, τη σύναψη μνημονίων συνεργασίας και ανάπτυξης προνομιακών σχέσεων συνεργασίας, με τοπικές επιχειρήσεις, τον καθορισμό του περιεχομένου σπουδών ειδικοτήτων κ.λπ., με βάση τις αντίστοιχες δεξιότητες, που επικεντρώνονται οι οικονομικές δραστηριότητες της κάθε περιοχής, επιβεβαιώνουν τη μη πραγματική σύνδεση της επαγγελματικής εκπαίδευσης, με την ουσία της εκπαίδευσης, που είναι η μόρφωση και τον πρωτεύοντα ρόλο αυτής, αλλά και τη σύνδεση με την κοινωνία.

Αναφορικά με τα ΙΕΚ, το σχέδιο νόμου, δυστυχώς, απλά, τα μετονομάζει. Παρά την αποδεδειγμένη έλλειψη χρηματοδότησής τους, τις άθλιες, δυστυχώς, κτιριακές συνθήκες, η θέση των ΙΕΚ δεν αλλάζει. Λαμβάνοντας υπόψη τη λειτουργία της ισχύουσας ελάχιστης βάσης εισαγωγής στα ΑΕΙ, σε συνδυασμό με την αντισυνταγματική, προωθούμενη από την Κυβέρνηση, δημιουργία ιδιωτικών πανεπιστημίων, η αναβάθμιση των ΙΕΚ σε ΣΑΕΚ μένει στο επίπεδο, απλώς, της γραμματικής αναδιατύπωσης της μετονομασίας τους, χωρίς μεταβολή του στάτους τους.

Σχετικά με τα Πρότυπα Επαγγελματικά λύκεια, τα ΠΕΠΑΛ, προβλέπεται συγχώνευσή τους, που υπολογίζεται ότι θα συμπεριλάβει 40 ΕΠΑΛ. Έτσι, θα δημιουργηθούν απλά γιγάντια σχολεία και θα χαθούν αρκετές ειδικότητες και οργανικές θέσεις. Δεν ξεχνάμε, φυσικά, τις

2.500 διαθεσιμότητες και απολύσεις εκπαιδευτικών των ΕΠΑΛ, κατά τα έτη 2013 - 2015.

Επίσης, είναι αμφίβολος ο έλεγχος και η λειτουργικότητα των σχολείων τόσο σε επίπεδο μαθησιακό όσο και σε επίπεδο αντιμετώπισης φαινομένων σχολικής βίας από τους αποδυναμωμένους συλλόγους διδασκόντων και τους σε πλήρη ανασφάλεια ευρισκόμενους συμβασιούχους. Μας ανησυχεί ιδιαίτερα η προβλεπόμενη πρακτική άσκηση των 22 ημερών σε επιχειρήσεις της όποιας περιοχής, χωρίς αμοιβή και ουσιαστική ασφάλιση, με αντικατάσταση του σχολικού εργαστηριακού προγράμματος και την εισαγωγή ειδικών μαθημάτων, με τοπικό, οικονομικό χαρακτήρα και με πλήρη υποταγή στους στόχους της αγοράς. Να υπογραμμίσουμε, επίσης, τη δημιουργία του νέου οργάνου διοίκησης στα ΕΠΑΛ, της Επιτροπής Συντονισμού, με αύξηση των διευθυντών, διευθυντριών και υποδιευθυντών. Επίσης, τη δημιουργία των τομεαρχών των ΕΠΑΛ και του τομεάρχη γενικών μαθημάτων, αφαιρώντας έτσι αρμοδιότητες από τους συλλόγους διδασκόντων.

Δεν υπάρχει κανένα εχέγγυο δημοκρατικής λειτουργίας των σχολείων. Επίσης, δε γίνεται καμία αναφορά στη συγγραφή νέων προγραμμάτων σπουδών και νέων βιβλίων και εργαστηριακών οδηγών, παρά τις εξαγγελίες της Κυβέρνησης, κάτι που ο ΣΥΡΙΖΑ- Προοδευτική Συμμαχία έχει επανειλημμένως αναδείξει. Είναι εξάλλου προφανής η αλλοίωση του εκπαιδευτικού σκοπού των επαγγελματικών λυκείων, καθώς εμπλέκονται πλέον και οι κοινωνικοί εταίροι, οι εκπρόσωποι της τοπικής κοινωνίας και οι τοπικές ανάγκες των επιχειρήσεων. Και προσοχή, δεν είμαστε κατά της σύνδεσης της αγοράς με τα σχολεία, αλλά είμαστε κατά της απαξίωσης των μαθητών, σε αυτά τα σχολεία.

Για μία ακόμη φορά, πάμε να δημιουργήσουμε μαθητές δύο ταχυτήτων, αυτών που έχουν δικαίωμα στη μόρφωση και αυτών, που δεν έχουν. Είναι βεβαίως και άνευ προηγουμένου η πλήρης εγκατάλειψη, μετά και τη συνειδητή υπονόμευση, τα προηγούμενα χρόνια από την Κυβέρνηση και την απαξίωση του εμβληματικού προγράμματος του ΣΥΡΙΖΑ- Προοδευτική Συμμαχία «Μια νέα αρχή για τα ΕΠΑΛ», όπως θυμόμαστε όλοι και τα εύσημα από την Ευρωπαϊκή Ένωση γι’ αυτό το πρόγραμμα, που προήγαγε, αδιαμφισβήτητα, τη δημιουργικότητα των μαθητών και την ουσιαστική εκπαίδευση και μόρφωση τους.

Ας δούμε όμως τι γίνεται και με τα Campus, τα ΚΕΕΚ για τη σύνδεση των δεξιοτήτων όλων των επιπέδων προσόντων.

Πρόκειται στην πραγματικότητα για υφιστάμενες δομές και όχι ίδρυση νέων δομών, για να εποπτεύσουν ακόμα πιο πολύ τα ΕΠΑΛ και τα ΙΕΚ στη λογική της τοπικής αγοράς. Όπως, έχει αναφέρει το ίδιο το Υπουργείο στην ανακοίνωσή του, η συνεργασία των δομών υφίσταται ήδη, καθώς περίπου το 60% των δομών λειτουργούν, σε καθεστώς άτυπης συστέγασης. Επιπλέον, ο ίδιος ο Υπουργός, σε πρόσφατες δηλώσεις του στην κρατική τηλεόραση, ουσιαστικά, επιβεβαίωσε τη μη δημιουργία νέων δομών. Τα ΚΕΕΚ θα αξιοποιηθούν για όλες τις δομές τα υπάρχοντα απαρχαιωμένα εργαστήρια των ΙΕΚ και με τα γραφεία σταδιοδρομίας, με χρηματοδοτική ροή από ιδιώτες και ειδικότητες προσαρμοσμένες στην τοπική αγορά και όχι προσανατολισμένες στη μόρφωση και την εξέλιξη των μαθητών. Ο έλεγχος της λειτουργίας των ΚΕΕΚ θα γίνεται από έναν οργανωτικό συντονιστή, που μπορεί να είναι, όχι απαραίτητα εκπαιδευτικός, αλλά απλά δημόσιος υπάλληλος, με έξτρα αμοιβή από Ευρωπαϊκά κονδύλια και ο οποίος θα λειτουργεί ουσιαστικά, ως μάνατζερ και μπορεί να μην είναι και εκπαιδευτικός, επαναλαμβάνω.

Επίσης, θεσμοθετείται το Εποπτικό Συμβούλιο, με τη συμμετοχή σε αυτό και εκπροσώπων των επιμελητηρίων και καθορισμό των ειδικοτήτων των ΕΠΑΛ και ΙΕΚ, με βάση

τις ανάγκες της αγοράς, άρα, ειδικότητες που απλά θα εξαφανιστούν. Οι εκλεγμένοι εκπρόσωποι των εκπαιδευτικών στα διάφορα όργανα και επιτροπές, ουσιαστικά, δε θα έχουν κανέναν λόγο. Επιπλέον, συνεχίζεται και θα συνεχίσει να αυξάνεται το φαινόμενο της μεγάλης παραίτησης εκπαιδευτικών, καθώς και η απίστευτη γραφειοκρατία για τους διευθυντές και διευθύντριες, σε βάρος του παιδαγωγικού ρόλου του σχολείου, προφανώς.

Τα δε ΓΕΑΣ, τα γραφεία Επαγγελματικής Ανάπτυξης και Σταδιοδρομίας στα ΙΕΚ, θα στελεχώνονται από έναν σύμβουλο - συντονιστή, για κάθε 150 καταρτιζόμενους, έναν ψυχολόγο και έναν κοινωνικό λειτουργό για κάθε 200 καταρτιζόμενους. Η κατ’ ευφημισμό μεταφορά καινοτομιών των Πρότυπων Επαγγελματικών Λυκείων στα Επαγγελματικά Λύκεια- εργαστηριακά κέντρα, καθώς και η δυνατότητα ίδρυσης επαγγελματικών σχολών κατάρτισης, είναι πλήρως ανεπαρκείς, με στόχους απλά προώθησης της αγοράς. Η ανεπάρκεια των προτεινόμενων καινοτομιών αποδεικνύεται και από τη μετάθεση ισχύος της εν λόγω ρύθμισης για το σχολικό έτος 2025-2026. Μια παραδοχή ανεντιμότητας, δηλαδή, για καινοτομίες. Αξίζει επίσης, να τονίσουμε την κατάργηση των τομεαρχών στα εργαστηριακά κέντρα, αφήνοντας ουσιαστικά ανεπιτήρητο τον υπάρχοντα εξοπλισμό και μη εξασφαλίζοντας την ασφάλεια των μαθητών. Αξιοσημείωτο, επιπλέον, είναι η προώθηση των ευρωπαϊκών κονδυλίων σε αμοιβές προσώπων και επιδόματα και όχι στον αναγκαίο εξοπλισμό και το απαραίτητο διδακτικό υλικό.

Αγαπητοί συνάδελφοι, το εν λόγω σχέδιο νόμου, δυστυχώς, δεν επιλύει κανένα θέμα, σχετιζόμενο με την επαγγελματική εκπαίδευση. Απλά, μετονομάστηκαν οι ήδη υπάρχουσες δομές και εξαγγέλθηκαν θεωρητικές υποσχέσεις, που δεν συμβάλλουν στη διασφάλιση των μαθητών να σπουδάσουν την ειδικότητα, που επιθυμούν, σε σύγχρονες κτιριακές υποδομές, με εξοπλισμένα εργαστήρια, με φοίτηση σε ολιγομελή τμήματα, με διδασκαλία όλων των ειδικοτήτων και άρα, ύπαρξη του αντίστοιχου προσωπικού, αναλυτικό πρόγραμμα σπουδών, διαμορφωμένο και ελεγμένο και όχι από κεντρικά μεμονωμένα όργανα, αλλά συλλογικά, με ουσιαστική πρακτική άσκηση, χωρίς δυσκολίες και φραγμούς στην πιστοποίηση και τελικά απόκτηση ενός πτυχίου με αξία και με αντίκρισμα στην αγορά, που θέλουμε να συνδέσουμε.

Ο στόχος της επαγγελματικής εκπαίδευσης δεν συνιστάται απλά στην προσαρμογή των αναγκών της αγοράς και υπό τον έλεγχο αυτής, διασπώντας έτσι τον ενιαίο χαρακτήρα της εκπαίδευσης και κατηγοριοποιώντας τις σχολικές μονάδες των ΕΠΑΛ τριών ταχυτήτων, ΠΕΠΑΛ, ΕΠΑΛ, ΚΕΚ.

Εμείς στο «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ», έχουμε σταθερές και πάγιες θέσεις για την ουσιαστική ενίσχυση της επαγγελματικής εκπαίδευσης. Οι θέσεις της Κυβέρνησης, δυστυχώς, δεν είναι καινούριες, είναι παρωχημένες και αποτυχημένες. Απαιτείται πολιτική βούληση και κατ’ επέκταση γενναία αύξηση της χρηματοδότησης, σύγχρονα και επαρκή εργαστήρια για όλες τις δομές, εξοπλισμό και υποδομές, ολιγομελή τμήματα, προσλήψεις μόνιμων εκπαιδευτικών, ριζικές αλλαγές στα αναλυτικά προγράμματα, ώστε να ανταποκρίνονται στις σύγχρονες εξελίξεις της επιστήμης και της τεχνολογίας, πλήρη εργασιακά και ασφαλιστικά δικαιώματα, κατά τη διάρκεια της μαθητείας πρακτικής άσκησης και κατάργηση της πιστοποίησης. Μόνο έτσι, μπορεί η επαγγελματική εκπαίδευση να λειτουργήσει, ως ένα καθολικό κοινωνικό δικαίωμα, ως θεσμός άρσης των ανισοτήτων και πεδίο διαμόρφωσης των κοινωνικών και πολιτικών όρων, για έναν ουσιαστικό μετασχηματισμό της κοινωνίας μας και της επαγγελματικής εκπαίδευσης. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Παραστατίδης.

# ΣΤΕΦΑΝΟΣ ΠΑΡΑΣΤΑΤΙΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ

**ΑΛΛΑΓΗΣ»):** Σας ευχαριστώ. Να ευχηθώ καλή αρχή, καλή και ειλικρινή επιτυχία στη νέα Υπουργό στα καθήκοντά της.

Θα ξεκινήσω, σχολιάζοντας κάποια σημεία, τα οποία άκουσα από τον Εισηγητή της Πλειοψηφίας, τον κύριο Κόνσολα, στην τοποθέτηση του, ο οποίος μας είπε ότι η αρχή για την επαγγελματική εκπαίδευση και κατάρτιση, η μεταρρυθμιστική αρχή, έγινε με τον ν.4763/2020 της κυρίας Κεραμέως και τώρα κάνουμε το δεύτερο βήμα.

Ποια είναι η μεταρρύθμιση; Ο ν.4763 ή αυτός ο νόμος, ο οποίος είναι συμπληρωματικός και οργανωτικής υφής; Η μεταρρύθμιση είναι ο ν.4763/2020, κύριε Εισηγητά. Να δούμε, αν πράγματι είναι μεταρρύθμιση, γιατί μας είπατε να δούμε τι θα κάνει η Αντιπολίτευση. Ποιος κυβερνά; Με ποιον θα συγκριθεί; Υπάρχει ο ν.4763/2020. Δικός σας νόμος δεν είναι; Αυτόν δεν έρχεστε να βελτιώσετε, τώρα; Για ποιο λόγο; Κάνατε κάποια αξιολόγηση, κάνατε κάποια αυτοκριτική;

Παραθέτετε τα στοιχεία - και καλώς κάνετε και τα παραθέτετε - τα οποία μας δείχνουν ουραγούς. Θα παραθέσω και εγώ. Ποιος κυβερνά, πέντε χρόνια; Εμείς, η Αντιπολίτευση; Εσείς κυβερνάτε. Με ποιους θα κάνετε τη σύγκριση, με εμάς; Από ποιους περιμένετε, από εμάς;

Η κυρία Κεραμέως, το 2020 - και μεταφέρω τα λόγια της - είχε πει ακριβώς στη μεγάλη μεταρρύθμιση του ν.4763/2020, ότι έρχεται να βάλει τέλος στην πολυπλοκότητα και την αλληλοεπικάλυψη δομών και υπηρεσιών, θεσμοθετώντας, για πρώτη φορά, ενιαίο στρατηγικό σχεδιασμό και διακριτά επίπεδα προσόντων, εκσυγχρονίζοντας δομές, απλοποιώντας διαδικασίες, ανανεώνοντας τα προγράμματα σπουδών, βελτιώνοντας τον τρόπο πιστοποίησης.

Έγινε κάτι από όλα αυτά; Και αν έγινε κάτι, γιατί επανερχόμαστε και επανανομοθετούμε; Ποιος είναι λόγος;

Εμείς, ως ΠΑΣΟΚ, είχαμε διαφωνήσει επί της αρχής και προφανώς, βρισκόμαστε σήμερα ξανά εδώ, επειδή κάτι πήγε καλά. Ας δούμε, λοιπόν, μέσω στοιχείων πού βρίσκεται σήμερα η επαγγελματική εκπαίδευση και κατάρτιση στη χώρα, η οποία αποτελεί τον φτωχό συγγενή του ελληνικού εκπαιδευτικού συστήματος, όπως, τουλάχιστον, καταμαρτυρούν οι μετρήσεις και τα στατιστικά των διεθνών και ευρωπαϊκών οργανισμών.

Το ποσοστό απασχόλησης των πρόσφατων αποφοίτων δευτεροβάθμιας επαγγελματικής εκπαίδευσης και κατάρτισης ανήλθε στο 59,8%, το 2022. Είναι το δεύτερο χαμηλότερο, στην Ευρωπαϊκή Ένωση, η οποία έχει μέσο όρο, παρακαλώ, 79,7%. Είμαστε πρώτοι στην Ευρωπαϊκή Ένωση στο ποσοστό των νέων ηλικίας 25 - 29 αποφοίτων επαγγελματικής εκπαίδευσης, οι οποίοι είναι χωρίς δουλειά και δεν μετέχουν σε κάποιο εκπαιδευτικό πρόγραμμα, που θα μπορούσε να τους ενισχύσει τις επαγγελματικές δεξιότητες. Το ποσοστό των αποφοίτων επαγγελματικής εκπαίδευσης στην Ελλάδα, που έχουν δεχτεί μαζί με την εκπαίδευση και μαθητεία, σε εργασιακό χώρο, είναι μόλις 35,7%, πολύ χαμηλότερα από τον μέσο ευρωπαϊκό όρο, ο οποίος ανέρχεται στο 60%. Ευθύνεται η Αντιπολίτευση γι΄ αυτό; Πέντε χρόνια, ποιος κυβερνά τη χώρα;

Έχουμε από τα χαμηλότερα ποσοστά συμμετοχής μαθητών στην επαγγελματική εκπαίδευση, 33,8%, με μέσο όρο ευρωπαϊκό 48,7%, πηγή Eurostat. Είμαστε προτελευταίοι στη συμμετοχή των ενηλίκων στην επαγγελματική εκπαίδευση και τέλος, στην ήδη υποχρηματοδοτούμενη παιδεία, όπου η Ελλάδα δαπανά πολύ κάτω του μέσου όρου του προϋπολογισμού της, σε σύγκριση με τον μέσο όρο της Ευρωπαϊκής Ένωσης, η επαγγελματική εκπαίδευση λαμβάνει μόλις το 7% της συνολικής χρηματοδότησης. Θυμίζω δε ότι επί του προϋπολογισμού τα έχουμε πει, για την παιδεία πηγαίνει το 2,8%, πέρυσι ήταν 2,9%, τα τελευταία χρόνια είναι κάτω από 3%, ενώ ο μέσος ευρωπαϊκός όρος είναι στο 5, με 5,5% και αυτό, αν θέλετε, δείχνει και την πρόθεση της κάθε κυβέρνησης για την ενίσχυση της δημόσιας παιδείας.

Τέλος, είμαστε τέταρτοι από το τέλος, στη δημόσια χρηματοδότηση της επαγγελματικής εκπαίδευσης, μπροστά από τη Μάλτα, τη Ρουμανία και τη Λιθουανία. Βρισκόμαστε, τέλος, ακόμα ένα στοιχείο, σταθερά στις πέντε τελευταίες θέσεις σε όλους τους ευρωπαϊκούς δείκτες δεξιοτήτων.

Και μας κουνάτε το δάχτυλο και μας λέτε, «να δούμε τι θα κάνετε;» Εμείς; Να δούμε τι θα κάνει η αντιπολίτευση; Αυτά τα στοιχεία εσάς αφορούν. Πέντε χρόνια, εσείς κυβερνάτε τη χώρα. Εκτός, αν τα καταθέσατε για λόγους αυτοκριτικής. Πραγματικά, εκπλήσσομαι. Να τα καταθέσουμε εμείς ως αντιπολίτευση, να τα καταθέσουμε. Να τα καταθέτει η ίδια Κυβέρνηση και να λέει ότι θα τα βελτιώσει ενώ κυβέρνα τα τελευταία πέντε χρόνια, ειλικρινά δεν το έχω ξανακούσει!

Η επαγγελματική εκπαίδευση και κατάρτιση παρά τον ν. 4763/2020 και τις πομπώδεις δηλώσεις, που τον συνόδευσαν, δεν βελτίωσε τη θέση της, σε σύγκριση με τις υπόλοιπες χώρες, παραμένοντας όλα αυτά τα χρόνια ουραγός στα εκπαιδευτικά πράγματα της χώρας και φαίνεται να εδραιώνεται, ως ο φτωχός συγγενής του εκπαιδευτικού μας συστήματος. Αυτό, βέβαια, δεν έχει να κάνει μόνο με τη νομοθεσία. Έχει να κάνει και με τον τρόπο διοίκησης. Αναφέρω, επιπρόσθετα, ότι δεν έχετε προβλέψει ανάλογη διαδικασία για

τα εγχειρίδια των τομέων και των ειδικοτήτων των ΕΠΑΛ, αλλά ούτε καν έχετε ανανεώσει τα προ εικοσαετίας, τουλάχιστον, προγράμματα σπουδών και διδακτικά βιβλία. Ποιος ευθύνεται γι΄ αυτό; Η Αντιπολίτευση; Τι γίνεται αλήθεια με τη χρηματοδότηση; Είχατε προ διετίας, με υπουργική απόφαση, ορίσει για τη χρηματοδότηση των πρότυπων ΕΠΑΛ και πειραματικών ΙΕΚ, 50 εκατομμύρια από το Ταμείο Ανάκαμψης, ως αρμόδιος φορέας το ΙΝΕΔΙΒΙΜ. Τι έγινε με τα χρήματα αυτά; Έφτασαν ποτέ στα σχολεία;

Αναφέρω στην εισήγηση μου όλα αυτά τα αποκαλυπτικά στοιχεία, όχι για να κομίσω γλαύκας εις Αθήνας, αλλά για να εκθέσω, με μεγαλύτερη διαύγεια και σαφήνεια, τους λόγους για τους οποίους ακόμη ένα νομοσχέδιο για την επαγγελματική εκπαίδευση και κατάρτιση σπαταλά πολιτικό κεφάλαιο και πόρους, για να προκαλέσει ακόμα περισσότερα προβλήματα και να βαθύνει ακόμα περισσότερο τις ανισότητες και τον κοινωνικό αποκλεισμό στο εκπαιδευτικό μας σύστημα.

Και δυο σχόλια επί της πολιτικής διαδικασίας. Υπάρχει σοβαρό έλλειμμα, όχι έλλειψη, έλλειμμα, θεσμικό έλλειμμα, διαλόγου στη χώρα. Έγινε συζήτηση, λοιπόν, για τη μεγάλη αυτή μεταρρύθμιση της κυρίας Κεραμέως, το 2020, έγινε μια δημόσια συζήτηση, μία θεσμική συζήτηση, με τους stake holders, με τους ενδιαφερόμενους της παιδείας, με την ίδια την κοινωνία; Η απάντηση είναι πως όχι, δεν έχει γίνει καμία συζήτηση, το 2020, καμία συζήτηση θεσμική, η οποία να αφορούσε αυτά τα ζητήματα.

Δεύτερον, υπάρχει και ένα μεταρρυθμιστικό άγχος. Εδώ, βλέπουμε μία Ελλάδα, η οποία, τα τελευταία χρόνια και δεν αφορά μόνο στην παιδεία, αλλά γενικότερα, αλλάζει ατζέντα από Υπουργό σε Υπουργό, σε όλους τους τομείς. Και μάλιστα, όταν δεν υπάρχουν ευρείες συναινέσεις και συζητήσεις, όταν μεταρρυθμίσεις, όπως κατά βάση αυτές της παιδείας, δεν μπορεί να είναι μεταρρυθμίσεις μακράς πνοής, γιατί δεν επιδιώκονται οι μέγιστες συναινέσεις, πού οδηγούμαστε; Στο Γεφύρι της Άρτας. Ο ένας να χτίζει ο επόμενος να γκρεμίζει. Το πρόβλημα εδώ είναι, ότι αυτός που χτίζει και αυτός που γκρεμίζει, εν προκειμένω, είναι στην ίδια Κυβέρνηση. Έρχεται, δηλαδή, ο επόμενος Υπουργός, για να γκρεμίσει όσα καλώς, πιθανώς, μπορεί ή κακώς, αυτό θα αξιολογηθεί, βεβαίως, από τα αποτελέσματα.

Πάμε, λοιπόν, στις διατάξεις και έχουμε και ένα πρώτο σημείο, που έχει να κάνει με τα Κέντρα Επαγγελματικής Εκπαίδευσης και Κατάρτισης, τα λεγόμενα ΚΕΕΚ, για τα οποία χρησιμοποιείται μια μοντέρνα λέξη, τα CAMPUS. Αλλά να θυμίσω λίγο εδώ, ότι αντίστοιχη δομή ήταν τα λεγόμενα ΚΕΤΕ, τα οποία προέρχονται από τη μακρινή δεκαετία του 1970, εποχή Ράλλη, θυμίζω, ένας θεσμός, τον οποίο τον απέβαλε το εκπαιδευτικό μας σύστημα και μάλιστα μετά από ενδελεχή αξιολόγηση αντικαταστάθηκε το 1985 και επανέρχεται. Τι σημαίνει αυτό; Σημαίνει ότι κακώς γίνεται ή καλώς γίνεται; Όχι, αλλά είναι μία δομή, η οποία, επαναλαμβάνω, μετρήθηκε, εφαρμόστηκε και απέτυχε και επανέρχεται.

Άρα, μιλάμε για μία δομή, η οποία επανέρχεται και καλώς άκουσα και από την Αντιπολίτευση, επίσης τη Μείζονα Αντιπολίτευση, ότι συστεγάζονται, ήδη, ένα πολύ μεγάλο ποσοστό των αντίστοιχων δομών. Βέβαια, είναι άλλο η συστέγαση και άλλο να βάζεις έναν επικεφαλής, έχει διαφορετικά στοιχεία όλο αυτό, έχει μεγάλη σημασία ο τρόπος, που το βάζεις, πώς τοποθετείται, δηλαδή, πώς διορίζεται, αν μπορεί να φύγει και πώς φεύγει, ποια είναι τα οικονομικά μεγέθη, τι χρήματα παίρνει και αν πράγματι όλο αυτό γίνεται, με μια διαδικασία αξιοκρατική ή ακολουθεί όλο το μοντέλο της κυρίας Κεραμέως και στο Υπουργείο Εσωτερικών. Ένα μοντέλο για τη δημόσια διοίκηση, στο οποίο ενεπλάκη και το ΑΣΕΠ, μειοψηφικά, για να μπορέσει να δικαιολογήσει μία διαδικασία, στην οποία βάζουμε ημέτερους, ημετέρους με προσόντα, βέβαια, τουλάχιστον να το πούμε έτσι, αναβαπτίσαμε τον πελατειασμό.

Παράλληλα, αυτές οι μέγα δομές, αφορούν σε 600, 800, ακόμα και 1.000 μαθητές, σε μια εποχή, που η επικαιρότητα μονοπωλείται από περιστατικά ανήλικης παραβατικότητας και βίας, παρακάμπτοντας κάθε έννοια παιδαγωγικής λογικής και δημιουργώντας ένα σχολικό περιβάλλον μειωμένης και προβληματικής εποπτείας και επικοινωνίας εκπαιδευτικών μαθητών.

Ως προς τα ΕΠΑΛ και τα πρότυπα ΕΠΑΛ και ως προς τη μεταφορά καλών πρακτικών, την οποία άκουσα επίσης στην εισήγηση, το «καλές» από πού προκύπτει; Τις έχετε αξιολογήσει, έχουν αξιολογηθεί από κάποιον φορέα, από κάποιον θεσμικό φορέα; Ποιες

είναι οι καλές πρακτικές, τουλάχιστον, να ενημερωθούμε και εμείς, να δούμε, αν είναι πράγματι καλές πρακτικές. Γιατί για μένα είναι πρωτοφανές να βαπτίζουμε κάποιες καλές πρακτικές, να προχωράμε και να τις εφαρμόζουμε στα ΕΠΑΛ, στα υπόλοιπα ΕΠΑΛ, γιατί είναι 450 ΕΠΑΛ ανά τη χώρα και στα ΚΕΕΚ ενσωματώνονται πολύ - πολύ λιγότερα. Και αυτό βεβαίως, όπως καταλαβαίνετε, δημιουργεί μία παιδεία, τουλάχιστον, στο πεδίο της επαγγελματικής εκπαίδευσης και κατάρτισης, πολλαπλών ταχυτήτων.

Άρα, να κάνουμε μία συζήτηση, να δούμε και να αξιολογήσουμε, γιατί αγαπάμε αυτή τη λέξη, η Κυβέρνηση αγαπάει τη λέξη «αξιολόγηση» και καλά κάνει. Η αξιολόγηση, συνήθως, θα πρέπει να περιλαμβάνει πρώτα την ίδια την Κυβέρνηση, πρώτα αυτή θα πρέπει να αξιολογηθεί και όχι να δείχνει με το δάχτυλο ποιοι θα αξιολογηθούν και να τους κουνάει και το δάχτυλο σε μία όχι δίκαιη αξιολόγηση, αλλά υποκειμενική και μία αξιολόγηση, η οποία προσπαθεί να ελέγξει τον δημόσιο τομέα.

Κλείνοντας, θέλω να πω ότι υπάρχει ένα ζήτημα και το οποίο αναφέρθηκε, ας μην επεκταθώ περαιτέρω, θα τα πούμε στη Βουλή, έχει να κάνει με το ετεροβαρές της κατάρτισης έναντι της εκπαίδευσης. Θέλουμε πολίτες, θέλουμε ανθρώπους, οι οποίοι απολαμβάνουν της γενικής εκπαίδευσης, της γενικής παιδείας. Θέλουμε πολίτες, γιατί με τα απαραίτητα εφόδια, βγαίνουν σε μία αγορά εργασίας την οποία τα επόμενα δέκα χρόνια δεν μπορούμε καν να τη σχηματοποιήσουμε, να την περιγράψουμε, προκύπτουν συνεχώς νέα επαγγέλματα. Πέρα από τις απαιτούμενες επιμορφώσεις και τις δομές, οι οποίες χρειάζεται ουσιαστικά να στηρίξουν τον εργαζόμενο, που, βεβαίως, έχει μία μακρά περίοδο σε έναν κόσμο, που ραγδαία αλλάζει. Εδώ, λοιπόν, είναι ένα ζήτημα το πως ουσιαστικά θα δώσουμε όλα τα απαραίτητα εφόδια, όχι μόνο σε μία σκληρή και απαραίτητη σύνδεση με την αγορά εργασίας, αλλά τα εφόδια να μπορεί ο ίδιος, ως πολίτης και ως εργαζόμενος, να προχωράει και να κάνει και άλλες επιλογές, έχοντας τα εφόδια από την ίδια την πολιτεία.

Κλείνω, λέγοντας ότι υπάρχουν ζητήματα, πέρα από τη σχέση εκπαίδευσης και κατάρτισης, ως προς τον συγκεντρωτικό τρόπο, με τον οποίο αποφασίζουμε, ουσιαστικά, να σχεδιάσουμε και στην παιδεία τα πράγματα, σε ένα ήδη υπερ-συγκεντρωτικό μοντέλο. Σε ένα ήδη μοντέλο, το οποίο είναι προβληματικό, το οποίο δεν αφήνει ούτε τον εκπαιδευτικό, ούτε τον μαθητή, αλλά ούτε και τον φοιτητή να αναπνεύσει.

Ερχόμαστε εμείς, λοιπόν και συνεχίζουμε με τέτοιες δομές, οι οποίες μπορεί να είναι σε έναν βαθμό αποτελεσματικότερες, ως προς τη διεκπεραίωση. Θεωρώ ότι μας στερούν από τη δυνατότητα να αναπτύσσουμε δεξιότητες, να αναπτύσσουμε τις σκέψεις μας, να αναπτύσσουμε περισσότερο τον λόγο μας. Έχει πολύ μεγάλη σημασία αυτό. Βεβαίως, υπάρχουν και τα ζητήματα αξιοκρατίας, θα τα πούμε και αυτά μέσα στη Βουλή.

Εμείς καταψηφίσαμε το 2020, τον ν.4763/2020, της κυρίας Κεραμέως.

Έρχεται, λοιπόν, ένα νέο νομοσχέδιο, το οποίο, επαναλαμβάνω, είναι συμπληρωματικό αυτού, οργανωτικής υφής. Έρχεται ουσιαστικά να βελτιώσει πράγματα, τα οποία είτε ουσιαστικά δεν μπόρεσε να υπερασπιστεί, τουλάχιστον, στο πολιτικό πεδίο, ο νόμος «Κεραμέως».

Εμείς θα παραμείνουμε συνεπείς σε αυτά, τα οποία είπαμε και κάναμε το 2020. Θα μιλήσουμε για την επαγγελματική εκπαίδευση και κατάρτιση, με όρους προοπτικής για τη χώρα και προσπαθώντας να βελτιώσουμε τους θλιβερούς δείκτες των τελευταίων πολλών ετών, για τους οποίους, βεβαίως, δεν ευθύνεται η Αντιπολίτευση. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε πολύ, κύριε Παραστατίδη.

Το λόγο έχει ο κ. Δελής.

# ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. « Κομμουνιστικό Κόμμα Ελλάδας»):

Σας ευχαριστώ πολύ, κύριε Πρόεδρε.

Σύμφωνα με την Αιτιολογική Έκθεση του νομοσχεδίου, «Κεντρική του επιδίωξη είναι», όπως γράφει, «η περαιτέρω αναβάθμιση της επαγγελματικής κατάρτισης, που παρέχεται στις Σχολές Ανώτερης Επαγγελματικής Κατάρτισης (Σ.Α.Ε.Κ), δηλαδή, τα πρώην Ι.Ε.Κ. και με τη διεύρυνση του πεδίου παρέμβασής τους, αλλά και η ενίσχυση των συνεργειών, μεταξύ των διαφορετικών επιπέδων 3, 4 και 5, του Εθνικού Πλαισίου Προσόντων, με στόχο τη βέλτιστη αξιοποίηση της διάγνωσης των αναγκών της αγοράς εργασίας, αλλά και την αποφυγή επικαλύψεων, μεταξύ των διαφορετικών επιπέδων, οι οποίες προκαλούν σύγχυση και στους μαθητές, μαθητευόμενους, καταρτισμένους, αλλά και στην ίδια την αγορά εργασίας.» Αυτά λέει η Εισηγητική Έκθεση του νομοσχεδίου.

Στην πραγματικότητα, το νομοσχέδιο επιταχύνει και εξειδικεύει και δεν θα μπορούσε, βέβαια, να γίνει διαφορετικά, τους στρατηγικούς στόχους της Ευρωπαϊκής Ένωσης και του ΟΟΣΑ για την Επαγγελματική Εκπαίδευση. Τόσο απλά.

Μοιάζει, ξέρετε, σαν να ήρθε ένα ραβασάκι, κατευθείαν από τις εργοδοτικές ενώσεις, οι οποίες, μονότονα, παρουσιάζουν τις δικές τους ανάγκες για κερδοφορία και ως την πανάκεια των λαϊκών προβλημάτων. Στην ουσία, το νομοσχέδιο αποτελεί τη συνέχεια και έρχεται να ενισχύσει, βέβαια, τον ισχύοντα νόμο για την επαγγελματική εκπαίδευση. Το νόμο 4763, που ψηφίστηκε το 2020, από την ίδια Κυβέρνηση και ο οποίος έφερε τα πρότυπα ΕΠΑΛ και κατηγοριοποίησε παραπέρα τους μαθητές και τα σχολεία της Επαγγελματικής Εκπαίδευσης και βέβαια, για να μην ξεχνιόμαστε, ίδρυσε τότε και τις Επαγγελματικές Σχολές Κατάρτισης τις ΕΣΚ, της διετούς ανήλικης, παρακαλώ, εργασίας.

Τι επιδιώκει τώρα και μάλιστα με πιο στοχευμένο τρόπο; Μα, τι άλλο από τη σύνδεση και την άμεση αντιστοίχιση των δεξιοτήτων, όλων των δομών της επαγγελματικής εκπαίδευσης - κατάρτισης, με τις αντικειμενικά εφήμερες ανάγκες σε δεξιότητες, τις οποίες χρειάζεται μια άναρχα αναπτυσσόμενη οικονομία, όπως είναι η καπιταλιστική, στην προσπάθειά της για κερδοφορία. Αυτό, ακριβώς, είναι και το νόημα αυτού, που περιγράφεται, ως ένας από τους βραχυπρόθεσμους στόχους του νομοσχεδίου, πάλι στην Αιτιολογική Έκθεση, στο σημείο εκείνο που λέει «περί προσφοράς ειδικοτήτων εστιασμένων σε οικονομικές δραστηριότητες».

Τώρα, ακόμα και η σημειολογία της παρουσίασης του νομοσχεδίου, βεβαίως και δεν ήταν τυχαία. Αποδείχτηκε, όμως, κύριε Υπουργέ και εξαιρετικά ατυχής. Βλέπετε, ο Πρωθυπουργός, βρήκε να διαλέξει το πρότυπο ΕΠΑΛ στο Πέραμα, για να παρουσιάσει ένα ακόμα επεισόδιο σε αυτό το γνωστό, κακόγουστο και χιλιοπαιγμένο σίριαλ, της δήθεν αναβάθμισης της επαγγελματικής εκπαίδευσης και κατάρτισης. Που; Στο Πρότυπο, παρακαλώ, ΕΠΑΛ Περάματος, το οποίο όχι μόνο μετρά, τουλάχιστον, δύο χιλιάδες χαμένες διδακτικές ώρες, τη φετινή σχολική χρονιά από την έναρξή της, αλλά και η πλειοψηφία, παρακαλώ, των εκπαιδευτικών του, είναι αναπληρωτές !

Είναι, μάλιστα, χαρακτηριστικό ότι παρά τους ύμνους για την τεχνική εκπαίδευση, στη συζήτηση, που ακολούθησε, ανάμεσα στον Πρωθυπουργό και τους μαθητές, ο Πρωθυπουργός απέφυγε επιμελώς να απαντήσει σε ουσιαστικές ερωτήσεις των μαθητών. Όπως, ας πούμε, γιατί δεν πληρώνονται οι μαθητευόμενοι στις Επαγγελματικές Σχολές Κατάρτισης με το μήνα και όχι στο τέλος του εξαμήνου και πολύ μετά, πολύ αργότερα από το εξάμηνο; Γιατί οι μαθητευόμενοι του έτους μαθητείας, αναγκάζονται να κάνουν τόσα χιλιόμετρα για την επιλογή τους ή γιατί στο δικό τους, το Πρότυπο ΕΠΑΛ στο Πέραμα, όπως και αλλού, δεν γίνεται η μία μέρα πρακτική την εβδομάδα, όπως λέει το πρόγραμμα; Γιατί; Ερωτήματα, που έμειναν αναπάντητα από τον Πρωθυπουργό.

Η αλήθεια, όμως, είναι ότι τόσα χρόνια -ξέρετε φτάνει πια- χόρτασαν από αναβάθμιση και σύνδεση με την αγορά εργασίας και οι μαθητές και οι σπουδαστές και οι εκπαιδευτικοί και όλοι οι απόφοιτοι της επαγγελματικής εκπαίδευσης και κατάρτισης. Αυτός δεν ήταν και ο στόχος του προηγούμενού σας νόμου, μόλις πριν τρία χρόνια; Και ποιο ήταν το αποτέλεσμα; Τι παρήγαγε, όλα αυτά τα χρόνια, αυτή η πολυδιαφημισμένη καλύτερη σύνδεση της επαγγελματικής εκπαίδευσης με αυτή την αγορά; Όλοι το ξέρουμε και κυρίως βέβαια, το γνωρίζουν και το ζουν οι απόφοιτοι. Ανεργία, ετεροαπασχόληση, χαμηλούς μισθούς, άγχος και διάφορα τέτοια καπιταλιστικά καλούδια. Γιατί; Γιατί η αγορά, η καπιταλιστική αγορά, έχει ανάγκη και θέλει τους εργαζόμενους όλο και πιο φθηνούς, όλο και πιο αναλώσιμους.

Αλήθεια, εσείς εκεί στην Κυβέρνηση, που μας μιλάτε, όπως και οι προηγούμενες, ξανά και ξανά, για αναβάθμιση της επαγγελματικής εκπαίδευσης, δεν μπορεί, κάτι θα ξέρετε βέβαια, για τις χιλιάδες ώρες, που δεν γίνεται μάθημα στα ΕΠΑΛ, γιατί αργούν να έρθουν οι καθηγητές στις ειδικότητες.

Δεν μπορεί ! Κάτι θα ξέρετε για τα βιβλία ειδικότητας, που κάθε χρόνο έρχονται, ξέρετε πότε; Το Νοέμβριο. Ή για τα εργαστήρια και τα βιβλία, που έχουν μείνει έναν αιώνα, για να μην πω περισσότερο, πίσω. Ή για τη Μαθητεία, που πληρώνεται μήνες αργότερα. Για τους σοβάδες, που πέφτουν; Για τα προαύλια, που πλημμυρίζουν; Για την μετακίνηση πολλών μαθητών των ΕΠΑΛ, που «είναι στον αέρα»; Αραιά ή καθόλου δρομολόγια, ειδικά στην επαρχία.

Το νομοσχέδιό σας, πόσο, αλήθεια, ασχολείται με όλα αυτά; Καθόλου! Έρχεστε εδώ και λέτε «Ναι, αλλά θα ιδρύσουμε 60 campus εργαστηρίων, 60 Κέντρα Επαγγελματικής Εκπαίδευσης και Κατάρτισης, τα ΚΕΕΚ, όπου θα συστεγάζονται Επαγγελματικές Σχολές Κατάρτισης, Επαγγελματικά Λύκεια και Ινστιτούτα Επαγγελματικής Κατάρτισης, μαζί με Εργαστηριακά Κέντρα» - ο παρονομαστής εδώ θα είναι, βέβαια, τα ΕΠΑΛ. Και η αρχή θα γίνει με 60 σημεία, σε όλη τη χώρα, που θα στεγάσουν αυτά τα ΚΕΕΚ, εκεί όμως, που υπάρχουν ήδη συστεγάσεις και επιπλέον θα τους δοθεί και μια θεματική στόχευση στην τοπική αγορά. Τι επιδιώκετε, αλήθεια, με την κίνησή σας αυτή; Καταρχάς, μέσω των ΚΕΕΚ,

επιδιώκετε τη διασύνδεση των ΕΣΚ, ΕΠΑΛ, ΣΑΕΚ και Εργαστηριακών Κέντρων - τα λέω με τα αρκτικόλεξα - για τη σύνδεση και για τη συνέργεια των δεξιοτήτων όλων των επιπέδων προσόντων και του 3 και του 4 και του 5. Θυμίζουμε εδώ, γιατί εμείς, ξέρετε, έχουμε καλή μνήμη, ότι αυτήν την εκπαιδευτική διαδρομή την είχε λανσάρει πρώτη η Κυβέρνηση του ΣΥΡΙΖΑ, με τις διετείς σχολές, τις οποίες, μετά, ήρθε και κατήργησε η Νέα Δημοκρατία και τώρα τις ξαναφέρνει με τη μετονομασία των ΙΕΚ σε ΣΑΕΚ !

Υπάρχουν, φυσικά, και δύο ακόμα λόγοι, για τους οποίους προχωρά σε αυτό η Κυβέρνηση. Πρώτον, για την εξοικονόμηση πόρων – αλίμονο, σταθερή σας πυξίδα και ειδικά όταν πρόκειται για κοινωνικές ανάγκες - από τα ακόμα λιγότερα χρήματα για τις υποδομές των σχολείων και δεύτερον, για την πιο στοχευμένη σύνδεση, με τις τοπικές επιχειρήσεις, στις περιοχές, όπου θα λειτουργούν. Βεβαίως, αυτό μοιάζει σαν το σκύλο, που κυνηγάει την ουρά του, είναι ένα μόνιμο πρόβλημα της εκπαίδευσης στον καπιταλισμό, να παρακολουθεί τις συνεχείς εναλλασσόμενες και γρήγορες αλλαγές των επενδύσεων, οι οποίες έχουν ένα μόνο κίνητρο: το κέρδος και τίποτε άλλο. Και γι’ αυτό ορίζετε τα ΚΕΕΚ να έχουν και οργανωτικό συντονιστή, που μπορεί να προέρχεται απευθείας, παρακαλώ, από την αγορά και ένα συμβούλιο διοίκησης, όπου σε αυτό θα συμμετέχουν και οι εκπρόσωποι των επιμελητηρίων, αλλά και ερευνητικά ινστιτούτα, σε συνεργασία με τοπικές επιχειρήσεις και φορείς. «Γιάννης κερνάει και Γιάννης πίνει», δηλαδή ή μάλλον η Κυβέρνηση κερνάει και οι μεγάλοι εργοδότες πίνουν.

Εν τω μεταξύ, προβλέπεται και εκτεταμένη συγχώνευση των συστεγαζόμενων ΕΠΑΛ, σε όλη τη χώρα. Οδηγούμαστε, δηλαδή, και προσέξτε το αυτό, σε μια γιγάντωση των ΕΠΑΛ με σχολεία μεγαθήρια πλέον των 500 μαθητών και δεν μας έφτανε η σημερινή κατάσταση, με τους τεράστιους συλλόγους διδασκόντων, τώρα ακόμα πιο απρόσωπα, οι εκατοντάδες εκπαιδευτικοί, μόνιμοι, συμβασιούχοι, κυρίως, δηλαδή, σε κάθε ΕΠΑΛ θα διδάσκουν σε αυτό το μεγαθήριο «μαγαζί»- σχολείο, όπου, όμως, αντικειμενικά και η εποπτεία, και ο έλεγχος και η λειτουργικότητα δεν θα είναι τόσο εύκολα. Και φυσικά, είναι υπαρκτός ο κίνδυνος, δεν το παραγνωρίζουμε καθόλου, αντίθετα, να χαθούν και αρκετές ειδικότητες και οργανικές θέσεις εκπαιδευτικών.

Κατά τα άλλα; To νομοσχέδιο μετονομάζει τα ΙΕΚ σε Σχολές Ανώτερης Επαγγελματικής Κατάρτισης, σε ΣΑΕΚ, χωρίς, όμως, να αλλάζει ουσιαστικά τίποτε άλλο στο καθεστώς τους εκτός από μια αναγκαία όσο και υπερώριμη ψηφιοποίηση των διοικητικών τους κυρίως λειτουργιών. Οι τίτλοι σπουδών των ΣΑΕΚ, ΙΕΚ παραμένουν στο επίπεδο 5 του

εθνικού πλαισίου προσόντων και απαιτείται – προσέξτε - απαιτείται μετά το πτυχίο οι απόφοιτοι να δίνουν και εξετάσεις, από πάνω, πιστοποίησης στον ΕΟΠΠΕΠ. Άρα, το πτυχίο δεν έχει καμία αξία αφού πρέπει να πιστοποιηθεί εκ νέου με νέες εξετάσεις. Και αυτό, γιατί δεν το άλλαξε ο ΣΥΡΙΖ, δηλαδή; Το Μνημόνιο εμπόδισε και τότε; Δεν το κάνατε, όμως.

Για την αμοιβή της πρακτικής άσκησης, επίσης δεν αλλάζει τίποτα. Για την απορρόφησή τους από την αγορά εργασίας, αρκεί μόνο να πούμε ότι, με βάση τα στοιχεία που έδωσε πέρσι η ίδια η Ευρωπαϊκή Ένωση, για την επαγγελματική εκπαίδευση, στην Ελλάδα, το 59% των αποφοίτων εργάζεται σε αντικείμενο άσχετο με αυτό, που σπούδασε. Με απλά λόγια, θα συνεχίσει ο απόφοιτος Νοσηλευτικής, να εργάζεται, ως σερβιτόρος ! Όσο για τις υποδομές, τα εργαστήρια και τις υποσχέσεις για κονδύλια ακούγονται εκατομμύρια ευρώ, για τη βελτίωση των υποδομών τους, αυτό το κονδύλι μάλλον δεν θα φτάσει, κύριε Υπουργέ, ούτε για το σοβάτισμα των τοίχων αυτών των επαγγελματικών σχολών.

Τελικά, παρά την προσπάθεια να εμφανιστούν οι συστεγάσεις και τα βαφτίσια, ως αναβάθμιση της Τεχνικής Επαγγελματικής Εκπαίδευσης, το νομοσχέδιο δεν απαντάει σε κανένα απολύτως από τα αιτήματα και τις ανάγκες μαθητών και σπουδαστών. Αντί για αναβάθμιση σπουδών, αντί για σύγχρονα επαρκή και εξοπλισμένα εργαστήρια, προβλέπει συνένωση των ήδη απαρχαιωμένων κτιριακών υποδομών. Θα πούμε και άλλα πιο αναλυτικά και πιο συγκεκριμένα, στις επόμενες συνεδριάσεις. Μνημεία οπισθοδρόμησης! Αντί για πιστοποίηση μέσα στο πτυχίο, συνεχίζει στον ίδιο δρόμο της απαξίωσης του πτυχίου και της μετατροπής του σε ένα απλό προσόν και τίποτα περισσότερο. Αντί για μόνιμο εκπαιδευτικό προσωπικό και σταθερή επιμόρφωσή του, προβλέπει χιλιάδες αναπληρωτές, που, εκ των πραγμάτων, δεν μπορούν να εξασφαλίσουν τη συνέχεια, σε μια εκπαιδευτική διαδικασία και το κυριότερο, αντί για μια ολοκληρωμένη επαγγελματική εκπαίδευση και κατάρτιση, δίνει δεξιότητες, με ημερομηνία λήξης, ληξιπρόθεσμες, όπως άλλωστε προβλέπει και η στρατηγική της Ευρωπαϊκής Ένωσης, στην οποία όλοι, βεβαίως, υποκλίνεστε.

Για άλλη μια φορά, ο βασικός στόχος μιας κυβέρνησης, αστικής κυβέρνησης, είναι οι νέες και οι νέοι να γίνουν η καύσιμη ύλη για την κερδοφορία των λίγων. Γιατί, ο νέος νόμος με τα 60 κάμπους, δηλαδή πολύ απλά με τις συστεγάσεις Εκπαιδευτικών Δομών και τα νέα βαφτίσια των ΙΕΚ, που γίνονται ΣΕΕΚ, δεν μπορεί, δεν έρχεται και δεν θέλει να ικανοποιήσει τα εντελώς λογικά και αυτονόητα αιτήματα των νέων, αφού η Κυβέρνηση, αντί για μια ολοκληρωμένη επαγγελματική εκπαίδευση και κατάρτιση, όπως είπαμε, δίνει δεξιότητες.

Αλήθεια, σε ποια αιτήματα των μαθητών, των σπουδαστών και των εκπαιδευτικών απαντά αυτό το νομοσχέδιο; Απαντά μήπως στην αναβάθμιση των σπουδών και την αξία των πτυχίων; Στα σύγχρονα επαρκή και εξοπλισμένα εργαστήρια; Στις απαρχαιωμένες κτιριακές υποδομές και τα ταβάνια που πέφτουν; Στην επιθυμία των μαθητών να σπουδάσουν στην ειδικότητα, που επιθυμούν και που πολλές φορές είναι υποχρεωμένα να αλλάξουν αυτή την ειδικότητα, μεσούσης της φοίτησής τους σε ένα ΕΠΑΛ; Στα μικρά τμήματα, που πρέπει να υπάρχουν στα εργαστηριακά μαθήματα; Δεν είναι αυτονόητα αυτά; Στο μόνιμο και αναγκαίο εκπαιδευτικό προσωπικό; Στην πιστοποίηση μέσα στο πτυχίο και στην ουσιαστική πρακτική άσκηση με δικαιώματα; Στον εκσυγχρονισμό των αναλυτικών προγραμμάτων, ώστε να ανταποκρίνονται στις σύγχρονες εξελίξεις της επιστήμης και της τεχνολογίας, τα απαρχαιωμένα σχολικά βιβλία;

Θα πούμε περισσότερα, όταν θα έρθει η συζήτηση για τα άρθρα. Στην απολύτως αναγκαία σύνδεση των εργαστηριακών, με το θεωρητικό μέρος των μαθημάτων; Στην αναγκαία επιμόρφωση των εκπαιδευτικών, στην εξέλιξη της τεχνολογίας και της παραγωγής; Σε ποιο από αυτά απαντάει; Σε κανένα απολύτως. Από το πρώτο μέχρι το τελευταίο άρθρο και παράγραφο, το νομοσχέδιο το διατρέχει η επιτάχυνση της ίδιας κατεύθυνσης, ο ίδιος

προσανατολισμός, που τόσα χρόνια όλες οι κυβερνήσεις σταθερά επιδιώκουν, δηλαδή, στη γρήγορη προσαρμογή της επαγγελματικής εκπαίδευσης, στην άμεση προσαρμογή της, στις εφήμερες δεξιότητες των αντίστοιχων ειδικοτήτων, που επιτάσσουν, κάθε φορά, τα κέρδη και η άναρχη καπιταλιστική οικονομία.

Πώς να παρακολουθήσει η καημένη η εκπαίδευση αυτές τις αλλαγές, τις ταχύτατες, των επενδυτικών επιλογών, που κάνουν οι μεγάλοι επιχειρηματικοί όμιλοι, προσαρμογές, οδηγίες και κατευθύνσεις της Ευρωπαϊκής Ένωσης και του ΟΟΣΑ, για την επιτάχυνση του στόχου, για ακόμα μεγαλύτερο αριθμό ευέλικτων, μισο-καταρτισμένων και χωρίς δικαιώματα αποφοίτων της επαγγελματικής εκπαίδευσης, για την παραπέρα γιγάντωση των κερδών των επιχειρήσεων;

Γιατί όταν αυτά τα παιδιά θα πάνε αργότερα να εργαστούν στις επιχειρήσεις, θα τους περιμένουν κάτι νόμοι Χατζηδάκη, κάτι νόμοι Γεωργιάδη, που θεσμοθετούν τα 13ωρα, τσακίζουν τους μισθούς και τα εργασιακά τους δικαιώματα.

Όμως, εδώ και από αυτό το βήμα θέλουμε να πούμε ότι το Κ.Κ.Ε., αλλά και η κομμουνιστική νεολαία, η Κ.Ν.Ε, απέναντι σε αυτή την υποκρισία της Κυβέρνησης, δεν θα σταματήσουμε να προβάλουμε το δρόμο της ικανοποίησης των σύγχρονων αναγκών και των δυνατοτήτων της εποχής μας, για μια Επαγγελματική Εκπαίδευση και Κατάρτιση, που δεν θα είναι έρμαιο στις ορέξεις της αγοράς, αλλά πραγματικά αναβαθμισμένη.

Πραγματικά αναβαθμισμένη σημαίνει γενναία αύξηση της χρηματοδότησης από τον Κρατικό Προϋπολογισμό, σημαίνει σύγχρονα και επαρκή εργαστήρια, για όλες τις δομές της επαγγελματικής εκπαίδευσης, εξοπλισμός, υποδομές. Σημαίνει, έγκριση όλων των ολιγομελών τμημάτων, για να μπορούν οι σπουδαστές να σπουδάζουν στις ειδικότητες, που επιθυμούν, επιτέλους. Σημαίνει μαζικές προσλήψεις μόνιμων εκπαιδευτικών. Σημαίνει ριζικές αλλαγές στα αναλυτικά προγράμματα, ώστε να αντιστοιχηθούν, να ανταποκριθούν, στις σύγχρονες εξελίξεις της επιστήμης και της τεχνολογίας. Σημαίνει, κύριε Υπουργέ και πλήρη εργασιακά και ασφαλιστικά δικαιώματα και όχι κολοβά, κατά τη διάρκεια της μαθητείας ή της πρακτικής άσκησης.

Σημαίνει μόνη προϋπόθεση για τη δουλειά όλα τα επαγγελματικά δικαιώματα να δίνονται από το πτυχίο και μόνο. Κατάργηση, δηλαδή, της πιστοποίησης, σημαίνει. Γι’ αυτό και το Κ.Κ.Ε. ενώνει τη φωνή του, μαζί με όλους τους μαθητές, τους φοιτητές, τους σπουδαστές στην Τεχνική Επαγγελματική Εκπαίδευση, μαζί με όλους τους εργαζόμενους, γιατί αφορά αυτούς, τα παιδιά τους, την αυριανή βάρδια της εργατικής τάξης, για τα δικαιώματα όλων στη μόρφωση, για δουλειά και ζωή με δικαιώματα. Γι’ αυτό και καταψηφίζουμε επί της αρχής αυτό το νομοσχέδιο. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει η κυρία Σοφία-Χάιδω Ασημακοπούλου, Ειδική Αγορήτρια της Κ.Ο. «Ελληνική Λύση- ΚΥΡΙΑΚΟΣ ΒΕΛΟΠΟΥΛΟΣ».

**ΣΟΦΙΑ- ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση- ΚΥΡΙΑΚΟΣ ΒΕΛΟΠΟΥΛΟΣ):** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το παρόν επιχειρείται μια ακόμη αλλαγή για την Επαγγελματική Εκπαίδευση και Κατάρτιση. Σε αυτή τη δεύτερη θητεία της Νέας Δημοκρατίας στην κυβέρνηση, αυτό που κάνετε είναι η ανασκευή των δικών σας νόμων. Αυτό είχε αρχίσει, ήδη, από την τελευταία διετία: Στο ν. 4957/2022, σχετικά με την ενίσχυση της ποιότητας της λειτουργικότητας και της σύνδεσης των ΑΕΙ με την κοινωνία, είδαμε ένα «γράψε – σβήσε – συμπλήρωσε», χωρίς, όμως, να εφαρμόζονται πολλά από αυτά. Παραδείγματος χάρη, τα άρθρα για την ασφάλεια των ΑΕΙ, που υπήρχαν στο ν. 4777/2021 και ποτέ δεν εφαρμόστηκαν. Το ίδιο βλέπουμε και τώρα. Βασικό χαρακτηριστικό του νόμου είναι η καινοτομία, εντός πολλών εισαγωγικών, της μετονομασίας, όπως κάνατε με το όνομα του Υπουργείου.

Είπατε, κύριε Υπουργέ, με το σημείωμα, που αναρτήθηκε, κατά τη διαβούλευση του υπό συζήτηση νομοσχεδίου, ότι, με το εν λόγω σχέδιο νόμου, επιχειρείται η αναβάθμιση περαιτέρω της Επαγγελματικής Εκπαίδευσης και Κατάρτισης και η ενίσχυση της συνεργασίας ανάμεσα στην Επαγγελματική Εκπαίδευση και στην Επαγγελματική Κατάρτιση.

Επίσης, είπατε ότι, παράλληλα, προωθείται η ενίσχυση των συνεργιών, μεταξύ των διαφορετικών επιπέδων του Εθνικού Πλαισίου Προσόντων και η ίδρυση των Κέντρων Επαγγελματικής Εκπαίδευσης και Κατάρτισης, με στόχο τη σύζευξη της Επαγγελματικής Εκπαίδευσης και Κατάρτισης, με την αγορά εργασίας, σε συνάρτηση με τις ανάγκες και την ιδιαίτερη φυσιογνωμία της τοπικής κοινωνίας και οικονομίας, μέσω της βέλτιστης αξιοποίησης της διάγνωσης των αναγκών της αγοράς εργασίας. Να σας θυμίσουμε, όμως, ότι τα ίδια έλεγε και η πρώην Υπουργός Παιδείας. Στις 30 Ιουνίου του 2020, στο Συνέδριο του Ευρωπαϊκού Κέντρου για την Ανάπτυξη της Επαγγελματικής Κατάρτισης (CEDEFOP) και του Ευρωπαϊκού Ιδρύματος Κατάρτισης, είχε αναφερθεί στην άμεση σύνδεση της Επαγγελματικής Εκπαίδευσης Κατάρτισης και Διά βίου Μάθησης, με την αγορά εργασίας, με την ουσιαστική συμμετοχή των κοινωνικών εταίρων, στο σχεδιασμό τους και σε κεντρικό και σε περιφερειακό επίπεδο.

Τα ίδια επανέλαβε τρεις μήνες αργότερα, στις 30 Σεπτεμβρίου του 2020, κατά την παρουσίαση του νομοσχεδίου, σχετικά με την «Επαγγελματική εκπαίδευση, κατάρτιση και δια βίου μάθηση», καθώς η κυρία Κεραμέως είχε αναφερθεί στην άμεση σύνδεση της Επαγγελματικής Εκπαίδευσης, Κατάρτισης και δια βίου Μάθησης και της αγοράς εργασίας, με την ουσιαστική συμμετοχή των κοινωνικών εταίρων, στο σχεδιασμό της πολιτικής για την Επαγγελματική Εκπαίδευση και Κατάρτιση και τη δια βίου Μάθηση.

Για καινοτομίες ακούγαμε, τότε, για καινοτομίες ακούμε και τώρα. Αλήθεια, τι έγινε από τότε; Ενημέρωση, δεν είχαμε, ενώ ο ν. 4763/2020, στο άρθρο 5, παράγραφο 5, είναι σαφέστατος. «Μέχρι το τέλος Σεπτεμβρίου εκάστου έτους συντάσσεται από το Κεντρικό Συμβούλιο Επαγγελματικής Εκπαίδευσης και Κατάρτισης Ετήσια Έκθεση για τα πεπραγμένα του Εθνικού Συστήματος Επαγγελματικής Εκπαίδευσης και Κατάρτισης και για τον προγραμματισμό του επόμενου έτους, η οποία υποβάλλεται στον Υπουργό Παιδείας και Θρησκευμάτων. Ο Υπουργός Παιδείας και Θρησκευμάτων υποβάλλει στον Πρόεδρο της Βουλής την Έκθεση και εισάγεται προς συζήτηση στην αρμόδια Επιτροπή της Βουλής, σύμφωνα με τον Κανονισμό της Βουλής».

Στην επίσημη ιστοσελίδα της Γενικής Γραμματείας Επαγγελματικής Εκπαίδευσης, Κατάρτισης και Δια Βίου Μάθησης, υπάρχει μόνο η Ετήσια Έκθεση Πεπραγμένων και Προγραμματισμού για το Εθνικό Σύστημα Επαγγελματικής Εκπαίδευσης και Κατάρτισης έτους 2021. Οι άλλες πού είναι; Συντάχθηκαν οι Εκθέσεις, για τα έτη 2022 -2023; Και αν συντάχθηκαν, γιατί δεν συζητήθηκαν ποτέ στην Διαρκή Επιτροπή Μορφωτικών Υποθέσεων στη Βουλή, όπως ορίζει ο νόμος, που εσείς φέρατε και ψηφίσατε; Επιτεύχθηκαν οι στόχοι, που είχατε θέσει, όπως αυτοί περιγράφονται, στην Αιτιολογική Έκθεση, που συνόδευε το σχέδιο νόμου 4763/2020;

Επίσης, στην παράγραφο 6 του ίδιου άρθρου 5 του ως άνω νόμου, αναφέρεται ότι

«Κάθε τριετία το Κεντρικό Συμβούλιο Επαγγελματικής Εκπαίδευσης και Κατάρτισης υποβάλλει στον Υπουργό Παιδείας και Θρησκευμάτων Στρατηγικό Σχέδιο για την Επαγγελματική Εκπαίδευση, Κατάρτιση και Δια Βίου Μάθηση. Ο Υπουργός Παιδείας και Θρησκευμάτων, υποβάλλει το Στρατηγικό Σχέδιο στον Πρόεδρο της Βουλής και εισάγεται προς συζήτηση στην αρμόδια Επιτροπή της Βουλής, σύμφωνα με τον Κανονισμό της Βουλής».

Αυτή η συζήτηση δεν έγινε ποτέ. Σε ποιο σημείο βρισκόμαστε; Έχουν αξιολογηθεί αυτά που έχουν γίνει έως τώρα; Μήπως νομοθετείτε, για να δείχνετε ότι κάτι κάνετε; Αυτά, που μας λέτε, τα ακούμε εδώ και χρόνια. Υλοποιήσεις, όμως, δεν βλέπουμε.

Στο άρθρο 1 του ν. 3879/2010, σχετικά με την ανάπτυξη της δια βίου μάθησης και λοιπές διατάξεις, αναφέρεται στην παράγραφο 1 ότι: «Σκοπός του παρόντος νόμου είναι η ανάπτυξη της δια βίου μάθησης, μέσω της αναγνώρισης εναλλακτικών εκπαιδευτικών διαδρομών, της δικτύωσης των φορέων δια βίου μάθησης και της διασφάλισης της διαφάνειας και της ποιότητας, έτσι ώστε να επιτυγχάνεται η διασύνδεση της δια βίου μάθησης με την απασχόληση, η διαμόρφωση μιας ολοκληρωμένης προσωπικότητας των ατόμων και γενικότερα η κοινωνική και οικονομική ανάπτυξη.»

Επίσης, στις συζητήσεις, στους νόμους και στα σχέδια νόμων, γίνονται συνεχώς αναφορές, στη σύνδεση της Επαγγελματικής Εκπαίδευσης και Κατάρτισης με την αγορά εργασίας.

Για παράδειγμα, στο άρθρο 29 του ν. 4921/2022 του Υπουργείου Εργασίας και Κοινωνικών Υποθέσεων, γίνεται λόγος για «Μηχανισμό διάγνωσης αναγκών της αγοράς

εργασίας». Αναφέρεται ότι «Η διάγνωση των αναγκών της αγοράς εργασίας, σε δεξιότητες, παρούσες και μελλοντικές και η πρόταση ενεργητικών και παθητικών πολιτικών της αγοράς εργασίας, ανατίθεται στη Μονάδα Εμπειρογνωμόνων Απασχόλησης, Κοινωνικής Ασφάλισης, Πρόνοιας και Κοινωνικών Υποθέσεων του άρθρου 80 του ν. 4826/2021».

Όμως, σύμφωνα με το άρθρο 6 του ν. 4763/2020 του Υπουργείου Παιδείας και Θρησκευμάτων, σχετικά με τη σύνδεση Επαγγελματικής Εκπαίδευσης και Κατάρτισης με την παραγωγή και την αγορά εργασίας, αναφέρεται στην παράγραφο 3 ότι «Τα Συμβούλια Σύνδεσης με την παραγωγή και την αγορά εργασίας, έχουν ως αποστολή την υποβολή εισηγήσεων - γνωμοδοτήσεων προς το Κεντρικό Συμβούλιο Επαγγελματικής Εκπαίδευσης και Κατάρτισης, που θα πρέπει να έχει συσταθεί, σύμφωνα με τον ανωτέρω νόμο, στο Υπουργείο Παιδείας και Θρησκευμάτων και ειδικότερα στη Γενική Γραμματεία Επαγγελματικής Εκπαίδευσης, Κατάρτισης, Δια Βίου Μάθησης και Νεολαίας, για θέματα επαγγελματικής εκπαίδευσης και κατάρτισης και λοιπά».

Δεν φαίνεται να υπάρχει διασύνδεση αυτών των δύο Οργάνων, ενώ φαίνεται ότι οι αρμοδιότητές τους καλύπτουν η μία την άλλη.

Επίσης, στο Κέντρο Επαγγελματικής Αποκατάστασης Ατόμων με Ειδικές Ανάγκες και ΑμΕΑ, που είναι νομικό πρόσωπο ιδιωτικού δικαίου, υπό την εποπτεία του Υπουργείου Εργασίας και Κοινωνικής Ασφάλισης, έχει πιστοποιηθεί, ως εξειδικευμένο Κέντρο Κοινωνικής και Επαγγελματικής Ένταξης Ατόμων με Αναπηρίες, αλλά και ως Κέντρο Δια Βίου Μάθησης επιπέδου δύο (2).

Η Υπουργός σε επίσκεψή της στις 19/6/2020 στα ΚΕΑ/ΑΜΕΑ είχε δηλώσει: «Στόχος μας είναι πάντα η ανεξάρτητη διαβίωση όλων των συμπολιτών μας με αναπηρία». Επιδιώκουμε και διαμορφώνουμε ισότιμη πρόσβαση τόσο στην εκπαίδευση όσο και στην απασχόληση, ώστε να αυξηθούν σημαντικά τα ποσοστά συμμετοχής τους στην ελληνική αγορά εργασίας». Αφού αυτές οι δομές έχουν τους ίδιους στόχους, γιατί δε φαίνεται πουθενά να υπάρχει συνεργασία; Κάνατε, επίσης, λόγο, κύριε Υπουργέ, για μεταφορά στα Επαγγελματικά Λύκεια των καλών πρακτικών που έχουν εφαρμοστεί πιλοτικά από την ίδρυσή τους στα Πρότυπα Επαγγελματικά Λύκεια, καθώς και συνολικά για τον εκσυγχρονισμό της λειτουργίας της επαγγελματικής εκπαίδευσης στην επικράτεια.

Η κοινότητα των εκπαιδευτικών της Τεχνικής και Επαγγελματικής Εκπαίδευσης ζητά από τη νέα σχολική χρονιά, σε όλα τα ΕΠΑΛ, στην Α` Τάξη, να εισαχθούν τα μαθήματα επαγγελματικής κατεύθυνσης προσανατολιστικού χαρακτήρα. Οι μαθητές σε κάθε τμήμα της Α`, Β` και Γ` τάξης των ΕΠΑΛ να μην επιτρέπεται να υπερβαίνουν τους 22. Οι ώρες διδασκαλίας στους ομίλους να προσμετρώνται στο διδακτικό ωράριο των εκπαιδευτικών. Όταν ζητήσαμε, με ερώτησή μας, οι ώρες των ομίλων να προσμετρώνται στο διδακτικό ωράριο των εκπαιδευτικών, σε όλα τα σχολεία και όχι μόνο στα Πρότυπα, εσείς, επιμείνατε στη διατήρηση του άρθρου 89 του ν. 4823/2021 και η σοβαρότατη αυτή διάκριση μεταξύ Πρότυπων, Πειραματικών και των άλλων σχολείων παραμένει.

Η άποψη ότι «συνεκτιμάται κατά την ατομική αξιολόγησή τους» είναι σαφής και αδικαιολόγητη διάκριση. Όσον αφορά στο ότι υπάρχουν περιπτώσεις, που μαθητές από κοινά σχολεία διένυαν 10 και 15 χιλιόμετρα, προκειμένου να παρακολουθήσουν ομίλους σε ένα Πρότυπο ή Πειραματικό σχολείο, όπως γράφετε στην απάντησή σας, θα το αφήσουμε ασχολίαστο.

Σας το είπαμε τότε και σας το ξαναλέμε και σήμερα: εμείς, την Ελληνική Λύση θέλουμε όλα τα σχολεία της χώρας να λειτουργούν, ως Πρότυπα και Πειραματικά και αυτό θα το επιδιώξουμε. Επί του υπό συζήτηση νομοσχεδίου βλέπουμε ότι αυτό ξεκινάει με τη μετονομασία των Ινστιτούτων Επαγγελματικής Κατάρτισης σε «Σχολές Ανώτερης Επαγγελματικής Κατάρτισης». Η αναβάθμιση της επαγγελματικής εκπαίδευσης δε γίνεται με τη μετονομασία των σχολών, γίνεται με την αναμόρφωση των προγραμμάτων, με τη διεύρυνση ειδικοτήτων, με τη στελέχωση των τμημάτων από έμπειρους και καταρτισμένους εκπαιδευτικούς και με την παροχή σύγχρονου εξοπλισμού προς υποστήριξη του έργου τους.

Λέτε, μεταξύ άλλων, ότι «ο σκοπός των Σ.Α.Ε.Κ. είναι η εξασφάλιση στους καταρτιζόμενους αντίστοιχων προσόντων με τη διδασκαλία επιστημονικών, τεχνικών, επαγγελματικών και πρακτικών γνώσεων και την καλλιέργεια ανάλογων δεξιοτήτων, ώστε να διευκολύνεται η επαγγελματική τους ένταξη και να διασφαλίζεται η προσαρμογή τους στις μεταβαλλόμενες ανάγκες της παραγωγικής διαδικασίας». Έχετε προσδιορίσει ποια είναι τα προσόντα και οι δεξιότητες, που είναι απαραίτητες για την επαγγελματική ένταξη των νέων;

Μετονομάζετε, επίσης, τα Ινστιτούτα Επαγγελματικής Κατάρτισης, Ειδικής Αγωγής και Εκπαίδευσης σε Σχολές Ανώτατης Επαγγελματικής Κατάρτισης για Άτομα με Αναπηρία. Σύμφωνα με την επίσημη απάντησή σας, σε σχετική ερώτησή μας, με θέμα «σπουδαστές με σύνδρομο ντάουν και αναπηρίες σε δομές μεταλυκειακής εκπαίδευσης», σε όλη την Ελλάδα, λειτουργούν μόνο 2, στην Αθήνα και στη Θεσσαλονίκη. Δε θα ήταν καλύτερα να ιδρύσετε Σχολές Επαγγελματικής Κατάρτισης για Άτομα με Αναπηρία, αντί να λέτε ότι μετονομάζετε τις ανύπαρκτες; Εκτός κι αν θεωρείτε «Ελλάδα» μόνο την Αθήνα και τη Θεσσαλονίκη. Ακόμη, όμως, και εντός Αττικής μήπως θεωρείτε εφικτό ένας σπουδαστής με αναπηρία από τον

Κορυδαλλό, το Πέραμα ή τη Σαλαμίνα να σπουδάζει στο ΙΕΚ Ειδικής Αγωγής Αγίας Παρασκευής;

Επίσης, γνωρίζετε ότι στην ευρύτερη περιοχή ευθύνης της Α` Διεύθυνσης Δευτεροβάθμιας Εκπαίδευσης Αθήνας δεν υπάρχει Εργαστήριο Ειδικής Επαγγελματικής Εκπαίδευσης και Κατάρτισης; Η απόφαση για τη δημιουργία ΕΕΕΕΚ πάρθηκε από το Δημοτικό Συμβούλιο της Αθήνας, πριν από 5 και πλέον χρόνια, απόφαση 1977 6/12/2018 και η ίδρυση, που δημοσιεύτηκε στο ΦΕΚ Β` 2702 2/7/2019, ως Κοινή Υπουργική Απόφαση και νόμος του Kράτους.

Σας κάναμε δύο ερωτήσεις γι’ αυτό το θέμα. Στην πρώτη ερώτηση μας απαντήσατε ότι κατατέθηκε αίτημα περί έγκρισης κτιριολογικού προγράμματος για το Ε.Ε.Ε.Ε.Κ. Αθήνας και το ΕΝΕΕΓΥΛ Αθήνας, με σκοπό την ανέγερση διδακτηρίου στο επί της οδού Λάμψα.

Και η δεύτερη με θέμα, «Απαράδεκτη η καθυστέρηση δημιουργίας Ε.Ε.Ε.Ε.Κ. στην Α΄ Διεύθυνση Δευτεροβάθμιας Εκπαίδευσης της Αθήνας». Είναι ακόμα αναπάντητη από τον Αύγουστο.

Κάνετε λόγο για δημιουργία ηλεκτρονικής πύλης των Σχολών Ανώτατης Επαγγελματικής Κατάρτισης. Ας ελπίσουμε ότι θα είναι πλήρως προσβάσιμη για Άτομα με Αναπηρίες, αν και αυτό θα έπρεπε να είναι αυτονόητο, ν. 4727/2020. Θα πρέπει να σημειώσουμε ότι, ενώ οι καταληκτικές ημερομηνίες για τη συμμόρφωση του συνόλου των ιστοτόπων των οργανισμών του δημοσίου ήταν η 23/9/2020, η ιστοσελίδα του ΥΠΑΙΘΑ δεν έχει ακόμα συμμορφωθεί.

Στις ερωτήσεις, που κάναμε στο Υπουργείο Παιδείας, από το 2021, μας απαντάτε ότι εκκρεμεί η έγκριση διεπαφής. Πόσα χρόνια χρειάζονται για μία έγκριση διεπαφής στην

«ψηφιακή Ελλάδα» του 2024;

Επίσης, επισκεφτήκαμε ιστότοπους δημοσίων ΙΕΚ, του Πειραιά, της Σαλαμίνας, του Αιγάλεω, του Πρότυπου ΕΠΑΛ Αλεξανδρούπολης, του Πρότυπου ΕΠΑΛ Γλυφάδας, το δημόσιο ΙΕΚ Ειδικής Αγωγής της Αγίας Παρασκευής, καθώς και το Πρότυπο ΕΠΑΛ Περάματος, από το οποίο εξαγγείλατε τα σχέδιά σας για την επαγγελματική εκπαίδευση και διαπιστώσαμε ότι δεν έχουν συμμορφωθεί με τους κανόνες προσβασιμότητας του ν. 4727/2020. Δεν βρήκαμε ούτε τη δήλωση προσβασιμότητας του άρθρου 42.

Όμως, στην ερώτησή μας, σχετικά με τους περιορισμούς, που συναντούν οι υποψήφιοι σπουδαστές με σύνδρομο Down και αναπηρίες σε δομές μεταλυκειακής εκπαίδευσης, μας παραπέμψατε στο άρθρο 25 του ν. 4763/2020, σημειώνοντας ότι το θεσμικό πλαίσιο λειτουργίας των ΙΕΚ δεν περιέχει αποκλεισμούς. Εννοείτε ότι, επειδή δεν αναφέρεται πουθενά σε Άτομα με Αναπηρίες, αυτό συνιστά μη αποκλεισμό;

Στην παράγραφο 6 του άρθρου 25 του ν. 4763/2020, αναφέρετε ότι τα δημόσια και ιδιωτικά ΙΕΚ είναι δυνατόν να παρέχουν επαγγελματική κατάρτιση δια ζώσης ή εξ αποστάσεως εκπαίδευση, κατάρτιση, σύγχρονη ή ασύγχρονη ή μεικτή. Άρα, από τη στιγμή που οι ιστότοποι δεν είναι προσβάσιμοι σε Άτομα με Αναπηρίες, αυτομάτως αυτοί αποκλείονται.

Εμείς, στην «ΕΛΛΗΝΙΚΗ ΛΥΣΗ», θεωρούμε ότι είναι υποχρέωση της Ελληνικής Πολιτείας να ενθαρρύνει τη συμμετοχή στην επαγγελματική εκπαίδευση, παρόλο που εκείνη συνδράμει στην αναμόρφωση της οικονομίας, παρέχοντας στους εκπαιδευόμενους τις αναγκαίες δεξιότητες για προσωπική εξέλιξη και ενεργό συμμετοχή στα κοινά. Στην Ελλάδα, δεν δίνετε ούτε έμφαση, ούτε κίνητρα, για το πώς περισσότεροι μπορούν να την επιλέγουν. Για την ψήφιση του παρόντος, επιφυλασσόμαστε για την Ολομέλεια. Σας ευχαριστώ.

Στο σημείο αυτό έγινε η β΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιβανός Μιχαήλ, Μονογυιού Αικατερίνη,

Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Λινού Αθηνά, Μάλαμα Κυριακή, Μεϊκόπουλος Αλέξανδρος, Ξανθόπουλος Θεόφιλος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Στολτίδης Λεωνίδας, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Κατσιβαρδάς Χαράλαμπος, Μανούσος Γεώργιος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε την κυρία Ασημακοπούλου.

Και τώρα, το λόγο έχει ο Ειδικός Αγορητής της Κοινοβουλευτικής Ομάδας

«ΣΠΑΡΤΙΑΤΕΣ», ο κ. Χαράλαμπος Κατσιβαρδάς.

**ΧΑΡΑΛΑΜΠΟΣ ΚΑΤΣΙΒΑΡΔΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Αξιότιμε κύριε Πρόεδρε, αξιότιμε κύριε Υπουργέ, κατ’ αρχάς να ευχηθώ καλή χρονιά προς όλους.

Ξεκινώ την εισήγησή μου με το με το εξής, αυτό το οποίο είχα πει έκπαλαι, αρχής γενομένης, δηλαδή, της ανάληψης των καθηκόντων μου στην αυτή Επιτροπή, ότι συντασσόμαστε αναφανδόν, σχετικώς με ό,τι εξυπηρετεί διαρκώς την εκπαίδευση. Δεν αντιμετωπίζουμε, ιδίως το αγαθό της εκπαιδεύσεως, υπό τα «ιδεολογικά οματογυάλια». Ούτε θα συνθηματολογήσουμε, ούτε θα διολισθήσουμε σε δημαγωγικούς λαϊκισμού.

Ιδίως εμένα προσωπικά με πονάει η «κατακρεούργηση» της ελληνικής γλώσσης με διάφορες αιτιολογίες, αρχής γενομένης από το ’74 και εντεύθεν και γενικότερα η ιδεολογικοποίηση της αρχαίας ελληνικής γλώσσας, η οποία δομεί την ταυτότητα του ελληνικού πολιτισμού, του ελληνοχριστιανικού πολιτισμού καθ’ ημάς, ανεξαρτήτως τις επιγενόμενες, τις επείσακτες ιδεολογικές αυτές επιρροές περί Αριστεράς, Δεξιάς και γενικότερα όλη αυτή η κατάσταση.

Ως εκ τούτου, ξεκινώ με την πάγια αυτή αρχή, ότι υπερψηφίζουμε οτιδήποτε σχετίζεται με τη διαρκή εξέλιξη της εκπαιδεύσεως.

Ως εκ τούτου, λοιπόν, φρονούμε επί της αρχής ότι το παρόν σχέδιο νόμου κινείται, κατευθύνεται, προς την ορθή κατεύθυνση, προκειμένου, ουσιαστικά, να εξελίξει κάποιες παθογένειες και να αμβλύνει κάποιες αβελτηρίες, κάποιες ακηδίες του παρελθόντος, ακριβώς για τον λόγο ότι η εκπαίδευση, ουσιαστικά, απευθύνεται προς άπαντες, ανεξαρτήτως την ιδεολογική τοποθέτηση. Ως εκ τούτου, λοιπόν, είναι απορίας άξιον, διότι ακούσαμε μια κριτική και ορθώς, σχετικώς, με το σχέδιο νόμου, αναφορικώς με την εμπορευματοποίηση της εκπαίδευσης, την κακώς τρόπον τινά διασύνδεση με την αγορά ή κάποιες άλλες αντιλήψεις, οι οποίες ορθώς ετέθησαν υπό τα ιδεολογικά οματογυάλια και από τον «χρωματισμό» του εκάστοτε Κόμματος.

Εδώ όμως, στην προκειμένη περίπτωση, εφόσον θίγουμε τα ζητήματα αυτά, δεν ακούστηκε το εξής. Πώς είναι δυνατόν, δοθέντος ότι ήδη έχει γίνει μια κριτική μνεία και επίκειται και το σχέδιο νόμου αναφορικώς με την ίδρυση μη κρατικών πανεπιστημίων και την ειδικότερη νομική ανάλυση, κατά πόσο είναι συμβατά ερμηνευτικά με το Σύνταγμα ή συνάδουν με το ενωσιακό δίκαιο και ούτω καθεξής. Υπάρχουν ακαδημαϊκές αναφορές, ουκ ολίγες, σχετικά με αυτά όπου πλησίστιοι οδηγούν προς την ίδρυση των μη κρατικών παραρτημάτων. Εδώ, όμως, αυτό το οποίο εμένα μου προξένησε κατάπληξη, γιατί τουλάχιστον από τη δική μου την πλευρά δεν θέλω να υποκρίνομαι, διότι η εκπαίδευση γενικότερα η μεταλυκειακή εν τη αυτή περιπτώσει, εν προκειμένω, που εισάγεται προς ψήφιση ενώπιον της ημετέρας Ολομελείας το παρόν υπό κρίση σχέδιο νόμου, αφορά τη μεταλυκειακή εκπαίδευση, αλλά μιλούμε και θίγουμε, καταθέτουμε τις προτάσεις μας, γενικότερα.

Φερ’ ειπείν, στα πανεπιστήμια, στα ελληνικά δημόσια πανεπιστήμια, πέραν της εμπορευματοποίησης και λοιπές άλλες αγκυλώσεις, τις οποίες άκουγα και εγώ ως φοιτητής της Νομικής Αθηνών αρχικώς, μετά της Παντείου, μετά της Θεολογικής και ούτω καθεξής, είναι οι φοιτητικές νεολαίες, στις οποίες, δυστυχώς, και εγώ υπηρέτησα. Κάνω την αυτοκριτική μου. Εκ του αποτελέσματος, όμως, θεωρώ ότι είναι ένα «φυτώριο», το οποίο εκτρέφει αυτά, τα οποία πρέπει να καταπολεμήσει αυτό το σχέδιο νόμου, το οποίο έρχεται εδώ. Δηλαδή, τι θέλω να πω; Μια εκπαίδευση, με στόχο την πρόοδο, την εξέλιξη, εκπαίδευση ισότιμη σε όλους, συνδεδεμένη με την αγορά εργασίας, διότι κατά καθ’ ον τρόπο θα καταπολεμηθεί η ανεργία και ο κάθε ένας μαθητής θα αναπτύξει μόνος του υποκειμενικά το τάλαντο. Δεν χρειάζεται την κρατική επιβοήθηση εις το διηνεκές. Ούτε αυτό το οποίο λέω είναι άκρατα νεοφιλελεύθερο, να πάμε σε αυτή τη διελκυστίνδα ιδεολογικής αντιπαράθεσης. Αυτά τα αντιμετωπίζουμε αποκλειστικά και μόνο με το προϊόν, το οποίο ονομάζεται μεταλυκειακή εκπαίδευση και μετέπειτα πανεπιστημιακή εκπαίδευση.

Κλείνω αυτή η παρενθετική παρέμβαση για να πω το εξής. Δεν έγινε μνεία για τις κομματικές νεολαίες στα δημόσια πανεπιστήμια. Αυτό το «φυτώριο», το οποίο διαιωνίζει στο διηνεκές την παθογένεια της χρόνιας κομματικής αυτής νόσου, να το θέσω έτσι, το οποίο αποτελεί τη μήτρα της αναξιοκρατίας, της αδιαφάνειας, της αναποτελεσματικότητας και της μη εύρυθμης λειτουργίας του κράτους. Άρα, επομένως, όλα αυτά, εφόσον θέλουμε να θέσουμε το ζήτημα αφ’ ενός μεν εν γένει της εκπαίδευσης σε μια σωστή ηθικής τάξεως βάση, να τα θέσουμε και αυτά στο τραπέζι. Δεν μπορούμε να δαινομοποιούμε τα νομοσχέδια και το παρόν και τα ιδιωτικά πανεπιστήμια, υπό τα κομματικά οματογυάλια, κατά την ταπεινή μου γνώμη, διότι κατ’ ουσίαν, θα καταλήξουμε σε ένα άτοπο συμπέρασμα, σε ένα

συμπέρασμα, στο οποίο θα πολλαπλασιάζονται αυτές οι αβελτηρίες και δεν θα υπάρχει μια πρόοδος, μια εξέλιξη, την όποια επιτάσσεται να αναπτυχθεί στη μαχόμενη δημοκρατία, στην ανεκτική, κατά άλλους, δημοκρατία, στην οποία ζούμε.

Ως εκ τούτου, λοιπόν, θέλω να πω ότι, για να καταπολεμηθεί πραγματικά η ανεργία, για να υπάρχει μια ανάπτυξη στην εκπαίδευση, για να εξελιχθεί η Ελλάδα, ως κράτος, πρέπει να αναπτυχθεί το επίπεδο της εκπαίδευσης, σε καθολικό επίπεδο, αποκομμένο από κατά την ταπεινή μου γνώμη, οιαδήποτε μορφή, όπως είπα, μυωπικής προσκόλλησης στο παρελθόν από οποιαδήποτε ιδεολογικής θεάσεως ή στενά δογματικής, ουσιαστικά ερμηνευτικής εκδοχής, της παιδείας και της εκπαίδευσης. Όλοι πρέπει να έχουν τις ίσες ευκαιρίες. Μόνον τοιουτοτρόπως, θα μπορεί κάποιος να διασυνδεθεί για λόγους επιβίωσης, για λόγους βιοπορισμού, με την αγορά εργασίας και από εκεί και πέρα, το τάλαντο του καθενός, συν τω χρόνω θα αποδειχθεί, αν έχει ή δεν έχει τις δυνατότητες και εκ του αποτελέσματος να κάνει κριτική κατά πόσο και οι προσλαμβάνουσες γνώσεις, τις οποίες πήρε, έλαβε, είναι θετικές ή μη.

Ως εκ τούτου, λοιπόν, θεωρώ ότι πρέπει να είμαστε ορθόφρονες και να κινηθούμε προς την κατεύθυνση μιας εκπαίδευσης, η οποία θα είναι στοχοπροσηλωμένη στο περιεχόμενο, θα προσαρμόζεται στις νέες εξελίξεις, στα νέα δεδομένα και θα εμπνέει μια προοπτική προς όλες τις κατευθύνσεις και προς όλα τα επαγγέλματα. Διότι, αν θέλουμε μια εκπαίδευση, ουσιαστικά, πολλαπλών ταχυτήτων, μια ιδεολογικοποιημένη εκπαίδευση, τόσο μεταλυκειακή όσο και γενικότερα, δεν θα καταλήξουμε πουθενά.

Επίσης, εις επίρρωσιν αυτών, που είπα, σχετικά με κάποιες χρόνιες, σοβούσες παθογένειες, οι οποίες δεν ετέθησαν - μιλήσαμε για την εμπορευματοποίηση, η οποία και αυτό χωρεί μεγάλη συζήτηση - τι δεν ετέθη; Ιδίως, το Σύνταγμα από το 1975 και εντεύθεν, έχει θέσει στέρεες βάσεις. Η δημοκρατία μας είναι μαχόμενη. Βεβαίως, πρέπει να θεσπίζονται διατάξεις, προκειμένου να προστατεύονται. Ούτως ή άλλως, σε πολλές περιπτώσεις έχει υιοθετηθεί το ρεπουμπλικανικό σύστημα, ουσιαστικά, εξοβελισμού εμφιλοχωρούντων τάσεων, όπου διασαλεύουν, ουσιαστικά, τις θεσμικές εγγυήσεις του κράτους δικαίου. Όμως, αυτό το οποίο θέλω να πω, ιδίως για την εκπαίδευση, είναι το θέμα του ασύλου - δεν το ανακινώ το ζήτημα - οι προϋποθέσεις άρσης του ασύλου. Άρα, μιλούμε για τις προϋποθέσεις άρσης του ασύλου, μιλούμε εδώ για το πώς τα δημόσια πανεπιστήμια έχουν μετατραπεί σε κομματικό φυτώριο, υποθάλπουν εγκληματικές ενέργειες, όλα αυτά τα ζητήματα, τα οποία είναι συνδεδεμένα με τις κρατικές υποδομές.

Άρα, πρέπει να είμαστε ορθόφρονες και να βλέπουμε την πραγματικότητα ιδίοις όμμασι και να καταλήγουμε απεριφράστως σε γόνιμα συμπεράσματα. Η ποιότητα της παιδείας, είναι ποιότητα ανεξαρτήτως ιδεολογίας. Αν θέλουμε να το ιδεολογικοποιήσουμε, να θέσουμε όλα τα προεκτεθέντα υπό εμού ζητήματα, τα οποία αποτελούν, επιτρέψατέ μου, ένα οιονεί καρκίνωμα γενικότερα στην εκπαίδευση.

Για όλους αυτούς τους λόγους, τους οποίους προανέφερα, εμείς είμεθα υπέρ της διηνεκούς εξέλιξης της εκπαίδευσης, της παροχής ευκαιριών, μέσω της παιδείας, να αποκτήσει κανείς την αναγκαία κατάρτιση, την επαγγελματική, το θεωρητικό υπόβαθρο, για να μπορέσει να ασκήσει κάποιο επάγγελμα μέσα στην αγορά. Και μετά ταύτα, υπάρχει ακόμη προοπτική, υπάρχει δυνατότητα της ατομικής πρωτοβουλίας και της κριτικής ικανότητας του εκάστοτε υποκειμένου και προσώπου.

Ως εκ τούτου, επί της αρχής, συντασσόμεθα αναφανδόν υπέρ του υπό κρίση σχεδίου νόμου. Σας ευχαριστώ πάρα πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής) :** Ευχαριστούμε τον κύριο Κατσιβαρδά.

Πριν προχωρήσουμε στον επόμενο Εισηγητή, θα σας διαβάσω τα ονόματα των φορέων. Αγαπητοί συνάδελφοι, έχει δοθεί ένας κατάλογος, όπου οι φορείς, που θέλετε να προσκαλέσουμε, υπερβαίνουν τους τριάντα. Όπως καταλαβαίνετε, αυτό είναι αδύνατον. Ο Κανονισμός προβλέπει δέκα, εγώ θα πάω λίγο παραπάνω. Σας διαβάζω αυτούς, που έχουμε επιλέξει και αφού έχω αφαιρέσει αυτούς, που συμπίπτουν.

Είναι ο Σύνδεσμος Επιχειρήσεων και Βιομηχανιών, το Ινστιτούτο Γενικής Συνομοσπονδίας Εργατών Ελλάδος, η Ομοσπονδία Λειτουργών Μέσης Εκπαίδευσης, το Ινστιτούτο της Γενικής Συνομοσπονδίας Επαγγελματιών, Βιοτεχνών, Εμπόρων Ελλάδος, η Ελληνική Συνομοσπονδία Εμπορίου και Επιχειρηματικότητας, ο Σύνδεσμος Ελληνικών Τουριστικών Επιχειρήσεων, η Εθνική Συνομοσπονδία Ατόμων με Αναπηρία, η Πανελλήνια Ένωση Διευθυντών Δημοσίων ΙΕΚ, η Πανελλήνια Ομοσπονδία Συλλόγων Υπουργείου

Παιδείας, η Ένωση Τεχνολόγων Εκπαιδευτικών, το Σωματείο Εκπαιδευτών Δημοσίων ΙΕΚ, η Ομοσπονδία Λειτουργών Τεχνικής και Επαγγελματικής Εκπαίδευσης Ελλάδος και η Πανελλήνια Ένωση Ιδιωτικών ΙΕΚ.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ») :** Την ΑΔΕΔΥ δεν θα την καλέσετε, κύριε Πρόεδρε;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Έχουμε την ΟΛΜΕ.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Η ΟΛΜΕ είναι άλλο πράγμα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το ίδιο είναι.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ») :** Δεν είναι το ίδιο και το ξέρετε. Είναι τριτοβάθμια Ομοσπονδία, πάρα πολύ σημαντική και θεωρώ ότι πρέπει να την προσθέσετε, πέραν της ΟΛΜΕ, διότι την εμπλέκετε μέσα στις διάφορες διαδικασίες και στα συμβούλια.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Δεν έχω αντίρρηση, αν πρόκειται για έναν ακόμα, να τον προσθέσουμε στους 14.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Πολλές φορές έχουμε υπερβεί τον αριθμό των φορέων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία, συμφωνούμε, κυρία Τζούφη, δεν υπάρχει θέμα.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Εντάξει, κύριε Πρόεδρε. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Προχωρούμε, ο επόμενος εισηγητής είναι η κυρία Τζούφη, η οποία μας παραχώρησε τη θέση της στον κύριο Μπιμπίλα, επειδή έχει κάποιο επείγον ραντεβού. Κύριε Μπιμπίλα, ως Ειδικός Αγορητής της Πλεύσης Ελευθερίας, έχετε το λόγο.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «Πλεύση Ελευθερίας»):**Να πούμε τις ευχές μας, σας εύχομαι καλή χρονιά.

Λοιπόν, επισημαίνουμε ως «ΠΛΕΥΣΗ-ΕΛΕΥΘΕΡΙΑΣ», δίνουμε μάχες, για ακούγονται δυνατά πρώτα οι φορείς και κύρια οι νέοι, οι μαθητές, οι σπουδαστές, οι φοιτητές, που θα περάσουν στον εργασιακό τομέα, μέσα σε ένα απόλυτα δυστοπικό περιβάλλον, με εργασιακές συνθήκες δύσκολες, πολύωρες και με μικρούς μισθούς, εν πολλοίς, χωρίς συλλογικές συμβάσεις.

Ως εκ τούτου, αυτούς απασχολεί πρωτίστως το σχέδιο νόμου, που φέρατε εδώ και την ίδια την κοινωνία, ασφαλώς. Ένα ολόκληρο νομοσχέδιο, που, όμως, δεν αναφέρει πολλά περί επαγγελματικών δικαιωμάτων. Οι απόφοιτοι παραμένουν με επαγγελματικά δικαιώματα λυκείου. Απλά, αυτό το νομοσχέδιο επιταχύνει και εξειδικεύει στρατηγικούς στόχους της Ενωμένης Ευρώπης και του ΟΟΣΑ, για την επαγγελματική εκπαίδευση. Σωστά, φέρνετε μεταρρυθμίσεις και καλά κάνετε, αλλά καλό είναι να λύνονται πάγια προβλήματα με συνεργασία όλων και όχι να γίνονται όλο και πιο πολύπλοκα και να προκαλούν σύγχυση. Οι απόφοιτοι ΙΕΚ είναι Μεταδευτεροβάθμιας Εκπαίδευσης, δηλαδή απόφοιτοι

Λυκείου με επιπλέον με δύο έτη κατάρτισης, οι οποίοι είναι ισότιμοι και έχουν τα ίδια επαγγελματικά δικαιώματα με τους αποφοίτους των ΕΠΑΛ. Για τους μαθητές της τρίτης τάξης των ΕΠΑΛ και Πρότυπων ΕΠΑΛ, σε αντικατάσταση του σχολικού εργαστηριακού προγράμματος, προβλέπεται η πρακτική άσκηση σε επιχειρήσεις της περιοχής, ως εργασία είκοσι δύο ημερών, χωρίς αμοιβή και ασφάλιση, κάτι για το οποίο εμείς είμαστε εντελώς αντίθετοι, παρά μόνο προβλέπεται σε ατύχημα. Επανέρχεται εν ολίγοις η ανήλικη εργασία, που για εμάς είναι απαράδεκτο, όπως και οι χαμηλοί μισθοί. Δεν προβλέπεται σύστημα εκπαίδευσης εκπαιδευτικών, που θα διδάσκουν, ώστε να ενισχυθεί η Τεχνική Επαγγελματική Εκπαίδευση. Στην Τεχνική Επαγγελματική Εκπαίδευση, ως εκπαιδευτικό προσωπικό, χρησιμοποιούνται, χωρίς ειδική εκπαίδευση, όπως απαιτείται, απόφοιτοι διαφόρων ειδικοτήτων, από τους πολυάριθμους, που παράγονται και δεν μπορούν να απασχοληθούν, στη χαμηλή επιπέδου αγορά εργασίας, που λειτουργεί με ανεκπαίδευτους κυρίως.

Αυτή τη στιγμή, είναι ξεκάθαρο πως εκπαίδευση και επίπεδο προσόντων 4 παρέχουν μόνο τα ΕΠΑΛ. Κατάρτιση και επίπεδο προσόντων 3 παρέχουν οι ΕΠΑΣ διαφόρων Υπουργείων και οι ελάχιστες επαγγελματικές σχολές κατάρτισης του ΥΠΑΙΘΑ, κατόπιν πιστοποίησης, όμως. Άρα, πάλι χρειάζεται κάτι επιπλέον. Κατάρτιση και επίπεδο προσόντων 5 παρέχουν τα ΙΕΚ, δημόσια και ιδιωτικά, καθώς και το μεταλυκειακό έτος τάξης μαθητείας, κατόπιν πιστοποίησης, επίσης. Ανταποκρίνεται, όμως, το επίπεδο 5 ρεαλιστικά, στην πραγματικότητα; Υπάρχουν τα κατάλληλα προγράμματα σπουδών ή έστω οδηγοί κατάρτισης, που να είναι όντως στο επίπεδο 5; Γίνονται οι κατάλληλες εργαστηριακές ασκήσεις, που να ανταποκρίνονται στο επίπεδο προσόντων 5;

Μήπως η πλειοψηφία των σπουδαστών ΙΕΚ και μεταλυκειακού έτους τάξης μαθητείας εκπαιδεύονται στα εργαστηριακά κέντρα, στα οποία εκπαιδεύονται και οι μαθητές των ΕΠΑΛ επίπεδο 4, στον ίδιο εξοπλισμό, με τα ίδια μηχανήματα και όργανα και στις ίδιες ουσιαστικά ασκήσεις; Είναι οι οδηγοί σπουδών σύγχρονοι, που να ανταποκρίνονται στις απαιτήσεις της αγοράς;

Επίσης, υπάρχουν ειδικότητες, ακριβώς με την ίδια ονοματολογία, τόσο στο επίπεδο προσόντων 3 όσο και στο επίπεδο προσόντων 4 και 5 , με αποτέλεσμα να δημιουργείται μια σύγχυση στο ζήτημα των επιλογών. Εντελώς ενδεικτικά, η ειδικότητα «βοηθός φαρμακείου» παρέχεται και στις ΕΠΑΣ και στα ΕΠΑΛ και στα ΙΕΚ – υπάρχουν και άλλες τέτοιες. Εδώ βλέπουμε ανώτερες σχολές μόνο κατ’ όνομα, όχι με τριετή, τουλάχιστον, εκπαίδευση- κατάρτιση στα ΙΕΚ, αφού με την πρακτική, μπορεί να φτάσει τα δυόμισι έτη. Πέρασαν, ήδη, τέσσερα χρόνια και δεν έχουμε ακόμα οριστικά προγράμματα σπουδών, που να συντάχθηκαν, κατά τις πρόνοιες του ν. 4763/2020.

Ειδικότερα με το άρθρο 13 του σχεδίου νόμου και ειδικότερα με το άρθρο 40 ΣΤ, που προστίθεται στο ν. 4763/2020, θεσμοθετείται το Συμβούλιο Κέντρων Επαγγελματικής Εκπαίδευσης και Κατάρτισης, δηλαδή, για άλλη μια φορά, δεν προβλέπεται η συμμετοχή εκπροσώπου των εκπαιδευτών.

Οι σχολές Ανώτερης Επαγγελματικής Κατάρτισης, ΣΑΕΚ, θα είναι οι μοναδικές, που δεν θα έχουν μόνιμους εκπαιδευτές. Μήπως είναι ώρα η πολιτική ηγεσία να σκεφτεί τη θεσμοθέτηση μόνιμων θέσεων εκπαιδευτών; Με αυτή την ενέργεια, θα υπάρχει και ένας ικανός αριθμός μονίμων εκπαιδευτών, που θα μπορούν να τρέξουν διάφορες διαδικασίες σε κάθε ΣΑΕΚ. Στο άρθρο 11, στην ηλεκτρονική πύλη των ΣΑΕΚ, δεν υπάρχει μεταβατική διάταξη για τους ήδη απόφοιτους, που δεν έχουν ολοκληρώσει την πρακτική τους. Είναι άδικο να μην υπάρχει αντίστοιχη πύλη και για τους φοιτητές των ΑΕΙ, που δυστυχώς, θα πρέπει να ψάχνουν στις μικρές αγγελίες.

Στο άρθρο 40 Γ΄ τα συμπεράσματα των Θ.Ε.Ι.Ε.Ε.Κ. (Θεματικά Ερευνητικά Ινστιτούτα Επαγγελματικής Εκπαίδευσης και Κατάρτισης) θα κοινοποιούνται μόνο στο οικείο Συμβούλιο Σύνδεσης ή θα αναρτώνται και δημόσια;

Άρθρο 28. Συμβούλιο Σύνδεσης με την Παραγωγή και την Αγορά Εργασίας, Σ.Σ.Π.Α.Ε., δωδεκαμελή, με μοναδική υποχρέωση να εκδίδουν μία έκθεση το χρόνο, άρα, πώς θα ελέγχεται η αποδοτικότητα των μελών του Συμβουλίου, μόνο μια φορά το χρόνο, κάθε Ιούλιο; Ποιος θα ελέγχει και κάθε πότε την απόδοση και την αποτελεσματικότητα αυτών των συμβουλίων των Θ.Ε.Ι.Ε.Ε.Κ.; Οι απόφοιτοι των ΣΑΕΚ, θα έχουν δικαίωμα κατάταξης στα Α.Ε.Ι., με βάση την υπουργική απόφαση 46.9.35 του 22 στην οποία ορίζεται ως ανώτατο όριο εισακτέων το 5% ή πλέον. Ως ανώτερες σχολές, θα συμπεριληφθούν στο ποσοστό κατάταξης του 12% του υφιστάμενου νόμου περί κατάταξης αποφοίτων Α.Ε.Ι., Τ.Ε.Ι., ΑΣΠΑΙΤΕ, καθώς και των κατόχων πτυχίων ανώτερων σχολών υπερδιετούς και διετούς τίτλους σπουδών.

Θεωρούμε αντισυνταγματική την κατάργηση του συλλόγου των διδασκόντων στα εργαστηριακά κέντρα. Επισημαίνουμε, ότι, δεν υπάρχει μεταβατική διάταξη για τους παλιούς και πρώτους αποφοίτους των ΙΕΚ, οι οποίοι με είκοσι και πλέον χρόνια προϋπηρεσία δεν θα πάρουν δικαίωμα στην εργασία. Η λειτουργία τους ξεκινάει χωρίς υποδομές, χωρίς εξοπλισμό, χωρίς τον απαραίτητο διάλογο και με την ίδια την κοινότητα της επαγγελματικής εκπαίδευσης, η Κυβέρνηση δεν προχωρά ακάθεκτη στις αλλαγές. Η αρχή θα γίνει με συγχωνεύσεις και συνεπώς κλείσιμο πολλών ΕΠΑΛ, που θα διευκολύνουν την κατάργηση ειδικοτήτων και θέσεων εκπαιδευτών. Αντί για διευθυντές θα έχουν οργανωτές οι οποίοι δεν είναι υποχρεωτικό να είναι και εκπαιδευτικοί. Ας ξεκινήσουν, λοιπόν, πιλοτικά και τμηματικά από επαρχιακές, νησιωτικές περιοχές ώστε να δοκιμαστεί η λειτουργία και η απόδοσή τους, να καταγραφούν οι ελλείψεις και τα προβλήματα πριν θεσμοθετηθούν σε κάθε περιοχή.

Για εμάς, το σχέδιο νόμου ενώ προσπαθεί να λύσει προβλήματα, έχει σημαντικές ελλείψεις και ασάφειες, όπως το ΕΠΑΛ, ΠΕΠΑΛ. Η μεταφορά των καλών πρακτικών από πού προκύπτει; Έχουν αξιολογηθεί από κάποιον φορέα ή δημιουργούμε πεδία πολλών ταχυτήτων;

Τώρα, όσον αφορά το θέμα που καίει εμάς τους καλλιτέχνες, τα πτυχία των ηθοποιών υποβαθμίζονται και εξισώνονται με τα απολυτήρια λυκείου ξανά και με αυτό το σχέδιο νόμου. Βεβαίως, ανήκουν στο Υπουργείο Πολιτισμού, αλλά, θα μπορούσαν να είναι στο Υπουργείο Παιδείας. Δεν είναι δίκαιο, οι τίτλοι σπουδών και καλλιτεχνών να εξισώνονται και πάλι με το πτυχίο κέντρων κατάρτισης μεταλυκειακών σπουδών, τα οποία δεν είναι τριετούς διάρκειας και δεν προσφέρουν εκπαίδευση αλλά μόνο κατάρτιση σε συγκεκριμένο αντικείμενο.

Οι κάτοχοι πτυχίων δραματικής σχολής αναγνωρισμένης και εποπτευόμενης από το Υπουργείο Πολιτισμού και Αθλητισμού, τουλάχιστον τριετούς μεταλυκειακής φοίτησης της ημεδαπής, πτυχίο εκ του κρατικού θεάτρου Βορείου Ελλάδος και του εθνικού θεάτρου, κατά το ως άνω διάταγμα κατατάσσονται με την ειδικότητα ΔΕ ηθοποιών, ΔΕ θεάτρου στον κλάδο ΔΕ καλλιτεχνών επαγγελμάτων . Αντίστοιχη αντιμετώπιση έχουν και έτεροι πτυχιούχοι άλλων μορφών καλλιτεχνικής εκπαίδευσης από τον χώρο του θεάτρου, του χορού, της μουσικής και του κινηματογράφου, όπου άπαντες πλέον κατατάσσονται στην κατηγορία δευτεροβάθμια εκπαίδευση.

Συγκεκριμένα, το προεδρικό διάταγμα 8522 που κινητοποίησε όλα αυτά πέρυσι ρυθμίζει τα προσόντα διορισμού στους κλάδους ΠΕ θεατρικών σπουδών και ΔΕ καλλιτεχνικών επαγγελμάτων, ειδικότητα ΔΕ ηθοποιών και ΔΕ Θεάτρου, εφαρμόζοντας τα

επίπεδα του εθνικού πλαισίου προσόντων του ΕΟΠΠΕΠ, για τη λυκειακή και τη μεταλυκειακή εκπαίδευση, το οποίο είχε εγκριθεί από την Ευρωπαϊκή Επιτροπή. Δεδομένου, ότι η κατηγορία Τεχνολογικής Εκπαίδευσης, εξαερώθηκε στην ουσία λόγω της κατάργησης των ΤΕΙ, οι ηθοποιοί κατηγοριοποιούνται είτε στη δευτεροβάθμια εκπαίδευση είτε στην πανεπιστημιακή εκπαίδευση.

Δυστυχώς, κατατέθηκαν στη δευτεροβάθμια καθώς το ΠΔ 85 του 22, οι ανώτερες δημόσιες και ιδιωτικές δραματικής τέχνης σχολές αντιδιαστέλλονται από την πανεπιστημιακή σχολή θεατρικών σπουδών και δεν λογίζονται δυστυχώς ως Α.Ε.Ι., ενώ στην πράξη κάποιες από αυτές τις σχολές μπορεί να είναι και ανώτερες από πανεπιστημιακές σχολές. Λέω κάποιες, γιατί επισημαίνω ότι δεν είναι όλες οι δραματικές σχολές στο ίδιο επίπεδο. Παραβλέπει όμως το προεδρικό διάταγμα, ότι μεταξύ Α.Ε.Ι. και Λυκείου, υπήρχε και η κατηγορία των Τ.Ε.Ι. στην οποία δεν υπήρχε σχολή θεατρικών σπουδών ή παραστατικών τεχνών.

Επομένως, αφού ανωτατοποιήθηκαν όλα τα ΤΕΙ, θα μπορούσαν να ανωτατοποιηθούν και αυτές.

Παραβλέπει, επίσης, ότι με τον ν. 4481/2017 το κράτος αναγνώρισε διακριτό καθεστώς στους αποφοίτους δραματικών σχολών, που έλαβαν δίπλωμα, ως τις 10 Ιουνίου του 2003, παγιώνοντας έτσι μια ανισότητα μεταξύ των καλλιτεχνών, που παρακολουθούν ακριβώς το ίδιο πρόγραμμα σπουδών και έτσι επιτείνει το διαχωρισμό των καλλιτεχνών σε προ και μετά του 2017.

Το Σωματείο Ηθοποιών πάντως εξακολουθεί μετ΄ επιτάσεως να ζητά τη δημιουργία Πανεπιστημιακής Σχολής Παραστατικών Τεχνών στα πρότυπα της Ανώτατης Σχολής Καλών Τεχνών, όπου επίσης οι καλλιτέχνες δεν εισάγονται με πανελλήνιες εξετάσεις μεν, δεν αποκλείονται, όμως, από την πανεπιστημιακή εκπαίδευση, τα πτυχία τους αναγνωρίζονται και το πρόγραμμα σπουδών τους είναι εναρμονισμένο και σε απόλυτη σύνδεση με το πρόγραμμα του Θεωρητικού Τμήματος Ιστορίας και Θεωρίας της Τέχνης της ίδιας Σχολής και τη διασύνδεση των αναγνωρισμένων σχολών καλλιτεχνικής εκπαίδευσης τριετούς φοίτησης με το ΕΚΠΑ και την Πανεπιστημιακή Σχολή Θεατρικών Σπουδών.

Η Πλεύση Ελευθερίας είναι ιδιαίτερα ευαίσθητη και για τον πολιτισμό και για τους καλλιτέχνες και θα δώσει μάχη για τη λύση των προβλημάτων των καλλιτεχνών, που όσο πάνε και οξύνονται. Θα επιφυλαχθούμε για το σχέδιο νόμου και θα μιλήσουμε στην Ολομέλεια της Βουλής. Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε πολύ τον κύριο Μπιμπίλα.

Πριν δώσω το λόγο στην κυρία Τζούφη, Ειδική Αγορήτρια της Νέας Αριστεράς, θα ήθελα να σας πω ότι έχω παραλείψει έναν Σύλλογο, ο οποίος θα προσκληθεί - είναι δική μου παράλειψη- είναι ο Σύλλογος Σπουδαστών Δημοσίων ΙΕΚ, ο οποίος έχει προταθεί και από το Κ.Κ.Ε.

Κυρία Τζούφη έχετε τον λόγο.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Κύριε Πρόεδρε, κυρίες Υπουργοί, κυρίες και κύριοι συνάδελφοι, συζητάμε σήμερα ένα νομοσχέδιο του Υπουργείου Παιδείας για την επαγγελματική εκπαίδευση και κατάρτιση, το οποίο, όπως έχουν πει και άλλοι συνάδελφοι από την Αντιπολίτευση, υποβαθμίζει το Εθνικό Σύστημα Επαγγελματικής Εκπαίδευσης και Κατάρτισης και το ευθυγραμμίζει πλήρως με τις επιδιώξεις της αγοράς και των επιχειρήσεων. Ουσιαστικά, είναι μια συνέχεια της πορείας, που ξεκίνησε με το νόμο της κυρίας Κεραμέως, το 2020, απογυμνώνοντας το κρίσιμο αυτό εκπαιδευτικό πλαίσιο από την παιδαγωγική και την κοινωνική του διάσταση.

Αυτό που εισηγείται, σήμερα, το νομοσχέδιο για τα ΕΠΑΛ, είναι απολύτως ενδεικτικό. Βαθαίνει και επεκτείνει τις αλλαγές της προηγούμενης περιόδου στα Πρότυπα ΕΠΑΛ πλέον σε όλα τα ΕΠΑΛ. Ευελιξία στα προγράμματα σπουδών και στις ειδικότητες, που μεταφράζεται, απλώς, στην παρέμβαση της τοπικής αγοράς, στην εκπαιδευτική διαδικασία.

Δυστυχώς, επενδύει και στην ανήλικη και απλήρωτη μαθητεία, σε βάρος του εκπαιδευτικού προγράμματος, ενώ, κάποια στιγμή, πρέπει να μας εξηγήσετε πώς προκύπτει η κυβερνητική επιμονή για τις επαγγελματικές σχολές κατάρτισης, τις οποίες θεσμοθέτησε η κυρία Κεραμέως, χωρίς να επιβεβαιωθεί η αναγκαιότητά τους, εδώ και τέσσερα χρόνια.

Το κύριο πρόβλημα, όπως, το εντοπίζουμε, ως Νέα Αριστερά, είναι πως η Κυβέρνηση αντιλαμβάνεται την αναγκαία σύνδεση της εκπαίδευσης με την κοινωνία και την εργασία μόνο, μέσω της υποταγής της εκπαίδευσης, στις βραχυπρόθεσμες ανάγκες και συχνά κοντόφθαλμες απαιτήσεις της αγοράς, δίχως καμία αναπτυξιακή στρατηγική και κυρίως κοινωνικό αποτύπωμα.

Πιο συγκεκριμένα για τα ΕΠΑΛ, τα άρθρα του νομοσχεδίου προβλέπουν συγχωνεύσεις και καταργήσεις σχολείων, ευελιξία, όπως προανέφερα, στις ειδικότητες και στα προγράμματα σπουδών, με παρεμβάσεις των τοπικών επιχειρήσεων, περιθωριοποίηση των εκπαιδευτικών και του Συλλόγου Διδασκόντων από κάθε όργανο ουσιαστικής λήψης αποφάσεων. Κύρια, όμως, προβλέπουν την απλήρωτη και ανασφάλιστη παιδική εργασία. Παρόμοια για τα ΙΕΚ, τα οποία δοκιμάζονται από την έλλειψη χρηματοδότησης, την ανασφάλεια των εκπαιδευτών, τις συχνά απαράδεκτες συνθήκες των κτηριακών υποδομών. Τι αλλάζει το νομοσχέδιο; Απλά και μόνο το όνομά τους.

Θυμίζω, κυρίες και κύριοι συνάδελφοι, πως ο προηγούμενος νόμος, ο νόμος Κεραμέως, υποσχόταν πως τα ΙΕΚ θα υποδέχονταν αποφοίτους της δευτεροβάθμιας εκπαίδευσης, μέσω του παράλληλου μηχανογραφικού. Τι εφαρμόστηκε από τότε μέχρι σήμερα ; Τα ΙΕΚ παρέμειναν σε δεινή θέση και αναφέρομαι στα δημόσια ΙΕΚ και η νομοθετική τους αναβάθμιση λειτούργησε απλώς, ως άλλοθι, για την καθιέρωση της ελάχιστης εισαγωγής στα ΑΕΙ και τον αποκλεισμό χιλιάδων υποψηφίων από την τριτοβάθμια εκπαίδευση και φυσικά, την ανακατεύθυνση των σπουδαστών στα ιδιωτικά ΙΕΚ και κολέγια.

Τι μας παρουσιάζετε, λοιπόν, σήμερα; Μια άνευ περιεχομένου μετονομασία, που δεν λύνει κανένα από τα υπάρχοντα προβλήματα, σε μια προσπάθεια να γίνουν, δια της μετονομασίας τα ΙΕΚ, πιο ελκυστικά στους αποφοίτους, που αποκλείονται, με δική σας επιλογή από τα Ανώτατα Εκπαιδευτικά Ιδρύματα, όπως επίσης και μια ονομαστική δήθεν αναβάθμιση, που θα επιτρέψει στα ιδιωτικά ΙΕΚ να αυξήσουν το κύρος τους και να προσελκύσουν περισσότερους σπουδαστές.

Έρχομαι στη μεγάλη και πιο διαφημισμένη εξαγγελία του ίδιου του Πρωθυπουργού και του Υπουργού, κ. Πιερρακάκη, και αναφέρομαι στο άρθρο 13, για την Ίδρυση Κέντρων Επαγγελματικής Εκπαίδευσης και Κατάρτισης, τα περίφημα CAMPUS. Για μια ακόμη φορά, οι εντυπώσεις και η επικοινωνία, μπροστά από την πραγματικότητα και την πολιτική εφαρμογή. Ποια είναι, όμως, η ουσία; Πως δεν πρόκειται για δημιουργία νέων δομών, αλλά για τη θεσμοθέτηση ενός νέου θεσμού, που θα εποπτεύει, ακόμη περισσότερο, τα ΕΠΑΛ και τα ΙΕΚ στη λογική των τοπικών αγορών, για ένα σχήμα που έρχεται να διευκολύνει το μάνατζμεντ και τη χρηματοδοτική ροή από ιδιώτες.

Η διατύπωση σας είναι ενδεικτική. Στα σχολεία και τις σχολές των κέντρων, δύνανται να παρέχονται ειδικότητες, που επικεντρώνονται, στις οικονομικές δραστηριότητες συγκεκριμένης περιοχής της Επικράτειας. Οι διατάξεις προβλέπουν τη δημιουργία μόλις 60 τέτοιων κέντρων, η οποία αφορά 97 ΕΠΑΛ, δηλαδή, το 25% των σχολικών δομών της δευτεροβάθμιας επαγγελματικής εκπαίδευσης. Φυσικά, η διοίκηση των κέντρων αυτών θα γίνεται με όρους αγοράς. Γι’ αυτό μάλιστα προβλέπεται θέση μάνατζερ, με έξτρα αμοιβή,

1.300 ευρώ, όπως φανερώνει η Έκθεση του Γενικού Λογιστηρίου του Κράτους.

Παράλληλα, θεσμοθετείται το Εποπτικό Συμβούλιο, στο οποίο συμμετέχουν οι διευθυντές και οι υποδιευθυντές, εκπρόσωπος του δήμου και των τοπικών Επιμελητηρίων. Ωστόσο, δεν ορίζετε τον αριθμό των συμμετεχόντων, αφήνοντας ανοικτό το ενδεχόμενο να έχουν τα μέλη της αγοράς την πλειοψηφία στο όργανο. Οφείλετε να μας απαντήσετε. Το ενδιαφέρον είναι πως τα συγκεκριμένα συμβούλια θα καθορίζουν τις ειδικότητες των ΕΠΑΛ και των ΙΕΚ, θα κάνουν προτάσεις, ανάλογα με τις ανάγκες, αλλά και τις πιέσεις της τοπικής αγοράς, ενώ θα μπορούν να καταργούν ειδικότητες και να παρεμβαίνουν στο πρόγραμμα σπουδών, ενορχηστρώνοντας πλήρως την εκπαιδευτική διαδικασία.

Ιδιαίτερη και αρνητική εντύπωση προκαλεί επίσης η συγχώνευση όλων των ΕΠΑΛ, που συστεγάζονται στην ίδια βάρδια, στο ίδιο κτιριακό συγκρότημα. Από την πλευρά μας, υπολογίζουμε πως σε αυτή τη φάση, πρόκειται να συγχωνευθούν, περίπου, 40 ΕΠΑΛ. Ας αναρωτηθούμε, κυρίες και κύριοι συνάδελφοι, ειπώθηκε και από άλλους, τι σημαίνει αυτό για την καθημερινότητα των μαθητών, με τη γιγάντωση ορισμένων σχολείων και τα πολυπληθή τμήματα. Αυτός ο υπερπληθυσμός είναι ή δεν είναι παράγοντας, που μπορεί να επιφέρει την αύξηση της σχολικής βίας και σίγουρα τη χειροτέρευση των όρων διδασκαλίας; Ας μας απαντήσει ο Υπουργός και το σκεπτικό αυτής της ρύθμισης και τους πιθανούς κινδύνους, που, προφανώς, δεν έχει συνεκτιμήσει.

Προχωρώ στο άρθρο 23, με το οποίο θεσμοθετείται η πρακτική άσκηση σε επιχειρήσεις της περιοχής για τους μαθητές των ΕΠΑΛ και των πρότυπων ΕΠΑΛ. Τι μας λέει η συγκεκριμένη διάταξη; Πως το σχολικό εργαστηριακό πρόγραμμα αντικαθίσταται με πρακτική για 22 μέρες, χωρίς αμοιβή ή ασφάλιση. Η μόνη ασφάλιση, που προβλέπεται, είναι σε περίπτωση ατυχήματος. Είναι μία θλιβερή ρύθμιση, που μας γυρίζει πολλά χρόνια πίσω,

επιτρέποντας την ανήλικη, απλήρωτη και ανασφάλιστη εργασία, εντός ενός δημοσίου εκπαιδευτικού συστήματος.

Κλείνοντας, δεν μπορώ παρά να αναφερθώ και στη πλήρη αλλοίωση του εκπαιδευτικού σκοπού των Επαγγελματικών Λυκείων. Το νομοσχέδιο προβλέπει τη συμμετοχή των κοινωνικών εταίρων στο σχεδιασμό τους, την ενίσχυση της αυτονομίας, με ενεργό ρόλο των επιχειρηματικών συμφερόντων, την επιμόρφωση των εκπαιδευτικών στις επιχειρήσεις και την εναρμόνιση του προγράμματος και των ειδικοτήτων, με τις ανάγκες των τοπικών επιχειρήσεων. Αντί, λοιπόν, να μιλάμε για ουσιαστική αναβάθμιση της Επαγγελματικής Εκπαίδευσης και Κατάρτισης, βρισκόμαστε αντιμέτωποι με το σαφή κίνδυνο να μετατραπούν τα σχολεία και οι σχολές σε ένα απέραντο εκπαιδευτήριο φτηνής κατάρτισης της νέας γενιάς.

Και, φυσικά, ανησυχούμε για τις εξαγγελίες του Υπουργού Παιδείας, που μιλάει για διαρκή αξιολόγηση και ανατροφοδότηση των σχολών, από το σύνολο των ομάδων των εμπλεκομένων τελικών χρηστών, των παρεχόμενων υπηρεσιών και την ορθολογική κατανομή εκπαιδευτικού προσωπικού, μαζί με τις συγχωνεύσεις σχολείων και καταργήσεις των ειδικοτήτων, που προβλέπονται στο νομοσχέδιο, που μας υπενθυμίζουν τις τραυματικές εμπειρίες, που έζησε η δημόσια επαγγελματική εκπαίδευση, το 2013, εκπαιδευτικοί, μαθητές και μαθήτριες και γονείς, με τη μεταρρυθμιστική παρουσία του σημερινού Πρωθυπουργού, κ. Κυριάκου Μητσοτάκη, στο Υπουργείο Διοικητικής Μεταρρύθμισης, το 2013-2015 και τις διαθεσιμότητες-απολύσεις εκπαιδευτικών, 2.500 εκπαιδευτικών των ΕΠΑΛ!

Ιδιαίτερα ανησυχητικό, είναι και έχει επισημανθεί και από άλλους, ότι πουθενά δεν προκύπτει τι θα γίνει με τη συγγραφή των νέων προγραμμάτων σπουδών και των νέων βιβλίων και εργαστηριακών οδηγών στα Επαγγελματικά Λύκεια (ΕΠΑ.Λ.), που είχαν ξεκινήσει το 2017, με ένα πρόγραμμα ΕΣΠΑ 10 εκατομμυρίων. Δηλαδή, 7 χρόνια μετά και 5 χρόνια με τη διακυβέρνηση της Νέας Δημοκρατίας, από την πολιτική ηγεσία του Υπουργείου Παιδείας, Θρησκευμάτων και Αθλητισμού (ΥΠΑΙΘΑ), αλλά και από τη διοίκηση του Ινστιτούτου Εκπαιδευτικής Πολιτικής (Ι.Ε.Π.), δεν θα ενημερώσει κανείς την εκπαιδευτική κοινότητα, τι έχει γίνει με τα προγράμματα και τα βιβλία των ΕΠΑ.Λ.;

Να θυμίσουμε ότι τα ΕΠΑ.Λ. λειτουργούν με βιβλία, που γράφτηκαν και από τα Τ.Ε.Ε., το 2000. Αν αυτό είναι εκσυγχρονισμός στην Επαγγελματική Εκπαίδευση, νομίζω ότι μπορεί να κριθεί απ’ όλους μας.

Τέλος, φαίνεται ότι ένα πολύ σημαντικό πρόγραμμα από τα Επαγγελματικά Λύκεια (ΕΠΑ.Λ.), που ήταν «Μια Νέα Αρχή από τα ΕΠΑ.Λ.», εμβληματικό, εγκεκριμένο από την Ευρωπαϊκή Επιτροπή, μάλιστα, το θεώρησε άριστη πρακτική, αυτή τη στιγμή, φαίνεται ότι έχει εγκαταλειφθεί. Ένα πρόγραμμα, που είχε σαν στόχο να αναδείξει τον σημαντικό κοινωνικό ρόλο των Επαγγελματικών Λυκείων (ΕΠΑ.Λ.) και των εκπαιδευτικών τους, προάγοντας την ενίσχυση, τη συμμετοχή και τη δημιουργικότητα των μαθητών.

Επιτρέψτε μου, να πω ότι έχοντας υπηρετήσει στο συγκεκριμένο εκπαιδευτικό πλαίσιο από θέση ευθύνης στην Κυβέρνηση του ΣΥΡΙΖΑ, θέλω να επισημάνω ότι, πράγματι, ο τομέας της Επαγγελματικής Εκπαίδευσης και Κατάρτισης είναι ένας σημαντικός τομέας, που καλείται να διαδραματίσει ένα σημαντικό και πολυδιάστατο ρόλο, διαφορετικό, όμως, απ’ αυτόν, που του επιφυλάσσει η Κυβέρνηση της Νέας Δημοκρατίας και οι επιχειρήσεις. Ο ρόλος του πρέπει να είναι να προετοιμάσει τους νέους ανθρώπους, για την άσκηση συγκεκριμένου επαγγέλματος, εξασφαλίζοντας, όμως, το αναγκαίο μορφωτικό υπόβαθρο και όχι παραδίδοντάς τους στις μεταβαλλόμενες ανάγκες της αγοράς. Μόνο, έτσι, μπορούμε να μιλούμε, με σοβαρούς όρους παραγωγικής ανασυγκρότησης, αναβάθμισης της οικονομίας και οικολογικού μετασχηματισμού, για το οποίο δεν άκουσα απολύτως τίποτα. Εφόσον και αν οι κατευθύνσεις και το περιεχόμενο είναι ενταγμένες, σε έναν ευρύτερο αναπτυξιακό σχεδιασμό, με επίκεντρο την κοινωνία και τις ανάγκες. Και γι’ αυτό επιμένουμε, ότι το Εθνικό Στρατηγικό Σχέδιο του 2016, που είχε χρηματοδοτηθεί και αξιολογηθεί απολύτως θετικά από την Ευρωπαϊκή Ένωση, θα μπορούσε να αποτελέσει βάση και συνέχεια και για το σήμερα, διότι, τότε που ξεκίνησε να υλοποιείται έδωσε μία δυνατότητα να είναι σχολείο επιλογής τα Επαγγελματικά Λύκεια (ΕΠΑ.Λ.), με την έννοια, ότι αυξήθηκε το ποσοστό των μαθητών, που φοιτούσαν. Εξακολουθεί να είναι χαμηλό, αλλά με βάση τα στοιχεία είχαμε μία αύξηση και των παιδιών, που πήγαιναν στα ημερήσια ΕΠΑ.Λ., μεγαλύτερη σε αυτούς, που πήγαιναν στα εσπερινά ΕΠΑ.Λ., ενώ είχε ξεκινήσει και η συμμετοχή παιδιών, με ειδικές αναπτυξιακές και άλλες ανάγκες να φοιτούν σε αυτήν την κατεύθυνση. Σε μικρό ποσοστό, αλλά κρίσιμο.

Επομένως, χρειάζεται ένα διαφορετικό, αντίθετο και ανταγωνιστικό, σε σχέση με το σχέδιο της Νέας Δημοκρατίας, νομοθέτημα, στο οποίο απαιτείται τελείως διαφορετικός, ολιστικός σχεδιασμός όλων των βαθμίδων της Επαγγελματικής Εκπαίδευσης και Κατάρτισης (Ε.Ε.Κ.), όπως είπα, με βάση το στρατηγικό σχεδιασμό, που ήδη είχε υπάρξει, το 2016, με συγκεκριμένα μέτρα. Για παράδειγμα, στο Επαγγελματικό Λύκειο θα πρέπει να

ολοκληρωθούν τα μέτρα για τη θεσμοθέτηση της 14χρονης δημόσιας και δωρεάν υποχρεωτικής εκπαίδευσης, με ένταξη όλων των τάξεων του Λυκείου, όλων των τύπων στην υποχρεωτική εκπαίδευση και εδραίωση του Επαγγελματικού Λυκείου, ως σχολείου ισότιμης επιλογής, με νέα προγράμματα σπουδών, ευρύτερες, γενικές, αλλά και τεχνολογικές γνώσεις, αποφυγή της πρόωρης κατάκτησης, ενίσχυση της εργαστηριακής υποδομής, ενίσχυση και εμπλουτισμός του σημαντικού προγράμματος της «Μια Νέα Αρχή στα ΕΠΑ.Λ.», με νέες δράσεις και επιμόρφωση των εκπαιδευτικών στα νέα προγράμματα σπουδών και στις δράσεις του προγράμματος αυτού.

Όσον αφορά για τα Ι.Ε.Κ., απαιτείται η επίλυση των δομικών προβλημάτων χρηματοδότησης των προγραμμάτων σπουδών, αλλά και των υποδομών των δημόσιων Ι.Ε.Κ., ο επανασχεδιασμός της πρακτικής άσκησης και η αμοιβή των σπουδαστών, με συμμετοχή και των εργοδοτών. Να μεταφερθούν στους δήμους τα κονδύλια για τις λειτουργικές δαπάνες και η διαχείριση να γίνεται, μέσω σχολικών επιτροπών.

Οι εκπαιδευτές να υπογράφουν συμβάσεις εργασίας και να διασφαλίζεται η άμεση πληρωμή τους. Προφανώς, επαναφορά των κατηργημένων, με επιλογή σας, διετών σπουδών στα Ανώτατα Εκπαιδευτικά Ιδρύματα, που έδιναν μια προοπτική στα παιδιά αυτά, με το απολυτήριο των ΕΠΑΛ και για τα οποία είχε προβλεφθεί και η δαπάνη, αλλά και η σύμφωνη γνώμη των Ανώτατων Εκπαιδευτικών Ιδρυμάτων και των τοπικών κοινωνιών. Προφανώς, τα ζητήματα της πιστοποίησης, θα πρέπει να υπάρχει δημόσιος χαρακτήρας και αναμόρφωση του ΕΟΠΠΕΠ.

Όσο για τις περίφημες σχολές του ΟΑΕΔ, προφανώς, εδώ υπάρχει μια σαφέστατη υποβάθμιση. Θα έπρεπε να μετασχηματιστούν σε σχολές μαθητείας και να ενταχθούν στο μεταλυκειακό επίπεδο σπουδών επιπέδου 5. Αυτό μπορεί να γίνει. Να υπάρχουν οργανικές θέσεις μόνιμων εκπαιδευτικών, σε βασικές ειδικότητες και να αναγνωριστεί η εκπαιδευτική προϋπηρεσία των εκπαιδευτικών τεχνικών ειδικοτήτων.

Όσο για τη μαθητεία, αυτή θα πρέπει να παραμένει οργανικά ενταγμένη σε ΕΠΑΛ, στις σχολές ΟΑΕΔ και στα ΙΕΚ, αντίστοιχα. Η εκπαίδευση των εργαζομένων και των εκπαιδευτών, στους χώρους εργασίας θα πρέπει να είναι εποπτευόμενη. Η αμοιβή των μαθητευόμενων θα πρέπει να είναι στο 100% του κατώτατου μισθού. Εκσυγχρονισμός των προγραμμάτων μάθησης στους χώρους εργασίας. Όσο δε για το μεγάλο θέμα της επαγγελματικής κατάρτισης, εδώ θέλει αλλαγή ολόκληρου του θεσμικού πλαισίου.

Γι’ αυτό, λοιπόν, καταψηφίζουμε και ζητάμε να αποσυρθεί το νομοσχέδιο, που εμπορευματοποιεί τα δημόσια επαγγελματικά σχολεία, που κανονικοποιεί την παιδική εργασία και τα παραδίδει στην αγορά και στις επιχειρήσεις, στο όνομα μιας στρεβλής ανάπτυξης και μιας οικονομίας, που οι λίγοι κερδίζουν πολλά και οι πολλοί κερδίζουν λίγα ή τίποτα.

Και τελειώνω με τρία ερωτήματα και απαιτώ να απαντηθούν, όπως και να κατατεθούν τα αντίστοιχα έγγραφα. Πόσα και ποια, ονομαστικά, ΕΠΑΛ συστεγάζονται και καταργούνται άμεσα με το νομοσχέδιο αυτό; Τι έγινε το πρόγραμμα ΕΣΠΑ με τα 10 εκατομμύρια, που πήρε το Ινστιτούτο Εκπαιδευτικής Πολιτικής, το 2017, για την εκπόνηση νέων προγραμμάτων σπουδών και την έκδοση βιβλίων και εργαστηριακών οδηγιών; Έχουν περάσει 7 χρόνια. Θα εκδοθούν, θα εφαρμοστούν στην πράξη; Αν όχι, τι έγινε με τα χρήματα του ΕΣΠΑ; Παρακαλώ, να υπάρξει αναλυτική ενημέρωση της Επιτροπής.

Και τελειώνω, επειδή σας αρέσει η αξιολόγηση, να κατατεθούν και σωστά οι ετήσιες εκθέσεις αποτίμησης του προγράμματος «Μια νέα αρχή στα ΕΠΑΛ», χρηματοδοτούμενο από το ΕΣΠΑ, από το 2020 και μετά, αφού δεν έχουν δημοσιοποιηθεί. Τα υπόλοιπα στις επόμενες συνεδριάσεις της Επιτροπής και στην Ολομέλεια. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε, κυρία Τζούφη.

Το λόγο έχει ο κύριος Σπυρίδων Τσιρώνης, Ειδικός Αγορητής του Δημοκρατικού, Πατριωτικού Κινήματος «Νίκη», για 15 λεπτά.

# ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό, Πατριωτικό Κίνημα

**«Νίκη»):** Ευχαριστώ πολύ, κύριε Πρόεδρε. Κυρίες Υπουργοί, κυρίες και κύριοι συνάδελφοι, η επαγγελματική εκπαίδευση και κατάρτιση στη χώρα μας είναι απαξιωμένη και υποβαθμισμένη. Οι πολύχρονες παθογένειες και αδυναμίες της επαγγελματικής εκπαίδευσης, όπως η έλλειψη στόχων, η ύπαρξη ειδικοτήτων χαμηλής δυναμικής, η έλλειψη

σύνδεσης επαγγελματικών δικαιωμάτων με την αγορά εργασίας, οι υποβαθμισμένες υποδομές, η έλλειψη συντονισμού, καινοτομίας και τεχνολογικών εφαρμογών, την έχουν καταστήσει υποδεέστερη εκπαιδευτική διαδρομή, στη συνείδηση της κοινωνίας, με αποτέλεσμα να την επιλέγουν μόνο όσοι δεν μπόρεσαν να επιτύχουν στα ΑΕΙ.

Στη σημερινή οικονομική συγκυρία, με την εκτόξευση της ανεργίας των νέων, αλλά και τις διεθνείς στατιστικές, να προβλέπουν αύξηση της ζήτησης των νέων, με μεσαίου τύπου επαγγελματικά προσόντα από την αγορά εργασίας, η ανάγκη για αναβάθμιση της επαγγελματικής εκπαίδευσης και κατάρτισης, αποκτά ιδιαιτέρως βαρύνουσα σημασία. Οι υφιστάμενες αδυναμίες σε ό,τι αφορά την επαγγελματική εκπαίδευση ποικίλουν και έχουν τις ρίζες τους σε διαχρονικά αίτια. Παρά την κρισιμότητα του ρόλου, που η επαγγελματική εκπαίδευση και κατάρτιση δύναται να διαδραματίσουν, στην προοπτική ανάπτυξης και παραγωγικής ανασυγκρότησης της χώρας, το Υπουργείο Παιδείας δείχνει να μην αντιλαμβάνεται την πραγματικότητα και τις ανάγκες της επαγγελματικής εκπαίδευσης.

Το εν λόγω νομοσχέδιο, περί ενίσχυσης του συστήματος επαγγελματικής κατάρτισης, δεν αναβαθμίζει την επαγγελματική κατάρτιση, στη χώρα μας, με ουσιαστικές διατάξεις. Δεν διαβλέπουμε καμία ουσιαστική μεταρρύθμιση και αναβάθμιση της επαγγελματικής εκπαίδευσης και κατάρτισης. Το νομοσχέδιο βρίθει αοριστιών και γενικεύσεων, χωρίς συγκεκριμένες προτάσεις με πρακτικό αντίκρισμα. Περιορίζεται σε μια διοικητικού τύπου αναδιοργάνωση, χωρίς να αγγίζει τα χρόνια προβλήματα των σχολών της επαγγελματικής κατάρτισης.

Πιο συγκεκριμένα. Προβλέπεται η ενσωμάτωση των Επαγγελματικών Λυκείων, των ΕΠΑΛ, των Επαγγελματικών Σχολών Κατάρτισης και των ΙΕΚ στα Κέντρα Επαγγελματικής Εκπαίδευσης και Κατάρτισης, όπου το καθένα θα έχει το δικό του οργανωτικό συντονιστή, ως μάνατζερ, η μετονομασία των ΙΕΚ, σε Σχολές Ανώτερης Επαγγελματικής Κατάρτισης, η εφαρμογή των καινοτομιών των Προτύπων Επαγγελματικών Λυκείων στα Επαγγελματικά Λύκεια και άλλες διατάξεις.

Ωστόσο, πέραν της μετονομασίας τους, δεν αλλάζει τίποτε άλλο στο καθεστώς, καθώς οι τίτλοι σπουδών τους παραμένουν στο ίδιο επίπεδο και απαιτείται, μετά το πτυχίο, οι απόφοιτοι να δίνουν εξετάσεις πιστοποίησης στον ΕΟΠΠΕΠ. Δεν προωθεί την ποιοτική αναβάθμιση των δομών επαγγελματικής κατάρτισης και πτυχία με πραγματικό αντίκρισμα δεν αναβαθμίζει τα ΙΕΚ, δεν χορηγεί πλήρη επαγγελματικά δικαιώματα στους αποφοίτους των επαγγελματικών σχολών. Αντί για σύγχρονα, πλήρη και εξοπλισμένα εργαστήρια προβλέπει συνένωση των ήδη απαρχαιωμένων κτιριακών υποδομών. Δεν υπάρχει πρόβλεψη για μόνιμο εκπαιδευτικό προσωπικό και σταθερή επιμόρφωση του, έτσι ώστε να εξασφαλιστεί η συνέχεια στην εκπαιδευτική διαδικασία. Και το πιο σημαντικό, αντί για ολοκληρωμένη επαγγελματική εκπαίδευση και κατάρτιση, δίνει απλές δεξιότητες.

Οι μετονομασίες δεν λύνουν τα προβλήματα. Χρειάζονται ριζικές τομές και προτάσεις, για την αναβάθμιση του Συστήματος Επαγγελματικής Κατάρτισης και τέτοιες δεν φέρει το νομοσχέδιο. Αν το Υπουργείο επιθυμούσε, πραγματικά, να αναβαθμίσει την επαγγελματική κατάρτιση, θα άλλαζε το επίπεδο σπουδών. Το πτυχίο θα αντιστοιχούσε σε επαγγελματικά δικαιώματα ουσίας, με επαρκή διασύνδεση με την αγορά εργασίας, με εκσυγχρονισμό και σοβαρή οικονομική ενίσχυση των εργαστηρίων, σε όλες τις δομές, με επικαιροποίηση των βιβλίων και του προγράμματος σπουδών, με αξιόπιστη πιστοποίηση των επαγγελματικών προσόντων, με διασφάλιση ποιοτικών προδιαγραφών στα προγράμματα κατάρτισης.

Χρειαζόμαστε μια ποιοτική και σύγχρονη τεχνική επαγγελματική εκπαίδευση, που θα δίνει ουσιαστικές δεξιότητες και προσόντα στους νέους μας, για την άσκηση του επαγγέλματος τους και δεν θα τους οδηγεί στην ανεργία. Μια σύγχρονη και αποτελεσματική επαγγελματική εκπαίδευση, που θα παρέχει σημαντικά επαγγελματικά προσόντα τόσο στο γενικό πληθυσμό όσο και σε κοινωνικά ευπαθείς ομάδες. Θα συνεισφέρει, σημαντικά, στην ανάσχεση της ανεργίας, την κοινωνική ένταξη και την ανάπτυξη.

Κλείνοντας, θα ήθελα να εκφράσω την απορία, που έχω μετά από την πολυετή μου παρουσία σε Επαγγελματικά Λύκεια και σε ΙΕΚ, παίρνοντας ένα παράδειγμα: την ειδικότητα των Βοηθών Φυσιοθεραπευτών, που υπηρέτησα για αρκετά χρόνια και η οποία έχει δώσει πιστοποιήσεις σε πολλές χιλιάδες, αν όχι δεκάδες χιλιάδες, νέων. Όλοι αυτοί οι νέοι τα τελευταία τουλάχιστον 25 χρόνια, που γέρασαν πλέον, περιμένουν ακόμα να αλλάξουν τα οργανογράμματα των νοσοκομείων, αλλά και άλλων υπηρεσιών, ώστε να έχουν και αυτοί δικαίωμα να λάβουν μέρος σε έναν διαγωνισμό. Αλήθεια, πώς μιλάτε για σύνδεση στην αγορά εργασίας όταν εσείς, επί δεκαετίες, δεν βρήκατε έναν τρόπο να αλλάξετε τα

οργανογράμματα, ώστε να μπορέσουν να μπουν στο δημόσιο, σε ένα διαγωνισμό του ΑΣΕΠ και να μπορέσουν να αποκατασταθούν επαγγελματικά; Όχι απλά δεν μπορέσατε να δώσετε την ευκαιρία να αποκατασταθούν επαγγελματικά, δεν τους κάνατε καν ορατούς στο δημόσιο. Δεν υπάρχει πουθενά η ειδικότητα σε νοσοκομεία. Εκτός αν τους σπουδάζουμε για να τους στείλουμε στο εξωτερικό.

Για όλους τους παραπάνω λόγους, θα καταψηφίσουμε το παρόν νομοσχέδιο.

Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε. Το λόγο έχει ο κ. Ξανθόπουλος.

**ΘΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Κυρίες Υπουργοί, κύριε Υπουργέ, θέλω να ξεκινήσω από ένα θέμα διαδικαστικού χαρακτήρα, αλλά με απασχολεί και απασχολεί και ευρύτερες πολιτικές δυνάμεις απ’ ό,τι φάνηκε στη Διάσκεψη των Προέδρων.

Υποτίθεται ότι έχουμε μπει σε μια κανονικότητα πλέον και σε μια κανονική διαδικασία, ως κοινωνία και ως πολιτικό σύστημα, αλλά οι εξοντωτικοί ρυθμοί, με τους οποίους προσπαθεί να νομοθετήσει η Κυβέρνηση, καταστρατηγούν και το πνεύμα, αλλά και τον τύπο του Κανονισμού της Βουλής.

Το παρόν νομοσχέδιο κατατέθηκε στις 10/1 και στις 12/1 συζητείται. Το άρθρο 89, παράγραφος 7 του Κανονισμού, απαιτεί μία εβδομάδα, τουλάχιστον, από την κατάθεση. Το άρθρο 90, παράγραφος 1 του Κανονισμού, μιλάει για επτά πλήρεις ημέρες, μεταξύ των δύο σταδίων, δηλαδή της πρώτης συζήτησης και της δεύτερης. Επιτρέπει τη σύντμηση της προθεσμίας σε δύο μέρες, αλλά ακόμη και αυτή τη συντετμημένη προθεσμία, δεν την τηρείτε, κύριε Υπουργέ, διότι εμείς συζητάμε, την κατ’ άρθρον, τη Δευτέρα 15/01/2024, στις 16.00΄ το απόγευμα και την Τετάρτη, το πρωί, στις 10.00΄, κάνουμε τη δεύτερη ανάγνωση.

Δεν είναι τυπικό το θέμα, ούτε με έχει πιάσει δικηγορική τυπολατρία. Σήμερα, κατατέθηκε το νομοσχέδιο της «Επιστολικής Ψήφου». Και αυτό, τη Δευτέρα, θα εισαχθεί στις Επιτροπές. Η κατάσταση δεν επιτρέπει ουσιαστικά να παρέμβουμε και να μελετήσουμε και να είμαστε και δημιουργικοί. Θέλω να το δείτε, το έχουμε θέσει επανειλημμένα στη Διάσκεψη των Προέδρων.

Καταλαβαίνω πάρα πολύ καλά τις προηγούμενες ομιλίες, που είχαμε, ως πολιτικό σύστημα, τα μνημόνια που έπρεπε να προλάβουμε προθεσμίες, ακόμη και κατ’ εξαίρεση κάποια νομοθετήματα, στο τέλος του χρόνου, όλα αντιληπτά, αλλά δεν γίνεται να ξεκινάει, το 2024, με ρυθμούς προ δεκαετίας. Σας παρακαλώ, να το δείτε, το θέτουμε στη Διάσκεψη των Προέδρων, το λέω, για να το ακούσουν όλοι οι συνάδελφοι. Είμαστε αποφασισμένοι να μην το επιτρέψουμε, δεν πρέπει να το επιτρέψουμε και όχι μόνο εμείς, που είμαστε Αντιπολίτευση, απευθύνομαι και στους Βουλευτές της Πλειοψηφίας, γιατί και αυτοί φαντάζομαι την ίδια πίεση αισθάνονται και την ίδια αγωνία, για να καταρτιστούν, να ενημερωθούν και να συμβάλλουν στην ψήφιση αρτιότερων νομοσχεδίων.

Θα σας παρακαλέσω, λοιπόν, να το δείτε, με πάρα πολλή προσοχή, για να μην μας αναγκάσετε να καταφύγουμε σε άλλου είδους κινηματικές και ακτιβιστικές δραστηριότητες.

Δεύτερον, επί της ουσίας, δυο παρατηρήσεις, γιατί ήδη χρησιμοποίησα το μισό χρόνο. Είναι ένα νομοσχέδιο του Υπουργείου Παιδείας και είναι ένα νομοσχέδιο, το οποίο έχει σχέση με την εκπαίδευση, συν την κατάρτιση. Η εκπαίδευση, κυρίες και κύριοι της Πλειοψηφίας, κατά την άποψή μας, είναι ένα καθολικό, κοινωνικό και ατομικό δικαίωμα και με την έννοια αυτή, έχει και τις συνταγματικές πρόνοιες, αλλά κυρίως πρέπει να έχει την αγωνία της κυβερνώσας παράταξης, να διασφαλίσει αυτές τις προϋποθέσεις. Έρχομαι και με βάση την ανάλυση, στην εισήγηση, που έκανε η Εισηγήτριά μας, κυρία Θρασκιά, αλλά και τη συζήτηση, που μέχρι στιγμής παρακολουθώ στην Επιτροπή ότι ουσιαστικά πρόκειται για ένα ετεροβαρές νομοσχέδιο, όπως ακούστηκε, όπου η κατάρτιση έχει τη μερίδα του λέοντος και η εκπαίδευση αρκείται σε μερικές τυπικές αναφορές.

Αλλά και εκτός αυτού και αυτή η κατάρτιση, ουσιαστικά, χρησιμοποιείται, ως υπομόχλιο, για να ανατραπούν δικαιώματα, παραδόσεις και κυρίως παραδοχές ότι οι άνθρωποι αυτοί είναι εργαζόμενοι και άρα, ως εργαζόμενοι, πρέπει να προσεγγιστούν. Γιατί έχουμε 22 ημέρες πρακτική, χωρίς καμία κάλυψη; Πώς, δηλαδή, νοείται ότι αυτός ο άνθρωπος θα πηγαίνει να δουλεύει ένα οχτάωρο κανονικά και, εκτός από την περίπτωση του ατυχήματος, να είναι επί ξύλου κρεμάμενος;

Βεβαίως, είναι μία συνεκτική λογική της Κυβέρνησης, διότι όπως έρχεται και λέει

«Θα δουλέψεις 10 ώρες και τις δύο επιπλέον του οχταώρου μπορείς να τις πάρεις σε άδεια, για να πας να μαζέψεις τις ελιές σου» - η περίφημη δήλωση του κ. Χατζηδάκη - είναι «Ας

είστε συνεπείς εσείς», αλλά η κοινωνία και κυρίως οι εργαζόμενοι χάνουν δικαιώματα υπό το πρόσχημα της κατάρτισης.

Βεβαίως, είναι μια μορφωτική διαδικασία, η οποία έχει αδιατάρακτη σχέση με αυτή καθαυτή την πρακτική της εφαρμογή, το κομμάτι της εργασίας. Και καταλαβαίνουμε πολύ καλά να έχει μια συνάφεια με την αγορά, με τις ανάγκες της αγοράς. Όμως, όταν εσείς, σε έναν κατεξοχήν εκπαιδευτικό θεσμό, που είναι οι Σχολές αυτές, βάζετε Συντονιστή, όχι εκπαιδευτικό, διαδηλώνετε, στεντορία τη φωνή, ποιες είναι οι προθέσεις σας: Ότι είναι ουσιαστικά ένας μηχανισμός κατάρτισης, στον οποίο κυρίαρχο ρόλο παίζουν οι ανάγκες της ευρύτερης αγοράς. Με αυτή την έννοια, λοιπόν, δεν είναι τυχαίο ότι η πλειονότητα του εκπαιδευτικού προσωπικού είναι αναπληρωτές καθηγητές.

Ενώ ξέρετε πάρα πολύ καλά, γιατί και οι τρεις είστε άνθρωποι, που έχετε κατάρτιση επιστημονική, ότι με τους αναπληρωτές καθηγητές, δεν μπορεί να έχουμε αφενός μεν, από πλευράς καθηγητών, μία εκπαιδευτική διαδικασία αποδοτική, αφετέρου αργούν πάντα να τοποθετηθούν, με αποτέλεσμα να χάνονται πάρα πολλές διδακτικές ώρες.

Τελειώνω, κύριε Πρόεδρε, λέγοντας το εξής. Θα περιμέναμε ένα νομοσχέδιο, που να αναγνωρίζει πλήρη ασφαλιστικά και εργατικά δικαιώματα στους μαθητές των δομών αυτών. Γιατί αυτά τα παιδιά δεν είναι παιδιά της πίσω αυλής. Γιατί η περίφημη φράση του Πρωθυπουργού «Ψυκτικός από το Περιστέρι» δεν πρέπει να γίνει βίωμα στην ελληνική κοινωνία, αλλά, βεβαίως, ο κύριος Μητσοτάκης, όταν ήταν Υπουργός, έθεσε δυόμισι χιλιάδες εκπαιδευτικούς εν μια νυκτί εκτός, γιατί τους θεωρούσε βάρος στον Κρατικό Προϋπολογισμό.

Άρα, ο στόχος για εμάς είναι να παλέψουμε για ίσης μορφωτικής αξίας και παιδευτικής δυναμικής ηλικία. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Το λόγο έχει ο κ.

Κυριάκος Πιερρακάκης, Υπουργός Παιδείας Θρησκευμάτων και Αθλητισμού.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Σας ευχαριστώ πολύ, κύριε Πρόεδρε, κυρίες και κύριοι νομίζω, ότι πρακτικά ερχόμαστε σήμερα να συζητήσουμε την πρώτη από μια σειρά από μεταρρυθμίσεις, τις οποίες θα εισάγουμε, ως Υπουργείο Παιδείας της Κυβέρνησης, το επόμενο διάστημα. Είναι εξόχως συμβολικό ότι η πρώτη αυτή μεταρρύθμιση γίνεται στο χώρο της Επαγγελματικής Εκπαίδευσης και Κατάρτισης. Πρακτικά, αυτό γίνεται, γιατί αξιολογούμε, ανάμεσα σε άλλα, και γι’ αυτό καθιερώθηκε από τον Πρωθυπουργό και θέση Υφυπουργού ειδικά, για την Επαγγελματική Εκπαίδευση και Κατάρτιση στο Υπουργείο Παιδείας.

Πιστεύουμε ότι χρειαζόμαστε μια νέα υπερηφάνεια της κατασκευής και της υλικής δημιουργίας, η οποία πρέπει να διαχυθεί στη χώρα μας. Αυτό ανάμεσα σε άλλα γίνεται, επειδή, αν διαβάσει κανείς τις συντεταγμένες του εδώ και του τώρα, διεθνώς, μεταβαίνουν σε αυτό, το οποίο πολλοί κωδικά περιγράφουν, ως τέταρτη βιομηχανική επανάσταση.

Σχηματικά, από τον ατμό, στον ηλεκτρισμό, στην πληροφορική καλύφθηκαν οι τρεις πρώτες επαναστάσεις. Τώρα, πρακτικά είμαστε σε μια σύγκλιση της ψηφιακής με τη φυσική και τη βιολογική σφαίρα. Η διάσταση αυτή της κατασκευής και της υλικής δημιουργίας επανέρχεται δυναμικά, μέσα από την ώσμωσή της, με την τεχνολογία.

Άρα, για να συμμετάσχουμε προνομιακά, σε αυτό το πεδίο, χρειάζεται να παράγουμε, να προοδεύουμε και να κάνουμε τολμηρά βήματα στην Παιδεία και ειδικά εγώ θα έλεγα στο σκέλος αυτό της Επαγγελματικής Εκπαίδευσης και Κατάρτισης. Αυτό τώρα είναι το θεωρητικό πλαίσιο.

Πρακτικά, γι’ αυτό το θέμα μιλάμε, εδώ και δεκαετίες. Ανατρέξαμε, χαρακτηριστικά, το είχα αναφέρει μόνο σε τίτλους, σε προηγούμενη συζήτησή μας, για την Επαγγελματική Εκπαίδευση, στο πλαίσιο, αν θέλετε, μιας ευρύτερης ανάλυσης του τι θα κάνουμε στην Παιδεία. Ανατρέξαμε στο τι είχε ειπωθεί στο παρελθόν και είναι δύο ενδιαφέρουσες ιστορίες, που θέλω να μοιραστώ μαζί σας.

Η μία αφορά στον Ελευθέριο Βενιζέλο, το 1929, σε ένα πλοίο, κατά την επιστροφή του από τις γιορτές του Μεσολογγίου, που συνομιλεί με τον απεσταλμένο του «Ελεύθερου Βήματος» και λέει: «Όταν απείχον της ενεργού πολιτικής ζωής, οι σκέψεις μου ήταν να κατέλθω στην Ελλάδα και να οργανώσω ένα σύλλογο, με σκοπό να προπαγανδίζει συστηματικώς την στροφή των νέων σε εισπρακτικά επαγγέλματα».

Η δεύτερη είναι από τον Κωνσταντίνο Καραμανλή, που ουσιαστικά, το 1959, θεμελιώνεται, για πρώτη φορά η πρώτη κυρίαρχη εκδοχή αυτής της πολιτικής. Νομοθετείται πρώτα από τον Ελευθέριο Βενιζέλο, αλλά μπαίνει σε βάθος, τότε, το 1959. Αν κανείς είναι ειλικρινής, θα πρέπει να αποτυπώσει ότι στο συγκεκριμένο πεδίο η χώρα μας έχει μικρότερη, όπως και οι χώρες του Νότου της Ευρώπης, επιτυχία από ό,τι έχουν οι χώρες της Κεντρικής Ευρώπης. Το έχουν καταφέρει εξαιρετικά και στη Γερμανία και στην Αυστρία και στην Ελβετία, γιατί είναι εν πολλοίς και θέμα κουλτούρας και θέμα διασύνδεσης με την αγορά εργασίας. Αυτή είναι η απόλυτη πραγματικότητα.

Εδώ έχουν ξεκινήσει σημαντικές μεταρρυθμιστικές προσπάθειες. Εγώ θέλω καταρχήν, πάλι μιλώντας με όρους πλαισίου, να αντιπαρέλθω κάθετα από τη λογική του ότι δεν πρέπει να βελτιώνουμε, διαρκώς, τους εαυτούς μας. Η μεταρρύθμιση δεν είναι μία στατική διαδικασία, όπου φέρνουμε ένα νόμο, που είναι το τέλειο όλων και αυτό το τέλειο όλων δεν το πειράζουμε, στην πορεία. Ακόμη και ο καθένας και για τον εαυτό του και για την εκάστοτε διοίκηση του Υπουργείου. Τόσο το γράμμα του νόμου, τα βιβλία του νόμου, όσο και οι οθόνες του κώδικα, για εμάς τους πληροφορικούς, είναι πράγματα δυναμικά, διαρκώς προσθέτεις.

Επίσης, δεν θα μπορούσε κανείς να μην σχολιάσει το ότι η κριτική πρέπει να μην είναι αντιφατική μεταξύ της, διαφορετικά μπαίνουμε στον κανόνα του Γούντι Άλεν, που έλεγε, «Και το φαγητό είναι κακό και η μερίδα είναι μικρή». Δεν μπορεί και να μην συζητήσαμε επαρκώς και να αργήσαμε ! Εγώ νομίζω ότι ο Γούντι Άλεν, το είχε πει ειρωνικά, οπότε ειρωνικά θα το πω και εγώ. Δεν θα το παράγγελνε, όμως, γι’ αυτό και είναι αντίφαση.

Εγώ θα πω, λοιπόν, σε αυτό ότι ο στόχος μας εδώ είναι εξαρχής να ενσωματώσουμε όσο το δυνατόν περισσότερες ιδέες και απόψεις από όλους. Θέλουμε, δηλαδή, το διάλογο και το ξέρετε τον θέλω και προσωπικά. Η σύλληψη αυτής της αλλαγής, έρχεται να χτίσει την προηγούμενη μεταρρυθμιστική πρωτοβουλία του 2020, στην οποία ρυθμίστηκαν πάρα πολλά από αυτά τα θέματα γι’ αυτό και δεν κρίθηκε σκόπιμο να τ’ αλλάξουμε. Αυτή είναι η απάντηση, αν θέλετε, στο κομμάτι, το οποίο αφορά την Εκπαίδευση.

Η γενική σύλληψη προκύπτει από πάρα πολλές μελέτες, οι οποίες έχουν γίνει, από οργανισμούς, από κοινωνικούς εταίρους, οι οποίες λίγο - πολύ αναγνωρίζουν μια πραγματικότητα και η πραγματικότητα κατ’ αρχήν ξεκινάει από αυτή τη σύλληψη των Campus, των Κέντρων Επαγγελματικής Εκπαίδευσης και Κατάρτισης, όπου πρακτικά έχουμε συστέγαση, ειπώθηκε σωστά και από αρκετούς από εσάς, αλλά η συστέγαση δεν συνεπάγεται ώσμωση και διαλειτουργικότητα. Θέλουμε, δηλαδή, κατά κάποιον τρόπο – και το 1ο ΕΠΑ.Λ. Περάματος ήταν μια εξαιρετική πρωτοβουλία να το επισκεφθούμε με τον Πρωθυπουργό, γιατί οπτικοποιεί αυτό, που πρέπει να πετύχουμε – θέλουμε να μπορέσουμε να στήσουμε 60 τέτοιες δομές, κατ’ αρχήν, σε όλη τη χώρα, με μία γενικευμένη φιλοσοφία Campus, όπου θα στοχευτούν και θεματικά. Να πω επίσης ότι ο νόμος αυτός είναι ένα κομμάτι της μεταρρυθμιστικής διαδικασίας και όχι το όλο. Πολλά πράγματα είναι επιχειρησιακά και είναι στο πεδίο.

Εκατόν δέκα τέσσερα (114) εκατομμύρια ευρώ, τα οποία θεωρώ ότι είναι αρκετά χρήματα και πολύ σημαντικά δεν θα πήγαιναν ποτέ μόνο σε πολύ λίγα πράγματα, όπως ειπώθηκε. Τα εκατόν δέκα τέσσερα (114) εκατομμύρια ευρώ χρησιμοποιούνται, για να αλλάξουν τα εργαστήρια, να αλλάξουν όλο τον εξοπλισμό των εργαστηρίων. Είχαν να αλλάξουν αυτοί οι εξοπλισμοί πάρα πολλά χρόνια και αυτό συμβαίνει χάρη στο Ταμείο Ανάκαμψης. Άρα, ένα θεμελιώδες στοιχείο δομής, που υπάρχει εντός αυτού του χώρου, που είναι τα εργαστήρια, ήδη έχει δρομολογηθεί η αναβάθμισή του και θα έχει ολοκληρωθεί εντός αυτής της χρονιάς. Αυτό είναι μια πραγματικότητα. Σας καλώ να τα επισκεφθείτε.

Πριν πάω στο δεύτερο σκέλος, να πω ότι στα εργαστήρια, αυτό το οποίο κάνει αυτός ο νόμος είναι το ότι πειράζει και το θεσμικό τους πλαίσιο. Είχε το θεσμικό πλαίσιο του 1985. Εκ των πραγμάτων, έχουν περάσει τόσα χρόνια. Νομίζω ότι πρέπει να είμαστε αρκετά δημιουργικοί, για να μπορέσουμε να λύσουμε κάποιες ασυνέχειες και αστοχίες, ως προς αυτό. Αυτό επιδιώκουμε να κάνουμε. Τα εργαστήρια είναι το ένα κομμάτι.

Το δεύτερο κομμάτι αφορά τα ΕΠΑ.Λ., τα Πρότυπα ΕΠΑ.Λ. Θεωρούμε και αξιολογούμε, για να απαντήσω και σε ένα ερώτημα, ότι έχουν πετύχει. Γι’ αυτό και θέλουμε οι καινοτομίες των Πρότυπων ΕΠΑ.Λ. να διαχυθούν στο σύνολο των ΕΠΑ.Λ..

Σε αυτό το πλαίσιο, λοιπόν, θα δείτε αρκετές αλλαγές να δρομολογούνται, τον Σεπτέμβριο του 2025. Να πω ότι συνολικά στην Εκπαίδευση, το Σεπτέμβριο του 2025, θα εισαχθεί και το «Πολλαπλό Βιβλίο».

Θέλουμε να κάνουμε μια σειρά από αλλαγές, γενικότερα και στο Σχολείο, θα ακολουθήσει αντίστοιχη μεταρρυθμιστική προσπάθεια, που αφορά το Σχολείο και εδώ να πω ότι σε ό,τι αφορά τα σημερινά Ι.Ε.Κ., κρίνουμε σκόπιμο να συντελεστεί μια αλλαγή πολλαπλών επιπέδων. Η αλλαγή της επωνυμίας είναι, προφανώς, το πρώτο σκέλος. Αλίμονο, αν μια μεταρρυθμιστική διαδικασία, εξαντλείται στις επωνυμίες.

Καλό, όμως, είναι ενίοτε αλλαγές τέτοιου τύπου να έρχονται να συμβολίσουν μία ευρύτερη αλλαγή, που όντως συντελείται και εδώ η αλλαγή, που συντελείται, είναι λίγο -πολύ η εξής. Ανάμεσα σε άλλα, 130 Νέοι Οδηγοί Κατάρτισης εισάγονται στα Ι.Ε.Κ. τώρα, τον Φεβρουάριο. Οι 130 Νέοι Οδηγοί Κατάρτισης είναι τα προγράμματα σπουδών του επιπέδου πέντε (5).

Οι Οδηγοί Κατάρτισης αυτοί εν πολλοίς περιγράφουν, περιλαμβάνουν, νέα επαγγέλματα. Παίρνοντας, λοιπόν, μαζί με αυτό, σε ό,τι αφορά τα σημερινά Ι.Ε.Κ., που γίνονται ΣΑΕΚ, μια καινοτομία που είχε εισαχθεί από το νόμο του 2020, τα ΓΕΑΣ, εδώ πέρα έχουμε πάρα πολλά αρκτικόλεξα, τα οποία ενδεχομένως, δεν διευκολύνουν τη συζήτηση, αλλά η σύλληψη νομίζω ότι είναι πάρα πολύ ορθή.

Τα ΓΕΑΣ, τι είχαν έρθει να πουν; Ότι πρέπει να έχουμε Γραφεία Διασύνδεσης ουσιαστικά των Ι.Ε.Κ. με την αγορά εργασίας. Το λογικό.

Αυτά τώρα θα ξεκινήσουν να στελεχώνονται και η λογική αυτού του νόμου ποια είναι; Ότι αυτές οι δομές (τα ΣΑΕΚ) δεν πρέπει να αφορούν μόνο τα σημερινά Ι.Ε.Κ.. Πρέπει να αφορούν όλη τη δομή του Campus, να λειτουργούν, δηλαδή και για τα ΕΠΑ.Λ.. Αυτό όλο, σαν σύλληψη, έρχεται να πει τι; Ότι πρέπει να επενδύσουμε ακόμη περισσότερο στην Επαγγελματική Εκπαίδευση και Κατάρτιση, κυρίως, μέσω της στόχευσής της και της διασύνδεσής της με κάθε τοπική οικονομία και κοινωνία.

Εξ ου και οι ρυθμίσεις, οι οποίες αφορούν στην περαιτέρω διασύνδεση με το περιφερειακό σκέλος της διακυβέρνησης της Επαγγελματικής Εκπαίδευσης και Κατάρτισης.

Νομίζω, δηλαδή, ότι αν το δει κανείς με έναν πολύ πιο απλό τρόπο από ό,τι περιγράφεται στο στενό κείμενο του νόμου και το συνδυάσει με τους 130 νέους οδηγούς κατάρτισης των ΙΕΚ, το συνδυάσει με τα 114 εκατ. € των εργαστηρίων και με τις προγενέστερες πρωτοβουλίες, που έχουν ληφθεί, πρακτικά, καταλήγει σε ένα συγκεκριμένο μεταρρυθμιστικό στόχο. Ο στόχος αυτός ποιος είναι; Να μπορέσουμε εντός αυτής της τετραετίας να έχουμε θεμελιώσει/δομήσει, τουλάχιστον, 60 τέτοιες δομές, οι οποίες, ιδανικά, θα πρέπει να είναι θεματικά και περιφερειακά στοχευμένες.

Το 1ο ΕΠΑΛ Περάματος είναι η πρώτη, από την οποία θα ξεκινήσουμε, γιατί εκεί θα δημιουργηθεί και επίπεδο 5. Αν πάει κανείς εκεί - όπως είπα πριν - οπτικοποιείται το διακύβευμα. Είναι μπροστά από τη Ναυπηγοεπισκευαστική Ζώνη. Τα επαγγέλματα της Ναυπηγοεπισκευαστικής Ζώνης είναι επαγγέλματα, τα οποία έχουν τεράστια ανταποκρισιμότητα στην αγορά εργασίας και πρέπει να εφοδιάσουμε τα παιδιά μας, με τις καλύτερες δυνατές προϋποθέσεις, για να μπορέσουν να πετύχουν σε αυτά.

Όλο αυτό και όλη αυτή η προσπάθεια, αν αθροίσει κανείς τα συστατικά της και τις θεσμικές πρωτοβουλίες, που αυτός ο νόμος εισάγει, στο τέλος της ημέρας καταλήγει και σε μία αναγκαία συμβολική μεταβολή, που πρέπει να συντελεστεί: Η επαγγελματική εκπαίδευση και η κατάρτιση να γίνει για πολλούς συμπολίτες μας πρώτη επιλογή στη χώρα. Πρέπει, δηλαδή, εμείς από τη δικιά μας πλευρά, ως πολιτεία, να δημιουργήσουμε τις συνθήκες, ώστε αυτό να μπορεί να επιτευχθεί: Με αναβάθμιση στις υποδομές, με βελτιώσεις, με όσο το δυνατόν περισσότερες θεσμικές διευκολύνσεις και μια ξεκάθαρη στρατηγική στόχευση. Θα διαπιστώσετε ότι ο συγκεκριμένος νόμος έρχεται, ως συνέχεια, του προηγούμενου. Οι μεταρρυθμίσεις είναι αθροιζόμενες. Πετυχαίνουν, όμως, όταν είναι πολλαπλασιαζόμενες, όταν, ουσιαστικά, πολλαπλασιάζεται το αντικείμενό τους και το αποτέλεσμά τους.

Νομίζω ότι θα διαπιστώσετε ότι αυτό, το οποίο θέλουμε να πετύχουμε, διευκολύνεται από τη συγκεκριμένη θεσμική πρωτοβουλία, όταν σε αυτήν προστεθούν όλα τα συστατικά, τα οποία προανέφερα. Για αυτόν το λόγο, θα πρέπει να προσθέσουμε ακόμη περισσότερα συστατικά, ακόμη περισσότερες μεταρρυθμίσεις, ακόμη περισσότερα προγράμματα, ακόμη περισσότερες θεσμικές πρωτοβουλίες. Θέλουμε να το συζητήσουμε εκτενώς με όλα τα Κόμματα της Αντιπολίτευσης, να δούμε πώς αυτό το οικοδόμημα θα έχει διάρκεια μέσα στο χρόνο και θα λειτουργήσει, με όσο το δυνατόν πιο αποτελεσματικό τρόπο, για να πετύχει αυτό, το οποίο συζητείται και συζητούσαν και οι τότε Πρωθυπουργοί, που ανέφερα και το οποίο ακόμη και τώρα είναι κάτι, το οποίο παλεύουμε.

Ευρύτερα ζητήματα, όπως αυτά, τα οποία ετέθησαν, για τους αναπληρωτές, στο οποίο συμφωνούμε - στρατηγικός μας στόχος είναι να μειωθεί ο αριθμός των αναπληρωτών σε συνάρτηση με τους μόνιμους διορισμούς. Αυτό, όμως, έγινε την τελευταία τετραετία. Θα διαπιστώσετε ότι την τελευταία τετραετία είχαμε 28.000 μόνιμους διορισμούς στην Εκπαίδευση.

Είναι αλήθεια ότι κατά τα δύσκολα χρόνια των Μνημονίων γιγαντώθηκε ο αριθμός των αναπληρωτών καθηγητών, ακριβώς, επειδή δε μπορούσαν να γίνουν μόνιμοι διορισμοί. Αυτό ξεκίνησε να αντιστρέφεται. Η αντιστροφή έγινε, λόγω του ότι η χώρα ξεκίνησε να έχει μια διαφορετική «περπατησιά». Αυτή πρέπει να συνεχιστεί, να ενδυναμωθεί και όσο θα ενδυναμώνεται, τόσο περισσότερο θα αποκλείουμε από αντικειμενικά δύσκολα σημεία,

στην καταγραφή των οποίων δε νομίζω να διαφωνήσει κανείς μας. Στις λύσεις, ενδεχομένως, θα έχουμε απόκλιση.

Παρόλα αυτά, όμως, νομίζω ότι θα διαπιστώσετε από το σύνολο αυτής της πρωτοβουλίας, από τη λογική, που τη διέπει και από την ταχύτητα, με την οποία ευρύτερα θέλουμε να κινηθούμε, σε μεταρρυθμίσεις, σε όλα τα επίπεδα της Παιδείας, σε όλα τα κομμάτια της Εκπαίδευσης, ότι αντιλαμβανόμαστε και μεταβολίζουμε το πνεύμα και το νεύμα του Εκλογικού Σώματος, ως μία εντολή «να πατήσουμε γκάζι και όχι φρένο», ως μία εντολή να μεταβολίσουμε διαχρονικό διάλογο για θέματα Παιδείας, που έχει διαρκέσει εδώ και δεκαετίες, ως μία αφορμή, για πράξη, κίνηση, ταχύτητα και δράση. Και αυτό θα συμβεί παντού.

Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε πολύ, κύριε Υπουργέ.

Το λόγο έχει η κυρία Λινού.

**ΑΘΗΝΑ ΛΙΝΟΥ:** Κύριε Υπουργέ, χαίρομαι ιδιαίτερα με το ότι θέτετε την τεχνολογική εκπαίδευση σε προτεραιότητα και θυμάμαι ότι όταν το 2010 υπηρετούσα στο Υπουργείο Παιδείας, σαν Ειδική Γραμματέας, η Γερμανία είχε έρθει και πίεζε πολύ για την Τεχνολογική Εκπαίδευση στη χώρα μας.

Ήδη, από το 2010, είχα κάπως ασχοληθεί με την Τεχνολογική Εκπαίδευση, μετά από επίσκεψη του Γερμανού Υπουργού Παιδείας, στο Υπουργείο Παιδείας, όπου υπηρετούσα σαν Ειδική Γραμματέας. Χαίρομαι, που επιτέλους γίνεται προτεραιότητα στη χώρα μας.

Έχω, όμως, ένα απλό αριθμητικό σχόλιο. Είπατε, πολύ σωστά, ότι θα διατεθούν περίπου 115 εκατομμύρια για εργαστήρια στην Τεχνολογική Εκπαίδευση. Επειδή μου αρέσουν τα νούμερα, έκανα γρήγορα τους υπολογισμούς, για να δω ότι στην επόμενη πενταετία θα απασχοληθούν, θα μορφωθούν και θα σπουδάσουν, τουλάχιστον, 500.000 ελληνόπουλα, αν προχωρήσει τόσο καλά η Τεχνολογική Εκπαίδευση. Αυτό αντιστοιχεί το πολύ σε 200 με 300 ευρώ ανά παιδί. Είναι επαρκές;

# ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):

Πάτε στα επαγγελματικά εργαστήρια.

**ΑΘΗΝΑ ΛΙΝΟΥ:** Στα εργαστήρια. Αλλά για να λειτουργήσει ένα εργαστήριο με 100 ή 200 μαθητές, θέλει συντήρηση, θέλει ανανέωση, θέλει επισκευές. Δέστε το λίγο αυτό.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Εκατόν είκοσι εργαστηριακά κέντρα έχουμε. Άρα, περίπου ένα εκατομμύριο, ανά εργαστηριακό κέντρο. Τα εργαστηριακά κέντρα είναι χώροι, που υπάρχουν, δίπλα από τα σημερινά ΕΠΑΛ και τα ΚΕΕΚ.

**ΑΘΗΝΑ ΛΙΝΟΥ:** Πόσα παιδιά, όμως, θα εξυπηρετήσουν στην επόμενη πενταετία. Αν κάνετε τις πράξεις θα βγει εκεί, περίπου 200 ευρώ ανά παιδί, οπότε μια ζημιά να κάνει ένα παιδί στο εργαστήριο, δεν θα φτάσουν τα χρήματα.

Πέρα από αυτό όμως, ένα άλλο θέμα, που θέλω να αναφέρω, είναι ότι στη Γερμανία και σε άλλες χώρες πετυχαίνει η Τεχνολογική Εκπαίδευση, διότι δεν υφίσταται, δυστυχώς, το στίγμα, που υπάρχει στην εκπαίδευση, στην Ελλάδα. «Αν δεν είσαι καλός, θα πας εκεί.» Θα πρέπει να αναδείξουμε δεξιότητες. Διαφορετικές δεξιότητες και διαφορετικές ικανότητες.

Ξέρετε πολύ καλά, έχετε σπουδάσει στην Αμερική, ότι ακόμα και όταν κοιτάνε για

«gifted» παιδιά, με τα διάφορα προγράμματα, υπάρχει ένας βαθμός για τη Λογοτεχνία και τη Γλώσσα, ένας βαθμός για τα Μαθηματικά και άλλος βαθμός, για την κατανόηση του χώρου. Σκεφτείτε το πώς θα μπορέσετε αυτό να το αξιοποιήσετε, για να ελλείψει το στίγμα στην Τεχνολογική Εκπαίδευση.

Και ένας άλλος τρόπος, για να το λύσουμε: Και στην Ελβετία και στη Γερμανία επικοινωνούν οι μορφές εκπαίδευσης, της κλασικής εκπαίδευσης, της κλασικής παιδείας, με την Τεχνολογική, με εύκολη μετάβαση σε διάφορα στάδια της παιδείας από τα Τεχνολογικά Ιδρύματα στα Πανεπιστήμια. Αυτό πρέπει να το αφήσουμε ανοιχτό, δεδομένης μάλιστα και της ωριμότητας, που μπορεί να αποκτήσει ένα παιδί, διαχρονικά.

Αυτό ήθελα να σας πω. Σας ευχαριστώ και καλή επιτυχία.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε, κυρία

Λινού.

Κυρίες και κύριοι συνάδελφοι, εδώ τελειώνει η συνεδρίαση της Επιτροπής. Η

επόμενη θα γίνει τη Δευτέρα, στις 15 Ιανουαρίου 2024, στις 13:00΄, στον ίδιο χώρο, με την ακρόαση των εξωκοινοβουλευτικών προσώπων.

Σας ευχαριστούμε, καλό απόγευμα.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κέλλας

Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Λινού Αθηνά, Μάλαμα Κυριακή, Μεϊκόπουλος Αλέξανδρος, Ξανθόπουλος Θεόφιλος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Στολτίδης Λεωνίδας, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Κατσιβαρδάς Χαράλαμπος, Μανούσος Γεώργιος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

Τέλος και περί ώρα 12.45΄ λύθηκε η συνεδρίαση.

# Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ**